އުފާވެރިކަމުގެ މަގު – Sheikh Fikree Sheikh Fikree\nއެ އިޙްސާސެއް ލިބިގަތުމަށް ހުރިހާ މަޚުލޫޤުން އެންމެ އެދޭ އިޙްސާސަކީ އުފާވެރިކަމެވެ. އެއީ ގަނެ ވިއްކޭ އެއްޗެއް ނޫނެވެ. ފައިސާއަކުން ތަނަވަސްކަމަކު ޙާޞިލުވާ އެއްޗެއް ނުމެނޫންމެއެވެ. ޙަޤީޤީ އުފާވެރިކަމަކީ މާތް ﷲ ގެ ޙަޞުރަތުން އެކަލާނގެ އަޅުތަކުންނަށް ދެއްވާ ނިޢުމަތެކެވެ. އުފާވެރިކަމުގެ މަގުތަކެއް ލައްވާފައިވުމީ އެކަލާނގެ ދީލަތިވަންތަކަމުގެ ތެރެއިން ހިމެނޭ ކަމެކެވެ.\nއުފާވެރިކަން ލިއްބައިދޭ ބައެއް ކަންކަމުގެ ތެރޭގައި އަންނަނިވި ސަބަބުތައް ހިމެނެއެވެ.\nއެކެއް: ޤަޟާޤަދަރަށް ރުހުން (މިންވަރަށް ޝުކުރު ކުރުން)\nމިންވަރަށް އީމާންވުމަކީ އީމާންކަމުގެ ރުކުނެކެވެ. މާތް ﷲ ގެ މިންވަރުފުޅަކީ އެންމެ ހެޔޮ ގޮތްކަމުގައި ތިމާގެ ހިތުގެ އަޑިން ޤަބޫލުކުރެވޭ މީހަކަށް ދުނިޔެމަތީގައި އެއްވެސް ކަންބޮޑުވުމެއް ނެތެވެ. އެހެނީ، މާތް ﷲ ދެއްވި އެއްޗަކަށް ހުރަސް އެޅޭނޭ ދެވަނަ އެހެން ފަރާތެއް ނެތެވެ. އަދި އެއިލާހު ނުދެއްވާ އެއްޗެއް، ހޯދައިދެވޭނޭ އެހެން ފަރާތެއްވެސް ނެތެވެ. މިސަބަބަށްޓަކައި ޤަޞާޤަދަރަށް އީމާންވުމަކީ ނަފްސާނީ ބަލިތަކުގެ އެންމެ ބޮޑު އެއް ފަރުވާއެވެ. މިންވަރަށް އީމާންވުމަކީ، އުފާވެރިކަމާއި ހިތާމައާއި ދެމެދުގައި ވަކި ކޮށްދޭ ފާހަގައެވެ.\nދޭއް: މީސްތަކުންނަށް ހިނިތުންވުން\nމީސްތަކުންނާ ބައްދަލުވާހިނދު ހިނިތުންވެލުމަކީ ދަރުމަޔާއި ސަވާބު ލިބޭ ހެޔޮ ކަމެކެވެ. ކީރިތި ރަސޫލާ صلى الله عليه وسلم ޙަދީޘްކުރައްވާފައިވެއެވެ. “تَبَسُّمُكَ فِي وَجْهِ أَخِيكَ صَدَقَةٌ” رواه الترمذي މާނައީ: “ތިބާގެ އަޚާއާ ބައްދަލުވާހިނދު ހިނިތުންވެލުމަކީވެސް ސަވާބު ލިބޭ ހެޔޮ ޢަމަލެކެވެ.”\nމޫނުމަތިން ހިތާމަވެރިކަން ފާޅުކުރުމާއި، އަބަދު ކަންބޮޑުވެފައި ހުރުމަކީ އުފާވެރިކަން ގެއްލިދާ ކަމެކެވެ. އުފާވެރި މޫނަކައިގެން މީސްތަކުންނާ ބައްދަލު ވެލުމަކީ ތިމާގެ ޙަޔާތްތައްވެސް އުފާވެރިކަން ގެނުވާ ކަމެކެވެ. އަދި މާޔޫސީއާއި އުންމީދު ކެނޑުންމުން ސަލާމަތްކޮށްދޭ ކަމެކެވެ.\nތިނެއް: ސަލާމް ކުރުން\nސަލާމް ކުރުމަކީ އަނެކާއަށް ކޮށްދެވޭ ދުޢާ އެކެވެ. އަދި އުފާވެރިކަން ގެނުވައިދޭ މަގުތަކުގެ ތެރެއިން މަގެކެވެ. އަދި މުޖްތަމަޢުގެ އެކުވެރިކަން އާލާކޮށްދީ އަމަންއަމާން ތަނަކަށް ހަދައިދޭ ކަމެކެވެ.\nސަލާމް ކުރުމަކީ ކީރިތި ރަސޫލާ صلى الله عليه وسلم ގެ ސުންނަތެކެވެ. އެކަލޭގެފާނު ޙަދީޘް ކުރައްވާފައިވެއެވެ. “والَّذِي نَفْسِي بِيَدِهِ ، لا تَدْخُلُوا الجَنَّةَ حَتَّى تُؤْمِنُوا ، وَلا تُؤْمِنُوا حَتَّى تَحَابُّوا ، أوَلاَ أدُلُّكُمْ عَلَى شَيْءٍ إِذَا فَعَلْتُمُوهُ تَحَابَبْتُمْ ؟ أفْشُوا السَّلامَ بينكم ” رواه مسلم. މާނައީ: “ތިމަންކަލޭގެފާނުގެ ފުރާނަފުޅު އެއިލާހުގެ އަތްޕުޅުގައިވާ އިލާހު ގަންދެއްވައި ޙަދީޘްކުރައްވަމެވެ. ތިޔަބައިމީހުން އީމާންވުމަށްދާންދެން ތިޔަބައިމީހުންނަށް ސުވަރުގެ ނުވަދެވޭ ހުއްޓެވެ. އަދި ތިޔަބައިމީހުން އެކަކު އަނެކަކު ދެކެ ލޯބިވާ ބަޔަކަށްވުމަށް ދާނދެން ތިޔަބައިމީހުންގެ އީމާންކަން ޞައްޙަ ނުވާހުއްޓެވެ. ތިޔަބައިމީހުން އެކަމެއް ކޮށްފިނަމަ، ތިޔަބައިމީހުން އެއްބަޔަކު އަނެއް ބަޔަކަށް ލޯބިވެތިކަން އުފެދިދާނެ ކަމެއް ތިމަންކަލޭގެފާނު ވިދާޅުވެދެއްވަންހެއްޔެވެ؟ ތިޔަބައިމީހުން އެއްބަޔަކު އަނެއް ބަޔަކަށް ސަލާމް ކުރުން އާންމު ކުރާށެވެ.” އެބަހީ: އެއް މުސްލިމަކު އަނެއް މުސްލިމަކީ ބައްދަލުވާ ހިނދު ސަލާމް ކުރުމަކީ އާދައެއް ކަމުގައި ހަދާށެވެ!\nހަތަރެއް: ހެޔޮ ކަންކަން ކޮށް، ހިލޭ ސާބަހަށް މަސައްކަތް ކޮށްދިނުން\nހެޔޮ ކަންކަން ކޮށް، އެއްވެސް ބަދަލަކަށް އެދުމަކާ ނުލާ، މީސްތަކުންނަށް އެހީތެރިވެދީ އުޅުމަކީ އުފާވެރިކަން ގެނެސްދޭ ކަމެކެވެ. ހާލުގައި ޖެހިފައިވާ މީހާއަށް އެހީވެދީ، މަގު ގެއްލިފައިވާ މީހާއަށް މަގު ދައްކައިދީ، ބަލިމީހުންނަށް ޒިޔާރަތްކޮށް، އުމުރުން ދޮށީ މީހުންނަށް އެހީތެރިވެ، ބޭނުން ޖެހިފައިވާ މީހާގެ ބޭނުންތައް ފުއްދައިދީ ހެދުމަކީ، ތިމާގެ ހަޔާތުގެ ބަނަކަމާއި އަދިރިކަން ފިލުވައިދޭކަމެކެވެ.\nކީރިތި ރަސޫލާ صلى الله عليه وسلم ޙަދީޘް ކުރައްވާފައިވެއެވެ. “أَحَبُّ النَّاسِ إِلَى اللَّهِ أَنْفَعُهُمْ لِلنَّاسِ وَأَحَبُّ الأَعْمَالِ إِلَى اللَّهِ سُرُورٌ تُدْخِلُهُ عَلَى مُسْلِمٍ أَوْ تَكْشِفُ عَنْهُ كُرْبَةً أَوْ تَطْرُدُ عَنْهُ جُوعًا أَوْ تَقْضِي عَنْهُ دَيْنًا” السلسلة الصحيحة (2/906)\nމާނައީ: “މާތް ﷲ ގެ ޙަޟުރަތުގައި އެންމެ ލޮބުވެތިކަން ބޮޑު މީހާއަކީ އޭނާގެ ފައިދާ މީސްތަކުންނަށް އެންމެ ބޮޑު މީހާއެވެ. އަދި މާތް ﷲ ގެ ޙަޟުރަތުގައި އެންމެ ލޮބުވެތިކަން ބޮޑު ޢަމަލަކީ މުސްލިމެއްގެ ހިތަށް އުފާވެރިކަން ވައްދައިދިނުމެވެ. ނުވަތަ އޭނާގެ ހިތާމަ ފިލުވައި ދިނުމެވެ. ނުވަތަ ހައިހުނުކަން ފިލުވައި ދިނުމެވެ. ނުވަތަ އޭނާގެ ދަރަންޏެއް އަދާކޮށްދިނުމެވެ.”\nފަހެއް: ރަޙިމުގެ ގުޅުން ދެމެހެއްޓުން\nއެންމެ ހެޔޮވެގެންވާ ޢަމަލުތަކުގެ ތެރޭގައި ގާތްތިމާގެކަމުގެ ގުޅުން ދެމެހެއްޓުން ހިމެނެއެވެ. އަދި އެކަމަކީ ތިމާގެ ޢުމުރު ދިގުކުރައްވައި ރިޒުގު ތަނަވަސް ކޮށްދެއްވާ ކަމެކެވެ. ކީރިތި ރަސޫލާ صلى الله عليه وسلم ޙަދީޘް ކުރެއްވިއެވެ. “مَنْ سَرَّهُ أَنْ يُبْسَطَ لَهُ فِي رِزْقِهِ أَوْ يُنْسَأَ لَهُ فِي أَثَرِهِ فَلْيَصِلْ رَحِمَهُ” رواه البخاري ومسلم މާނައީ: “ތިމާގެ ރިޒުގު ތަނަވަސްވުމަށާއި، ޢުމުރު ދެންމެވުމަށް އެދޭ މީހާ، އޭނާގެ ގާތްތިމާގެކަމުގެ ގުޅުން ދަމަހައްޓާހުށިކަމެވެ.”\nރިޒުގު ތަނަވަސްވުމޭ އޮތް ބަސްފުޅުގެ މުރާދަކީ، ލިބެމުންދާ މިންވަރު އިތުރު ކޮށްދެއްވުމާއި، ރޯދީގައި ބަރަކާތް ލެއްވުމެވެ. އުމުރު ދެއްމެވުމަކީ، ފުރިހަމަ ޞިއްޙަތެއްގައި އޭނާގެ ދިރިއުޅޭ ދުވަސްތައް އިތުރުކޮށްދެއްވައި އެމީހާގެ ޢުމުރުގައި ބަރަކާތް ލެއްވުމެވެ.\nހައެއް: މާތް ﷲ ޛިކުރު ކުރުންމަތީ ދެމެހުރުން\nހެނދުނާއި ހަވީރުގެ ދުޢާތައް ކިޔުމާއި،ގެއަށް ވަންނަ ހިނދުގައްޔާއި ނުކުންނަ ވަގުތުގައި ކިޔާ ދުޢާއާއި، ސަވާރީއަށް އަރާ ކިޔާ ދުޢާއާއި، މަޖިލިސް ކޮށްނިމިގެން ކިޔާ ދުޢާއާއި، އިންސާނާއަށް ކުރިމަތިވާ އެކި ޙާލަތްތަކުގައި ކުރާނޭ ދުޢާތައްވެސް ސުންނަތުގައި ވާރިދުވެގެންވެއެވެ. މާތް ﷲ ޛިކުރު ކުރުމާއި، ދުޢާ ކުރުމަކީ ހިތް ތަނަވަސްވެ، ހިތްހަމަޖެހުން ލިއްބައިދޭ ކަމެކެވެ.\nމާތް ﷲ ވަޙީ ކުރައްވާފައިވެއެވެ. ﴿ أَلاَ بِذِكْرِ اللَّهِ تَطْمَئِنُّ الْقُلُوبُ ﴾ [الرعد: 28] މާނައީ: “ހިތްތަކަށް ހަމަޖެހުން ލިބެނީ ﷲ ހަނދުމަކުރުމުން ނޫން ހެއްޔެވެ؟”\nހިތާމަ ފިއްލަވައި ދެއްވުން އެދި ކުރާނޭ ދުޢާވެސް ކީރިތި ރަސޫލާ صلى الله عليه وسلم ވަނީ އުއްމަތަށް އުނގަންނަވައި ދެއްވާފައެވެ. އެދުޢާއަކީ:\nހަތެއް: އިސްތިޣުފާރު ކުރުން (ފާފަ ފުއްސެވުން އެދި ދުޢާ ކުރުން)\nފާފަ ފުއްސެވުން އެދި ދުޢާ ކުރުމަކީ ތިމާގެ ކިބައިގައި ބަރަކާތް ލައްވައި، ދިރިއުޅުން ބާޖަވެރި ކުރައްވައި ހިތާމަތައް ފިއްލަވައި ދެއްވާ ކަމެކެވެ. އިސްތިޣުފާރު ކުރަމަށް ކިޔާނޭ ދުޢާތަކުގެ ތެރޭގައި އަންނަނިވި ޒިކުރު ހިމެނެއެވެ. “اسْتَغْفِرِ اللَّهَ وَتُبْ إِلَيْهِ”\nއަށެއް: ކިތަންމެ މަދު މިންވަރަކުން ނަމަވެސް ޞަދަޤާތް ކުރުން\nކިތަންމެ މަދު މިންވަރަކުން ނަމަވެސް ޞަދަޤާތް ކުރުމަކީ ތިމާގެ މުދަލާއި ދިރިއުޅުމުގައި ބަރަކާތް ލައްވާ ކަމެކެވެ.\nނުވައެއް: ދީނީ ދަރުސްތަކާއި ޤުރްއާން ކިޔެވޭ މަޖިލިސްތަކަށް ޙާޟިރުވުން\nދިނީ ދަރުސްތަކާއި، ކީރިތި ޤުރްއާނާއި ޛިކުރުގެ މަޖިލިސްތަކަށް މަލާއިކަތުން ފައިބައިވަޑައިގަންނަވައެވެ. އަދި އެ ޖަމިލިހުގެ މީހުންނަށް މާތް ﷲ މަޑުމޮޅިކަމާއި ހަމަޖެހުން ބާވައިލައްވައެވެ.\nދިހައެއް: ހެޔޮ ކަންކަމަށް އަމުރުކޮށް މުންކަރާތްތައް ނަހީކުރުން\nމުންކަރާތްތައް ނަހީ ކުރުމަކީ އެކަމުގެ ސަބަބުން މާތް ﷲ ގެ ރުއްސެވުން ޙާޞިލުވެ މުޖްތަމަޢުގެ އެންމެގެ ކިބައިގައި ބަރަކާތް ލައްވައި، މާތް ﷲ ގެ ކޯފާއާއި ޢަޛާބު ދުރުކޮށްދޭ ކަމެކެވެ. މުންކަރާތްތައް މަނާކުރުމުގެ ތިން ދަރަޖައެއް ވެއެވެ. އެއީ؛\n⇐ އަތުން މަނާ ކުރުމެވެ. އެބަހީ ބާރުގެ ބޭނުންކޮށްގެން މަނާކުރުމެވެ. އަތުން މަނާ ކުރުމުގެ އަހުލުވެރީންނަކީ، މުޖްތަމަޢުގެ އަމަން ބަލަހައްޓާ ފަރާތްތަކާއި، ދަރިން ތަރުބިއްޔަތަކުރާ ފަރާތްތަކެވެ.\n⇐ ދުލުން މަނާކުރުމެވެ. އެބަހީ ނަޞީޙަތްދީ، ވިސްނައިދީ ބުނެދީގެން މަނާކުރުމެވެ.\n⇐ ހިތުން މަނާ ކުރުމެވެ. އެއީ، މާތް ﷲ ނަހީ ކުރެއްވި ކަންކަމަށް އަރައިގަންނަ މަޖިލީސްތަކާއި އެއްކިބާވެ، އެކަންމުން ދުރުހެލިވެ ނުރުހުންވާކަން ތިމާގެ ޢަމަލު ހާމަކުރުމެވެ.


Kareena ge dhevana dharifulhuge photo tha ves Media gai dhauruvaan fashaifi - AO News\nބޮލީވުޑްގެ މަޝްހޫރު ތަރި ކަރީނާ ކަޕޫރް ޚާން އާއި ސައިފް ޢަލީ ޚާންގެ ދެވަނަ ދަރިފުޅުގެ ފޮޓޯތައްވެސް މީޑިއާގައި ދައުރުވާން ފަށައިފިއެވެ.\nކަރީނާ އާއި ސައިފްގެ ފުރަތަމަ ދަރިފުޅު ތައިމޫރަށް ވެސް ލިބުނު ފަދަ ބޮޑު ސަމާލުކަމެއް އެމީހުންގެ ދެވަނަ ދަރިފުޅަށް ލިބިގެން ދިޔައިރު އެކުއްޖާގެ ފޮޓޯއެއް އަދި ކުއްޖާއަށް ކިޔާ ނަންވެސް މީޑިއާގައި މި ދެތަރިން ހިއްސާކޮށްފައެއް ނުވެއެވެ. މިހާރުވެސް ތައިމޫރަށް ލިބިފައިވާ މަގުބޫލުކަމެއްގެ ސަބަބުން އެ ކުއްޖާގެ ދިރިއުޅުމަށް ބޮޑެތި އަސަރުތަކެއް ކޮށްފައިވާއިރު، ގިނަ ބަޔަކު ގަބޫލުކުރާ ގޮތުން އެމީހުންގެ ދެވަނަ ދަރިފުޅު ‘ފޮރުވައިގެން’ ގެންގުޅަމުންދަނީ އެ ތަޖުރިބާގެ ސަބަބުންނެވެ.\nމީޑިއާގެ ލޯތައް އަމާޒުވެފައިވާ ކަރީނާގެ ދެވަނަ ދަރިފުޅުގެ ފޮޓޯއެއް ނޫސްވެރިންނަށްވެސް ނެގިފައި ނުވާއިރު އެ ކުއްޖާގެ ފޮޓޯތައް ލީކްވެފައިވަނީ ހީވެސް ނުކުރާ ފަދަ ގޮތަކަށެވެ. މި ގޮތުން ކަރީނާގެ ބައްޕަ ރަންދީރް ކަޕޫރަށް އޮޅިގެން ތައިމޫރް އާއި އެމީހުންގެ މިހާރުގެ ދަރިފުޅުގެ ކޮލާޖެއް ހަދާ އިންސްޓަގްރާމްގައި ވަނި ހިއްސާކޮށްފައެވެ. މި ފޮޓީ ހިއްސާކުރިތާ މަދު ވަގުތުކޮޅެއްގެ ތެރޭގައި އޭނާ ވަނީ މި ފޮޓޯ ޑިލިޓްވެސް ކޮށްލާފައެވެ. އެހެންނަމަވެސް އެ ކުޑަވަގުތު ކޮޅުގެ ތެރޭގައި އޭނާގެ ފޮލޯވަރުންވަނީ މި ފޮޓޯ ސޭވްކޮށްފައެވެ.\nމިހާރު އިންޑިއާގެ ނޫސްތަކުގައި ވެސް ތައިމޫރާއި އޭނަގެ ކޮއްކޮ ގެ ފޮޓޯތައް ޖަހާފައިވާއިރު ގިނަ ބަޔަކުވަނީ މިއީ ކަރީނާ އާއި ސައިފްގެ ދެވަނަ ދަރިފުޅުކަމާއި މެދު ޝައްކުނުކުރާކަމަށް ބުނެފައެވެ. އަދި އެމީހުންގެ ދެވަނަ ދަރިފުޅު ތައިމޫރް އާއި ތުއްތުކުއްޖާ ވަރަށް ވައްތަރުކަމަށް ގިނަ ބަޔަކު ބުނެފައިވާއިރު މިކަމާއި ގުޅިގެން އަދި މިހާތަނަށް މި ދެ ތަރިން އެއްވެސް ވާހަކައެއް ދައްކާފައެއް ނުވެއެވެ.\nކަރީނާ ކަޕޫރްތައިމޫރު އަލީ ޚާންސައިފް އަލީ ހާން


އިބްރާހީމް ފަހީމް 3:19 AM އިޢުލާން\nފައިނުގައި އުފެދޭކުނި ކުނިކޮއްޓަށް އުފުލުމަށްޓަކައިKG1450-KG2000 ގެ ޕިކަޕެއް ސަޕްލައި ކޮށްދޭނެ ފަރާތެއް ހޯދުމަށް ބޭނުންވެއެވެ.\nބީލަމުގައި ބައިވެރިވާން އެދޭފަރާތްތަކުން https://forms.gle/cHfifsytNbPid74q7 މި ލިންކް މެދުވެރިކޮށް ނުވަތަ އިދާރާއަށް ދުރުވެ ރަޖިސްޓަރ ކުރެއްވުން އެދެމެވެ. ރަޖިސްޓަރ ކުރެވުނުކަން ކަށަވަރުކުރުމަކީ އެފަރާތުގެ ޒިންމާއެކެވެ.\n25 އޭޕްރީލް 2022 ވަނަ ދުވަހުގެ 11.00 ގެ ނިޔަލަށް\n28 އޭޕްރީލް 2022 ދުވަހުގެ 11.00 ގެ ނިޔަލަށް.\n28 އޭޕްރީލް 2022 ވަނަ ދުވަހުގެ 11.00 ގައި ފައިނު ކައުންސިލް އިދާރާގެ ޖަލްސާކުރާ މާލަމުގައި\nބީލަން ހުޅުވުން އޮންނާނީ ބީލަން ހުށަހަޅާ ފަރާތްތަކުގެ އެއް ހާޒިރުގައެވެ. އަންދާޒީ ހިސާބު ހުށައެޅުއްވުމަށް ބަދަލުގައި އެހެންފަރާތެއް ފޮނުވާނަމަ، އެކަން އަންގައިދޭ ސިޓީއެއް ހުށަހަޅަންވާނެއެވެ. ބީލަންތައް ހުންނަންވާނީ ބަންދުކުރެވިފައިވާ ސިޓީއުރައެއްގައެވެ. މިކަމާ ގުޅޭގޮތުން އިތުރު މަޢުލޫމާތު ބޭނުންފުޅުވާ ފަރާތްތަކުން މިއިދާރާގެ ނަމްބަރު 6580072 އާއި ގުޅުއްވާ މަޢުލޫމާތު ސާފުކުރެއްވުން އެދެމެވެ.\nވީމާ، މިކަން ޢާންމުކޮށް އެންގުމަށްޓަކާ އިޢުލާން ކުރީމެވެ.\nތާރީޚް ހ: 16 ރަމަޟާން 1443 ތާރީޚް މ: 17 އޭޕްރީލް 2022\nކުނިމެނޭޖް ކުރުމަށް ޕިކަޕެއް ސަޕްލައި ކޮއްދޭނެ ފަރާތެއް ބޭނުންވެއްޖެ Reviewed by އިބްރާހީމް ފަހީމް on 3:19 AM Rating: 5


ކުޑަރިކިލުގެ ދެކުނުފަރާތް ގިރާ ހުސްވަނީ، އަވަސް ހައްލެއް ބޭނުންވޭ ކުޑަރިކިލުގެ ދެކުނުފަރާތް ގިރާ ހުސްވަނީ، އަވަސް ހައްލެއް ބޭނުންވޭ\nކުޑަރިކިލުގެ ދެކުނު ފަރާތް ވަނީ ވަރަށްބޮޑަށް ގިރާފައި - ފޮޓޯ:މުޙައްމަދު ސިފާން\nރަށްގިރުމުގެ މައްސަލަތަކަކީ ރާއްޖޭގެ ރަށްރަށަށް ކުރިމަތިވެފައިވާ މައްސަލަތަކުގެ ތެރެއިން ރައްޔިތުން އެންމެ ކަންބޮޑުވާ އެއް މައްސަލައެވެ.\nރަށްރަށުގެ އާބާދީ ކިތަންމެ ކުޑަނަމަވެސް ރަށްގިރާ ގެދޮރަށާއި ރަށުގެ އެކި ސަރަޙައްދުތަކަށް ގެއްލުންވުމުގެ އިތުރަށް ރަށްގިރާ ހުސްވުމަކީ ރައްޔިތުން ކަންބޮޑުވެ ބިރުވެރިކަމެއްގެ ތެރެއަށް ވެއްޓޭކަމެކެވެ. ޢާއްމުގޮތެއްގައި ރަށްގިރުމުގެ މައްސަލަތައް ދިމާވަނީ މޫސުމަށް އަންނަ ބަދަލުތަކާއި ގޮނޑުދޮށާއި އެނޫންވެސް ތަންތަނުން ވެލި ނެގުންފަދަ ކަންކަމާއި ތަރައްޤީގެ މަޝްރޫޢުތަކާ ގުޅިގެން ކުރެވޭ ބައެއް މަސައްކަތްތަކުގެ ސަބަބުންނެވެ.\nރަށްގިރުމުގެ މައްސަލަތައް ދިމާވެފައިވާ ރަށްތަކުގެ ތެރެއިން އެއް ރަށަކީ ބ.އަތޮޅު ކުޑަރިކިލެވެ. ފަހަކަށް އައިސް ރަށްގިރުމުގެ މައްސަލައަކީ އެރަށަށް އާކަމެއް ނޫނެވެ. މިހާރުވެސް އެރަށުގެ ދެކުނު ފަރާތުގެ ބޮޑުބައެއް ވަނީ ގިރާފައެވެ.\nކުޑަރިކިލުގެ ބިމުގެ ބޮޑުމިނަކީ 16.3 ހެކްޓަރެވެ. އެރަށުގެ އާބާދީގައި 600އަށްވުރެ ގިނަ މީހުން ދިރިއުޅެމުން އައިނަމަވެސް ރަށުގެ ރައްޔިތުންވެސް ތަރައްޤީ ބޭނުންވެއެވެ. ހަމަ އެހެންމެ ރަށުގެ ރީތަކަން ދެމެހެއްޓުމާއި ރަށް ޙިމާޔަތްކުރަންވެސް ބޭނުންވެއެވެ.\nރަށަށް މިވަގުތު ދިމާވެފައިހުރި ބޮޑެތި މައްސަލަތަކުގެ ތެރެއިން ރައްޔިތުން އެންމެ ކަންބޮޑުވާ އެއްކަމަކީ ރަށް ގިރުމުގެ މައްސަލައެވެ. އެރަށަކީ މީގެ ކުރިންވެސް އެތަކެއް ފަހަރު ރަށްގިރުމުގެ މައްސަލަތައް ކުރިމަތިވެފައިވާ ރަށެކެވެ. އެހެންނަމަވެސް މިއަދާ ހަމަޔަށް އައިރުވެސް ރަށް ހިމާޔަތް ކުރުމަށްޓަކައި މާބޮޑު މަސައްކަތްތަކެއް ކުރެވިފައި ނެތެވެ.\nމިހާރަށް ބަލާނަމަ އެރަށުން ގިރަން ފަށާފައިވަނީ ރަށުގެ ދެކުނު ފަރާތެވެ. ރަށުގެ ދެކުނު ފަރާތަކީ އިންޖީނުގެއާއި ކުޅިވަރު ކުޅުމަށް ޚާއްސަކޮށްފައިވާ ދަނޑުތައްވެސް އޮންނަ ސަރަޙަދެވެ.\nކުޑަރިކިލު ކައުންސިލުން ވިދާޅުވީ ރަށުގެ ދެކުނު ފަރާތަކީ މީގެ ކުރިންވެސް ގިރަމުން އަންނަ ސަރަޙައްދެއްކަމަށެވެ. ނަމަވެސް މިފަހަރު އެސަރަޙައްދު މީގެ ކުރިން ނުގިރާހާ ބޮޑަށް ގިރަމުން އަންނަނީ ބަނދަރު ހެދުމުގެ މަޝްރޫޢުގެ މަސައްކަތުގެ ސަބަބުންކަމަށް ލަފާކުރެވޭކަމަށް ކައުންސިލުން ވިދާޅުވެއެވެ.\nރަށުގެ ދެކުނު ފަރާތުން މިހާރުވެސް ވަނީ 300 އެއްހައި ފޫޓު ގިރާފައެވެ. އަދި މިވަގުތަށް އެ ސަރަޙައްދު ޙިމާޔަތް ކުރުމަށްޓަކައި ވަނީ ވެލި ބަސްތާ ޖަހާފައެވެ. ކުޑަރިކުލުގެ ދެކުނު ފަރާތް ގޮނޑުދޮށުގައި އެތަކެއް ޒަމާންތަކެއްވީ ގަސްތަކާއި ރުއްތައް މިހާރުވަނީ ގިރައިގެން ވެއްޓިފައެވެ. އެ ސަރަހައްދު މިއަށްވުރެ ބޮޑަށް ގިރައިފިނަމަ އެންމެ ކައިރީގައި ހުރި އިންޖީނުގެވެސް ގެއްލިގެންދާނެއެވެ.\nކުޑަރިކިލުގެ ދެކުނު ފަރާތް ވަނީ ވަރަށްބޮޑަށް ގިރާފައި. ފޮޓޯ:މުޙައްމަދު ސިފާން\nޕީއެސްއެމް ނިއުސްއަށް މަޢުލޫމާތު ދެއްވަމުން އެރަށު ކައުންސިލްގެ ރައީސް ޢަބްދުލްޙަންނާނު ޢައްބާސް ވިދާޅުވީ ރަށްގިރުމުގެ މައްސަލައަށް ހައްލެއް ހޯދުމުގެ ގޮތުން ގޮޑުދޮށް ޙިމާޔަތް ކުރުމަށް ސަރުކާރުން ނިންމާފައިވާކަމަށެވެ. ނަމަވެސް މިއަދާ ހަމަޔަށް އައިރުވެސް އެ މަސައްކަތް ކުރުމަށް ބަޔަކާ ޙަވާލުކޮށްފައިނުވާކަމަށް ހަންނާން ވިދާޅުވިއެވެ. އޭނާ ވިދާޅުވީ އެ މަސައްކަތްތައް ކުރުމަށްޓަކައި ސަރުކާރުން ދިރާސާތަކެއްވެސް ކޮށްފައިވާކަމަށާއި ނަމަވެސް ބަޖެޓް ނުލިބިގެން އެ މަސައްކަތް ފަށާފައި ނުވާކަމަށެވެ.\nރަށްގިރުމުގެ މައްސަލައަކީ ހަމައެކަނި މިއަދަކު އެރަށަށް ކުރިމަތިވެފައިވާ މައްސަލައެއްނޫނެވެ. ހުޅަނގު މޫސުމުގެ ވިއްސާރައާއެކުވެސް ރަށުގެ އެކި ސަރަހައްދުތައް ވަނީ ގިރާފައެވެ. ދާދިފަހުން ވަނީ އެރަށު އުތުރު ފަރާތުގެ ބޮޑުބައެއްވެސް ގިރާފައެވެ. އެ ސަރަޙައްދަކީ ގިނަ ޢަދަދެއްގެ ގެތަކެއްވެސް ހުންނަ ސަރަހައްދެކެވެ.\nކުޑަރިކިލު ރަށްގިރުމުގެ މައްސަލަ ހައްލުކުރުމަށްޓަކައި ކުރިއަށްގެންދިޔުމަށް ނިންމާފައިވާ ގޮނޑުދޮށް ޙިމާޔަތްކުރުމުގެ މަޝްރޫޢުގެ މަސައްކަތްތުގެ މަޢުލޫމާތު ހޯދުމަށް ޕީއެސްއެމް ނިއުސްއިން މަސައްކަތް ކުރިނަމަވެސް ޕްލޭނިން މިނިސްޓްރީން ވަކި ޖަވާބެއް ނުދެއްވައެވެ.\nކުޑަރިކިލުގެ ރައްޔިތުން މިހާރު ތިބީ ރަށުގެ ގޮޑުދޮށް ޙިމާޔަތް ކުރުމުގެ މަޝްރޫއު ފަށާނެ ދުވަހެއްގެ އިންތިޒާރުގައެވެ.\nސަރުކާރުން މިހާރުވެސް އަންނަނީ ރާއްޖޭގެ އެކި ރަށްރަށުގައި ގޮނޑުދޮށް ޙިމާޔަތް ކުރުމުގެ މަޝްރޫއުތައް ހިންގަމުންނެވެ. އެހެންނަމަވެސް ކޯވިޑް-19އާ ގުޅިގެން މިފަދަ މަޝްރޫއުތައް ކުރިއަސް ގެންދިޔުމަށް ދަތިތަކާ ކުރިމަތިވެފައިވަކަން ސަރުކާރުން ހާމަކުރައްވައެވެ.


Azaan Ah Birudhahkaa Massala Dhuniyey Ge Noosveringe Jamiyyaathakuge Samaalkamah Genesfi - Vaguthu\nއަޒާނަށް ބިރުދައްކާ މައްސަލަ ދުނިޔޭގެ ނޫސްވެރިންގެ ޖަމިއްޔާތަކުގެ ސަމާލުކަމަށް ގެނެސްފި\nދިޔަރެސް ނޫހުގެ ނޫސްވެރިޔާ އަހުމަދު އަޒާން ޕްރެސް ކޮންަފަރެންސްއެއްގައި - ފޮޓޯ: ރައީސް އޮފީސް\n"ދިޔަރެސް" ނޫހުގެ ކޯ ފައުންޑަރ އަދި ޗީފް އެޑިޓަރ އަޙްމަދު އަޒާންއަށާއި އަދި "ދިޔަރެސް" ނޫހަށް ރާއްޖޭގެ ފޮރިން މިނިސްޓްރީންނާއި ވެރިކަން ކުރާ އެމްޑީޕީން ބިރުދައްކާ، އިންޒާރުދީ ގޮންޖެހުންތައް ކުރިމަތި ކުރަމުން ގެންދާ މައްސަލަ ނޫސްވެރިންގެ ބައިނަލްއަޤުވާމީ ޖަމިއްޔާތައް ކަމަށްވާ ރިޕޯޓާސް ވިތައުޓް ބޯޑާސް އާއި އައިއެފްޖޭ ގްލޯބަލްގެ ސަމާލުކަމަށް ގެނެސްފިއެވެ.\nރިޕޯޓާސް ވިއުއައުޓް ބޯޑާސް އަކީ ނޫސްވެރިންގެ ދިފާއުގައި މަސައްކަތް ކުރާ ދުނިޔޭގެ އެންމެ ބޮޑު އެއް ޖަމިއްޔާ އެވެ. އަދި އައިއެފްޖޭ ގްލޯބަލް އަކީ ވެސް އެފަދަ ޖަމިއްޔާއެކެވެ. އައިއެފްޖޭގެ މެންބަރުންގެ ގޮތުގައި ހަލައްކައަށްވުރެ ގިނަ ނޫސްވެރިން ތިބެއެވެ.\nރިޕޯޓާސް ވިތައުޓް ބޯޑާސް އާއި އައިއެފްޖޭ ގްލޯބަލް އަށް އަޒާން ފޮނުވި ސިޓީއެއް އޭނާ ވަނީ މިރޭ ޓްވިޓާގައި އާއްމުކޮށްފައެވެ.\nއަޒާންގެ ސިޓީގައި ބުނީ އިންޑިއާ އިން ރާއްޖެއަށް އެކި ގޮތްގޮތުން ފޯރުވަމުންދާ ނުފޫޒާއި ދެކޮޅަށް "ދިޔަރެސް" ގައި ލިޔަމުންދާ ލިޔުންތައް ހުއްޓުވަން ދިވެހި ސަރުކާރުން އެނޫހުގެ ނޫސްވެރިންނަށް ބްލީ ކުރަމުން ގެންދާ ކަމަށެވެ.\nއުތުރު ތިލަފަޅުގައި އިންޑިއާ ސިފައިން ގާއިމުވެ ތިބުމަށް ވެފައިވާ ކަމަށް ބުނާ އެއްބަސްވުމާއި، އިންޑިއާގެ ހެލިކޮޕްޓަރުތައް ރާއްޖޭގައި ދުއްވަން ދެގައުމުގެ ސަރުކާރުން ވެފައިވާ އެއްބަސްވުމުގެ މައުލޫމާތު ހޯދަން ސަރުކާރަށް ހުށަހެޅުމުން އެމައުލޫމާތު ނުދިންކަން އޭނާގެ ސިޓީގައި ފާހަގަ ކޮށްފައި ވެއެވެ.\nރާއްޖޭގައި ހުންނަ އިންޑިއާގެ ޑެޕިއުޓީ އެމްބެސެޑަރު ރޯހިތު ރާތިޝް އާއި ގުޅޭ ގޮތުން "ދިޔަރެސް"ގައި ޖެހި ރިޕޯޓް ވެސް ޖަމިއްޔާތަކުގެ ސަމާލުކަމަށް ވަނީ ގެނެފައެވެ.\nއަޒާން ވަނީ "ދިޔަރެސް"ގެ މައްސަލަ މޯލްޑިވްސް މީޑިއާ ކައުންސިލުން ތަހްގީގު ކުރަން މިހާރު ސަރުކާރުން އަންގާފައިވާކަން ވެސް ފާހަގަކޮށްފައެވެ.\n"އަޅުގަނޑަށް ގަބޫލުކުރެވޭ ގޮތުގައި އިންޑިއާ ސަރުކާރުން އެދޭ ކަންކަން ފުރިހަމަ ކުރުމަށް ދިވެހި ސަރުކާރުން އެއްވެސް އަސާސެއް ނެތް މައްސަލަތަކުގައި އަޅުގަނޑުގެ މައްޗަށް ދައުވާތަކެއް ވެސް އުފުލުން އެކަށީގެންވެއެވެ." އަޒާންގެ ސިޓީގައި ބުނެފައި ވެއެވެ.\nIn light of the statements from ruling @MDPSecretariat , @MoFAmv, and the letter from the Indian High Comm to @MoFAmv I have writtenaletter to @RSF_inter & @IFJGlobal to bring this matter to their attention. pic.twitter.com/o4uFte6KVK\n— Ahmed Azaan (@axanner) July 2, 2021\nޖުލައި 3, 2021 00:24\nޔާﷲ ދީނަށާއި ޤައުމަށް ޚިޔާނާތްތެރި ޣައްދާރުން ފަޟީޙަތް ކުރައްވާ ބޭޒާރު ކުރައްވާ ނިކަމެތި ކުރައްވާންދޭވެ. އާމީން\nޖުލައި 3, 2021 00:25\nސާބަހޭ އަޒާން. ތިޔައީ މި ދީބުގެ ލޭ ހިނގާ ދިވެހި ދަރިންނަކީ\nޖުލައި 3, 2021 00:39\nއަޒާން ހިއްވަރު ކުރާތި ، ދީނަށް ޓަކައި، ގައުމަށް ޓަކައި، ތިޔަކުރާ މަސައްކަތަށް ފައްފަށުން ޝުކުރު ވެރިވަން.\nޖުލައި 3, 2021 02:02\nފާތުމަ އެޅި ވަގު މިސްކިތް ހުޅުމާލެ\nޖުލައި 3, 2021 05:45\nތި ހުރިހާ ސަކަރާތެއް ނުޖަހާ . މަނިކުފާނު މިގައު މުގެ ރައީސް ކަ މަށް ކުރި މަތި ލާބަލަ......އަހަރު މެން މިތިބީ ވޯޓް ގޯނި ތަށް އޮއްސާލަން ތައްޔާރަށް\nޖުލައި 3, 2021 06:30\n5 ގަޑިއިރު ކުރިން ( ޖުލައި 3, 2021 )\nއަޒާނަށް ބިރު ދެއްކުން އެއީ ހައްގު މިންވަރުތޯ؟\nޔާﷲ މިބަލާވެރިކަމުން އަހަރެމެން ވީއެންމެ އަވަހަކަށް ސަލާމަތް ކުރައްވާދޭވެ.\nޖުލައި 3, 2021 08:31\nއަޒާން ޔޫ އާ ވިތް އަސް. ވެރިކަ މުގަ އަބަދު ތިބެވޭނެ ކަ މައް އެ މީހުން ދެކެނީ. އެއީ ކުއް ހިއެއް. ނި މުން ވަރައް ގާތް.\nޖުލައި 3, 2021 14:51\nއަޒާން ވަނީ ނޫސްވެރިކަމުގެ އަހުލާގީ މިންގަޑުން ބޭރު އެތައްކަމެއްކޮށްފަ. ރައީސް އަށާއި ހެލްތު މިނިސްޓަރަށް އަމާޒުކޮށް ޒާތީ އަދި އަދަބު އިހްތިރާމް ކުޑަވާގޮތަށް ސުވާލުތައް ކޮށްފައި. މީޑިޔާ ކައުންސިލުން އަޒާނަށް ފިޔަވަޅު އަޅަންޖެހެއެވެ. އަދި ރިހިބިލިޓޭޓްވެސް ކުރަންޖެހެއެވެ. ސަރުކާރުގެ ސިޔާސަތު ތަކާ ގުޅޭތުން ސުވާލުތައް ކުރުމަކީ މައްސަލައެއް ނޫންނެވެ. ނަމަވެސް ޒާތީ އަދި އަދަބު އިހްތިރާމު ކުޑަވާ އިބާރާތުން ސުވާލުތައް ކުރިމަކީ އެއްގޮތަކަށްވެސް ބަލައިގަނެވޭނެ ކަމެއް ނޫން.\nޖުލައި 3, 2021 21:50\nއޭ ކައޭ އަގަ މަޑުން ލާގެން ހުރޭ، އަޒާން އާއި ނުބހތި\nޖުލައި 3, 2021 23:09\nމި ރާ އްޖޭގަ ނޫސް ވެރިން ނޭ ކިޔާފަ ތިބެނީ އެކްޓިވިސްޓުމް.


Barca ah6million Euro dhinumah Neymar ah amauru kohfi\nބޯނަސް އާ ގުޅޭގޮތުން ނޭމާގެ ފަރާތުން ބާސެލޯނާ އާ ދެކޮޅަށް ހުށަހެޅި މައްސަލަ ނާކާމިޔާބުވެ، ބާސާއަށް 6.7 މިލިއަން ޔޫރޯ ދިނުމަށް ނޭމާގެ މައްޗަށް ކޯޓުން ހުކުމް ކޮށްފި އެވެ.\nނޭމާގެ ފަރާތުން ބާސެލޯނާގައި ހުންނަ ސޯޝަލް ކޯޓަށް މައްސަލަ ހުށަހަޅާފައި ވަނީ، ބާސެލޯނާގެ ކޮންޓްރެކްޓް 2016 ވަނަ އަހަރު އޭނާ އާ ކުރުމުން ބޯނަސްގެ ގޮތުގައި އޭނާ އަށް ދޭން ކުލަބުން އެއްބަސްވެފައިވާ 43.6 މިލިއަން ޔޫރޯ ދިނުމަށެވެ. ނަމަވެސް ކޯޓުން ހުކުމް ކޮށްފައި ވަނީ ބާސާގެ އެއްބަސްވުމާ ނޭމާ ހިލާފު ވެފައިވާ ކަމަށެވެ. އަދި ބަދަލުގެ ގޮތުގައި 6.7 މިލިއަން ޔޫރޯ ދިނުމަށެވެ.\nބާސެލޯނާ ދޫކޮށް ނޭމާ ޕީއެސްޖީއަށް 2017 ގައި ބަދަލުވީ ދުނިޔޭގެ ރެކޯޑް ފީއެއް ކަމަށްވާ 222 މިލިއަން ޔޫރޯ އަށެވެ. އެ އަހަރު ބާސެލޯނާއިން ބުނީ ކޮންޓްރެކްޓްގެ އުސޫލާ ހިލާފު ވެފައި ވުމުން ނޭމާގެ މައްޗަށް ދައުވާ ކުރާނެ ކަމަށެވެ. ބަދަލުގެ ގޮތުގައި 6.7 މިލިއަން ޔޫރޯ ބާސާ އަށް ދިނުމަށް ނޭމާގެ މައްޗަށް އެންގީ ބާސާއިން ކޯޓަށް ހުށަހެޅި މައްސަލައާ ގުޅިގެންނެވެ.\nއެ ހިސާބުން ފެށިގެން ދެ ފަރާތުގެ ދެމެދުގައި ގާނޫނީ ގޮތުން މައްސަލަތަކެއް ކުރިއަށް ދިޔަ ނަމަވެސް ބާސެލޯނާއިން ވަނީ މިދިޔަ ދެ އަހަރުވެސް ނޭމާ އަނބުރައި އެ ޓީމަށް ގެންދަން މަސައްކަތް ކޮށްފަ އެވެ. އެކަމަށް ޕީއެސްޖީއަށް ބާރު އެޅުމުގެ ގޮތުން ނޭމާ ވެސް، މިދިޔަ އަހަރު ޕްރީ ސީޒަންގެ ޕްރެކްޓިހަށް ނުކުތުންވެސް ހުއްޓާލި އެވެ.\nނަމަވެސް ފަހުން ޕީއެސްޖީގެ ސްޕޯޓިން ޑައިރެކްޓާ ލިއަނޯޑޯ ބުނީ، ބާސާ އިން އެއްބަސްވިގޮތާ ހިލާފުވުމުން ޓްރާންސްފާ މުއާމަލާތް ހުއްޓިފައިވާ ކަމަށެވެ.


ދަނޑުބިން ލިބޭ ފަރާތްތަކުގެ ލިސްޓް އާންމުކުރުން - R. Fainu Council\nދަނޑުބިން ލިބޭ ފަރާތްތަކުގެ ލިސްޓް އާންމުކުރުން\nފައިނު ކައުންސިލް އިދާރާ 9:42 PM އިޢުލާން\nމިއަހަރު ދަނޑު ހެއްދުމަށް ދަނޑުބިމަށް އެދި ހުށަހެޅުމަށް ހުޅުވާލެވުނު ފުރުޞަތުގައި އެކަމަށް އެދި ފޯމް ހުށަހަޅުއްވާފައިވާ ފަރާތްތަކުގެ ތެރެއިން ދަނޑުވެރިކަން ކުރުމަށް ދަނޑުބިން ދޫކުރުމުގެ އުޞޫލުގެ ދަށުން ދަނޑު ލިބުނު ފަރާތްތަކުގެ ލިސްޓް މިއިޢުލާނާއިއެކު އާންމު ކުރީމެވެ. މިއަހަރު ޢަމަލުކުރުމަށްހަމަޖެހިފައިވާއުޞޫލުގައިވާގޮތުގެމަތިން ދަނޑުބިންލިބޭނީ 70 ޕޮއިންޓުންފެށިގެންމަތިލިބިފައިވާ ފަރާތްތަކަށެވެ.\nވީމާ، މިލިސްޓާއިމެދު އެއްވެސް ޝަކުވާއެއް އޮތްނަމަ، ޝަކުވާ ހުށަހަޅާ ފޯމް މެދުވެރިކޮށް 10 ފެބުރުއަރީ 2019 ވާ އާދިއްތަ ދުވަހުގެ 13.00 ގެ ކުރިން އެޝަކުވާއެއް ހުށަހެޅުއްވުން އެދެމެވެ. ޝަކުވާ ހުށަހަޅާ ފޯމް މިއިދާރާއިން ލިބެން ހުންނާނެއެވެ. އަދި ދަންނަވަމެވެ. ދަނޑު ލިބުނު ފަރާތްތަކުގެމެދުގައި ބާއްވާ ގުރުއަތުނެގުން އޮންނާނެ ތާރީޚް ފަހުން އަންގާނޭވާހަކަދެންނެވީމެވެ.\nތާރީޚް ހ: 03 ޖުމާދުލްއާޚިރު 1440 ތާރީޚް މ: 08 ފެބުރުއަރީ 2019\nގުޅުންހުރި ފައިލް: ޕޮއިންޓް ލިބުނު ގޮތުގެ ޝީޓް\nދަނޑުބިން ލިބޭ ފަރާތްތަކުގެ ލިސްޓް އާންމުކުރުން Reviewed by ފައިނު ކައުންސިލް އިދާރާ on 9:42 PM Rating: 5


Majileehah Aa Raeesaku Hovan Jehe, Beynumee Gasim: Jabir - Vaguthu\nގާސިމް އިބްރާހީމް އާއި އަބްދުﷲ ޖާބިރު\nރައްޔިތުންގެ މަޖިލިހަށް އާ ރައީސަކު ހޮވަން ޖެހޭ ކަމަށާއި އެ މަގާމަށް އެންމެ ރަނގަޅީ ޖުމްހޫރީ ޕާޓީގެ ލީޑަރު، އަދި މަޖިލިހުގެ މާމިގިލީ ދާއިރާގެ މެމްބަރު ގާސިމް އިބްރާހިމް ކަމަށް ކާށިދޫ ދާއިރާގެ މެމްބަރު އަބްދުﷲ މިއަދު ވިދާޅުވެއްޖެއެވެ.\nމަޖިިލިހުގައި އެންމެ ގިނަ ދުވަސްވީ މެމްބަރުންގެ ތެރޭގައި ހިމެނިވަޑައިގަންނަވާ ގާސިމް ވަނީ 18 ވަނަ މަޖިލިހުގައި ރައީސް ކަން ކުރައްވައިފައެވެ. އެކަމަކު، އެ މަޖިލިހުގެ ރައީސް ކަން ގާސިމް ކުރައްވާފައި ވަނީ ވަރަށް ކުޑަ ދުވަސްކޮޅަކަށެވެ. އެއީ މަޖިލީހުގެ އޭރުގެ ރައީސް އަބްދުﷲ މަސީހްގެ އިތުބާރު ނެތް ކަމަށް ވޯޓު ނަގަން އުޅެނިކޮށް މަސީހް އެ މަގާމުން ދުރުވުމުންނެވެ.\nދިވެހި ރައްޔިތުންގެ ޕާޓީ (ޑީއާރުޕީ) ގެ ލީޑަރު ކަން ވެސް ކުރައްވާ ޖާބިރު މިއަދު ގާސިމަށް ފޮނުއްވި ސިޓީއެއްގައި ވަނީ މަޖިލިހުގެ މިހާރުގެ ރައީސް މުހައްމަދު ނަޝީދު ރިޔާސަތު ނުބަލަހައްޓަވާތާ ގިނަ ދުވަސްތަކެއް ފާއިތުވެ ގޮސްފައިވާތީ އާއި ގައުމުގައި އޮތް ހަމަނުޖެހުމުގެ ތެރެއިން ގައުމު ހަމަ މަގަށް އެޅުވުމަށްޓަކައި މަޖިލިހުގެ ރައީސްގެ މަސައްކަތަކީ ވަރަށް މުހިންމު މަސައްކަތްތަކެއް ކަމަށެވެ.\nއެ މަސައްކަތްތައް ކުރުމަށްޓަކައި މަޖިލިހުގެ ރައީސަކު އަލުން ހޮވަން ޖެހޭ ކަމަށް ޖާބިރު ވިދާޅުވިއެވެ.\n"ވީމާ ގައުމު މި ހިނދު އޮތް ހާލަތުން ގައުމު ހަމަ މަގަށް އެޅުއްވުމަށް ރައްޔިތުންގެ މަޖިލިހުގެ ރައީސް ކަމުގެ މަގާމަށް މިވަގުތު މަނިކުފާނު ވަޑައިގަތުމަށް އަޅުގަނޑަށް ފެންނާތީ މި ދައުވަތު މަނިކުފާނަށް އަރުވަމެވެ،" ޖާބިރުގެ ސިޓީގައިވެއެވެ.\nޖާބިރު އެހެން ވިދާޅުވި އިރު، މިދިޔަ މެއި މަހުގެ ހަ ވަނަ ދުވަހު މަޖިލިހުގެ ރައީސް ނަޝީދަށް ދިން ހަމަލާއާ ގުޅިގެން އެމަނިކުފާނު ފަރުވާ ހޯއްދަވަމުން ގެންދަވަނީ ރާއްޖެ އިން ބޭރުގައެވެ. އެމަނިކުފާނު އަވަހާރަކޮށްލަން ދިން ހަމަލާގައި ސީރިއަސް ޒަހަމްތަކެއް ލިބިވަޑައިގެންނެވިއެވެ.\nޖާބިރު ވިދާޅުވި ގޮތުގައި އޭނާގެ މި ދައުވަތަކީ ރައީސް އިބްރާހިމް މުހައްމަދު ސޯލިހާއި އެމްޑީޕީގެ ގިނަ މެމްބަރުންގެ ވިސްނުންފުޅެވެ. އަދި މިކަމުގައި އެންމެހާ ތާއީދު އޮންނާނެ ކަމަށް ޖާބިރު ވިދާޅުވިއެވެ.\nސެޕްޓެމްބަރު 23, 2021 15:05\nޖާބިރުގެ ވިސްނުން ވަރަށްރަގަޅު މިހާރު މަޖިލިސްގެ ރައީސް ކަމަށް ގެންނަން އެންމެ އެކަށީގެންވާ އެއްބޭފުޅަކީ މާމިގިލީ ދާއިރާގެ މެމްބަރު ޤާސިމް އިބްރާހީމް ކަން ގިނަ މެމްބަރުން އެއްބަސްވާނެކަމަކީ ވަރަށް ގާތްކަމެކެވެ.\nސެޕްޓެމްބަރު 23, 2021 15:11\nހަމަ ނުޖެހޭ ދެމީހުން މި\nސެޕްޓެމްބަރު 23, 2021 16:27\nތިއީ ސަޅި ނިންމުމެއް. ކޮއްމެހެން ގާސިމް ނުގެނަޔަސް ތިބަދަލު ގެންނަން އެބަޖެހޭ.\nސެޕްޓެމްބަރު 23, 2021 16:33\nލަނޑަޔާ ވާނީ ލަނޑާ. ބަނގުރަލާ ވާނީ ބަނގުރާ.\nސެޕްޓެމްބަރު 23, 2021 17:30\nމިދެމީހުންނަކީވެސް މިގައުމުގެ ހަލާކެއްގެ ގޮތުގަ ސިފަވަނީ. އެކަކު 1978 ގެ ނޮވެމްބަރ 11 އިންފެށިގެން ދައުލަތައް ނުބައި ނުފޫޒު ފޯރުވައުގެން ނާޖާއިޒު މުއްސަދިކަން ހޯދަނީ . އަނެއްމީހާ ހަޔާތުގެ ކަންފުޅެއްވެސް ނެތި މޮޔަގޮވުމުގަ.\nސެޕްޓެމްބަރު 23, 2021 18:50\nޖާބެވެސް މިފަހަރު ތިބުނީ ރަނގަޅު ކަމެއް\nޤާނޫނުއަސާސީ ހެދީ ޤާސިމް މަޖިލީހުގެ ރިޔާސަތުގާ މަރުތޭލުން ތަޅައިގެން ސޯ!\nސެޕްޓެމްބަރު 23, 2021 20:31\nތިޔަ ޤާސިމަކީ ތިކަހަލަ ކަމެއް ހަވާލުކުރާވަރަށްވުރެ ފިޑި މީހެއް ! އެންމެ ފަހުން ތިކަހަލަ ކަމެއް ހަވާލުކުރީމާވެސް މަށަކަށް ނުވާނޭ ކިޔާފަ އިސްތިއުފާ ދިނީ ! އަގަ ނިކަން ބޮޑުވާނެ ! އެންމެ އަވަހަށް ފިލާނެ ! އެކަމަކު ބާޣާވާތެއްގަ ވިއްޔާ ބައިވެރިވާނެ !\nސެޕްޓެމްބަރު 24, 2021 20:52\nއަސްލު ޙަޤީޤަތުގައިވެސް ޖާބިރު އެއުޅުއްވަނީ މަޖްލީހުގެ ރައީސްކަން ބޭނުންވެގެން ކޮންމެވެސް އެއްޗެކޭ ކިޔާފަދޯ މަގު ފަހިކުރެވޭނީ\nހައްތަހާވެސް ތިޔަތިބީ އަމިއްލަ އެދުންބޮޑުވެފަ


Rayyithun kuri ithubaaru, amaanaiytheri kamaa eku natheeja in adhaa kohdheynan: Dr.Muizzu\nރައްޔިތުން ކުރި އިތުބާރު، އަމާނާތްތެރިކަމާއެކު އަދާކޮށްދޭނަން: މުއިއްޒު\nއިއްޔެ ބޭއްވުނު ލޯކަލް ކައުންސިލް އިންތިޚާބުގައި މާލޭ ސިޓީގެ ރައްޔިތުން ކުރި އިތުބާރު، އަމާނާތްތެރިކަމާއެކު ނަތީޖާއިން އަދާކޮށްދޭނެކަމަށް މާލޭގެ މޭޔަރުކަމަށް އިންތިޚާބުވި ޑރ.މުހައްމަދު މުއިއްޒު ވިދާޅުވެއްޖެއެވެ.\nޑރ.މުއިއްޒު ކުރެއްވި ޓްވީޓެއްގައި ވިދާޅުވީ މާލޭގެ ރައްޔިތުންގެ ކުރިމަގު ބައްޓަންކުރުމުގައި ނަތީޖާ ނެރެދެވޭނެކަމުގެ ޔަގީންކަން އެބޭފުޅާއާއި މެދު އޮތްކަން މާލެ ރައްޔިތުން ހާމަކޮށްދެއްވީތީ އިޚްލާސްތެރިކަމާއެކު ޝުކުރު ދަންނަވާކަމަށެވެ.\nއަދި ރައްޔިތުން ކުރެއްވި އިތުބާރު، އަމާނާތްތެރިކަމާއެކު ނަތީޖާއިން އަދާކޮށްދެއްވާނެކަމަށް އެބޭފުޅާ ވަނީ ވިދާޅުވެފައެވެ.\nމިހާތަނަށް ލިބިފައިވާ ނަތީޖާތަކަށް ބަލާއިރު، ޑރ.މުއިއްޒު ވަނީ ވަރަށް ބޮޑު ތަފާތަކުން ކުރި ހޯއްދަވާާފައެވެ. މުއިއްޒު އަދި އަނަސްގެ އިތުރުން މާލޭގެ މޭޔަރުކަމަށް ވާދަކުރެއްވީ އަމިއްލަގޮތުން ކުރިމަތިލި އަލްހާން ފަހުމީއެވެ. މިއީ މާލޭ ސިޓީ ކައުންސިލެއް އުފެއްދިފަހުން އެމްޑީޕީ ނޫން ޕާޓީއެއްގެ ބޭފުޅަކު މާލޭގެ މޭޔަރަކަށް ވާނެ ފުރަތަމަ ފަހަރެވެ.


102 meehun balin faseyha, alah positive vee 24 meehun - vNews.mv\n102 މީހުން ބަލިން ފަސޭހަ، އަލަށް ޕޮޒިޓިވްވީ 24 މީހުން\nސައިފް އަޒްހަރު 17 October 2020, 22:25\nހޮސްޕިޓަލުގައި ފަރުވާދެނީ 43 މީހަކަށް،3މީހަކު އައިސީޔޫގައި\nރާއްޖެއިން އިތުރު 24 މީހުން ކޮވިޑް-19 އަށް އަލަށް ޕޮޒިޓިވް ވެއްޖެއެވެ.\nހެލްތު ޕްރޮޓެކްޝަން އޭޖެންސިން މިރޭ ކުރި ޓްވީޓެއްގައި ބުނެފައިވަނީ، އިއްޔެގެ ހަވީރު 6:00 އިން ފެށިގެން މިއަދުގެ ހަވީރު 6:00 ގެ ނިޔަލަށް، ވޭތުވެދިޔަ 24 ގަޑިއިރުގެ ތެރޭގައި ރާއްޖެއިން އަލަށް ޕޮޒިޓިވް ވެފައިވަނީ 24 މީހުން ކަމަށެވެ.\nއަލަށް ޕޮޒިޓިވްވި މީހުންގެ ތެރޭގައި ހިމެނެނީ 20 ދިވެހިންނާއި، ބޭރު ގައުމުތަކަށް ނިސްބަތްވާ4މީހުންނެވެ.\nއަލަށް ޕޮޒިޓިވްވި އެންމެންވެސް ނިސްބަތްވަނީ ގްރޭޓަރ މާލެ ސަރަހައްދަށެވެ.\nމިއާއެކު، ކޮވިޑް-19 އަށް ރާއްޖެއިން މިހާތަނަށް ޕޮޒިޓިވްވި ކަމަށް ރެކޯޑު ކުރެވުނު މީހުންގެ ޖުމްލަ އަދަދުވަނީ 11،178 އަށް އަރާފައެވެ.\nއެޗްޕީއޭއިން ބުނެފައިވަނީ، ވޭތުވެދިޔަ 24 ގަޑިއިރުގެ ތެރޭގައި ރާއްޖެއިން 102 މީހަކު ބަލިން ފަސޭހަވެފައިވާ ކަމަށެވެ. މިއާއެކު، ރާއްޖެއިން ބައްޔަށް ޕޮޒިޓިވްވެ، މިހާތަނަށް ބަލިން ފަސޭހަވި މީހުންގެ އަދަދުވަނީ 10،097 އަށް އަރާފައެވެ.\nމިވަގުތު އެކްޓިވް ކޭސަސްގެ ގޮތުގައި ތިބީ 1،138 މީހުންނެވެ. މީގެތެރެއިން 43 މީހަކަށް ހޮސްޕިޓަލުގައި އެޑްމިޓްކޮށްގެން ފަރުވާދެމުން ގެންދާ ކަމަށް އެޗްޕީއޭއިން ބުނެފައިވެއެވެ.\nހެލްތު އިމަޖެންސީ އޮޕަރޭޝަން ސެންޓަރުގައި މިހާރު ކުރިއަށްދާ ޕްރެސް ކޮންފަރެންސްގައި، އެ ސެންޓަރުގެ ތަރުޖަމާނު ޑރ. ނަޒްލާ ރަފީގު ވިދާޅުވީ، އެޑްމިޓްކޮށްފައިވާ އެންމެންނަކީވެސް ހުޅުމާލޭ މެޑިކަލް ސެންޓަރުގައި އެޑްމިޓްކޮށްގެން ފަރުވާދެމުން ގެންދާ މީހުން ކަމަށެވެ.\nހުޅުމާލޭ މެޑިކަލް ފެސިލިޓީގައި 40 މީހަކަށް ފަރުވާ ދެމުންގެންދަނީ ވޯޑުގައި ކަމަށާއި،3މީހަކަށް ފަރުވާދެނީ އައިސީޔޫގައި ކަމަށްވެސް ޑރ. ނަޒްލާ ރަފީގު ވިދާޅުވިއެވެ. ވެންޓިލޭޓަރުގައި އެއްވެސް މީހަކު ނެތް ކަމަށް ޑރ. ނަޒްލާ ވިދާޅުވިއެވެ.


BREAKING: Addu City Ah Araa Feybun Manaa Kohffi - Vaguthu\nއައްޑޫ ސިޓީއަށް އަރައި ފޭބުން މަނާ ކޮށްފި\nއައްޑޫ ސިޓީގައި ކަރަންޓީންގައި ނެތް މީހަކު ކޮވިޑް-19 އަށް ފައްސިވުމާއި ގުޅިގެން އެ ސިޓީގެ ގުޅިފައިވާ ރަށްތަކަށް އަރައި ފޭބުން މަނާ ކޮށްފިއެވެ.\nއައްޑޫގެ ގުޅިފައިވާ ރަށްތަކަށް އަރާ ފޭބުން މަނާ ކޮށްފައި ވަނީ ހިތަދޫގައި ހުރި ފްލޫ ކްލިނިކަށް ދެއްކި މީހަކު ކޮވިޑަށް ފައްސިވުމުންނެވެ.\nމީގެ ކުރިން އެ ސިޓީގެ ރަށްތަކުގެ ތެރެއިން ވަކިން އޮންނަ ހުޅުމީދޫން ބަޔަކު ފައްސިވުމާއި ގުޅިގެން އެރަށަށްވެސް އަރާ ފޭބުން އޮތީ މަނާ ކޮށްފައެވެ.\nއެހެންކަމުން މިހާރު މުޅި އައްޑޫ ސިޓީ އޮތީ މޮނީޓަރިންގއެވެ.\nއައްޑޫ ސިޓީގެ މޭޔަރ އަބްދުﷲ ސާދިގ (ސޯބެ) "ވަގުތު" ފްލޫ ކްލިނިކަށް ދެއްކި މީހަކު ކޮވިޑަށް ފައްސިވެފައިވާތީ އެ މީހާއާ ގާތުން އެއްތާވި މީހުން ހޯދުމުގެ މަސައްކަތް ކުރަމުންދާ ކަމަށެވެ.\n" ހުޅުދޫ މީދޫ އަށް އަރާ ފޭބުން މަނާކޮށްފައި އޮތީ. ދެން ބަލި މި އަންނަނީ ބަލި އޮތްތަނަކުން. ބަލި ނާންނާނެ ހުރިހާ ގޮތެއް ވޭތޯ މި ބަލަނީ. ދެން ބަލި ފެތުރުން ކޮންޓްރޯލް ކުރަން ކުރެވެން ހުރި ހުރިހާ ކަމެއް ވެސް އެބަ ބަލަން ކުރެވޭތޯ. ކޮންޓެކްޓް ޓްރޭސިންގެ މަސައްކަތް އެބަ ކުރިއަށް ދޭ." އޭނާ ވިދާޅުވިއެވެ.\nއައްޑޫގެ ގުޅިފައިވާ ރަށްތަކުން މީހަކު ފައްސިވުމާއި އެކު އައްޑޫ އިކުޓޯރިއަލް ހޮސްޕިޓަލް (އޭއައިއެޗް)ގައި ހިންގަމުން އަންނަ ފްލޫ ކުްލިނިކު އަނެއްކާވެސް ހިތަދޫ ރީޖަނަލް ހޮސްޕިޓަލަށް ބަދަލު ކުރުމުގެ މަސައްކަތް ވަނީ ފަށައިފައެވެ.\nމެއި 1, 2021 16:27\nކޮވިޑޭ ކިޔާއިގެން އައްޑޫ މީހުނަށް ބަލާވެރިކަން ޖައްސަނީ، 1980 ގެ އަހަރު ތަކުގައި އޭޑުސްއޭ ކިޔާއިގެންވެސް ސިއްހީ މީހުން ބަލާވެރިކަން ޖެއްސި، ! އޭރު ބުނީ އޭޑުސް ޖެހިފާ ހުރި މީހަކު ބޭނުން ކުރާ ކޮޓަރިޔާއި ފާހާނާ ބޭނުން ކުރިޔަސް އޭޑުސް އަރާނެޔޯ ކިޔާ މީހުން ބިރުގެންނުވީ،


މާބަނޑުދުވަސްވަރު ވެކުސިން ޖެހުމަކީ ކޮންކަހަލަ ކަމެއް؟ | މާބަނޑުދުވަސްވަރު | މަންމާއިދަރިފުޅު | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް މަންމާއިދަރިފުޅު މާބަނޑުދުވަސްވަރު މާބަނޑުދުވަސްވަރު ވެކުސިން ޖެހުމަކީ ކޮންކަހަލަ ކަމެއް؟\n28 ޑިސެމްބަރު 2009\n* ވެކުސިން ދެނީ ކީއްކުރަން؟\n* މާބަނޑު މީހުންނަށް ވެކުސިން ދޭނީ ކޮންކޮން ހާލަތެއްގައި؟\n* މާބަނޑު މީނުންނަށް ދިނުން ރަނގަޅު ވަކުސިންތަކަކީ ކޮބާ؟\n* މާބަނޑުމީހުންނަށް ދިނުން މަނާ ވެކުސިން ތަކަކީކޮބާ؟\n* ދިނުމުގައި ފަރުވާތެރިވާން ޖެހޭ ވަކިވެކުސިންތަކެއް ހުރޭތަ؟\nނުރައްކާތެރި ބަލިތަކުން މައިމީހާއާއި ދަރިފުޅު ހިމާޔަތް ކުރުމަށްޓަކައި ވެކުސިން ދިނުމަކީ ވަރަށް މުހިއްމު ކަމެކެވެ. ވުމާއެކު ދައްކަވަމުން ގެންދަވާ ޑޮކުޓަރާއި މަޝްވަރާ ކުރުމަށް ފަހު ވެކުސިން ޖެހުން ރަނގަޅުވާނެއެވެ. ނަމަވެސް ވެކުސިން ޖެހުމުގެ ކުރިން އެއިން ލިބޭ ފައިދާ އާއި ގެއްލުމުގެ މައްޗަށް ބެލުން ވަރަށް މުހިއްމެވެ.\nވެކުސިން ދެނީ ކީއްކުރަން؟\nހަށިގަނޑަށް ވަންނަ ވަރަށް ކުދިކުދި ބައެއް ވައިރަސް ތަކުގެ ސަބަބުން މީހާ ބަލިކޮށްލައެވެ. ހަށިގަނޑަށް މިފަދަ ވައިރަސްތައް ވަނުމުން ހަށިގަނޑުގެ ދިފާއީ ނިޒާމުން މިއަށް ހަމަލަދެއެވެ. މިގޮތަށް ހަމަލަ ދިނުމަށް ހަށިގަނޑުގެ ދިފައީ ނިޒާމުން އުފައްދާ މާއްދާއަށް ކިޔަނީ އެންޓިބޮޑީއެވެ. މިގޮތަށް އުފައްދާ އެންޓިބޮޑީއަކީ ހަށިގަނޑަށް ވަންނަ ވަކި ވައިރަސް އަކަށް ހަމަލަ ދިނުމަށް އުފައްދާ ހާއްސަ މާއްދާއެކެވެ. މިގޮތުން ހަމަލަދޭނީ ހަމަލަދިނުމަށް އެއުފެއްދި ވައްތަރުގެ ވައިރަސްއަކާއި ދެކޮޅަށެވެ. މިގޮތުން ވަކިވައްތަރެއްގެ އެންޓިބޮޑީ އުފެއްދުމަށްފަހު އެވައްތަރުގެ ވައިރަސް އެއް މުސްތަގުބަލްގައި ހަށިގަނޑަށް ވަދެއްޖެ ނަމަ ހަށިގަނޑު ބަލިކަށި ކުރުމުގެ ކުރިން އެވައިރަސް އެއްމަރާލައެވެ. ވުމާއެކު ފުރަތަމަ ފަހަރުގައި ވައިރަސް ވަދެގެން ބަލިޖެހުނު ކަމުގައިވީނަމަވެސް މުސްތަގުބަލް ގައި މިބަލި ދެވަނަފަހަރަކަށް ނުޖެހޭނެއެވެ. ނުވަތަ ޖެހުނަސް ނުރައްކަލެއް ނުވާނެއެވެ.\nވެކުސިނަކީ މިފަދަ ބަލިތަކުން ހަށިގަނޑު ދިފައު ކުރުމަށް ޓަކައި ދެވޭ އެއްޗެކެވެ. ވެކުސިންގައި ހުންނާނީ ޖެނެޓިކު އިންޖިނިއަރިން ބޭނުންކޮށްގެން އުފައްދައިފައި ހުންނަ ބެކުޓީރިއާ ނުވަތަ ވައިރަސް އެވެ. މިވެކުސިންގެ ގޮތުގައި ހަށިގަނޑަށް ޖެހުމުން ބަލިޖެހުމާއި ނުލައި ހަށިގަނޑުން މިވައްތަރުގެ ވައިރަސް އާއި ދެކޮޅަށް ހަމަލަދޭ އެންޓިބޮޑީ އުފައްދައެވެ. ވުމާއިއެކު މުސްތަގުބަލްގައި މިވައްތަރުގެ ބަލި ނުޖެހި ހަށިގަނޑު ހިމާޔަތް ކޮށްދޭނެއެވެ. ަދި ދިފާއީ ނިޒަމު ވަރުގަދަ ކޮށްދޭނެއެވެ.\nވެކުސިންގެ ހުންނަނީ މައިގަޑު ދެވައްތަރެވެ. އެއީ ދިރޭ ވައިރަސް ނުވަތަ ބެކުޓީރިއާ ހިމެނޭ ވެކުސިނާއި މަރައިފައި ހުންނަ ވައިރަސް ނުވަތަ ބެކުޓީރިއާ ހުންނަ ވެކުސިނެވެ. އާއްމުގޮތެއްގައި ދިރޭ ވައިރަސް ނުވަތަ ބެކުޓީރިއާ ބޭނުންކޮށްގެން ހަދާފައި ހުންނަ ވެކުސިން މާބަނޑު މީހުންނަށް ދިނުން ރައްކަލެއް ނުވާނެއެވެ.\nމާބަނޑު މީހުންނަށް ވެކުސިން ދޭނީ ކޮންކޮން ހާލަތެއްގައި؟\nހަގީގަތުގައި އެންމެ ރަނގަޅު ގޮތަކީ ބަލިވެއިންނަން ބޭނުންނަމަ ބަލިވެއިނުމުގެ ކުރިން ވެކުސިން ޖެހުމެވެ. އެއީ ބަލިވެއިނުމުން މައިމީހާއާއި ދަރިފުޅު ހިމާޔަތް ކުރުމަށެވެ. އެއީ ބައެއް ބަލިތަކަކީ މައިމީހާއާއި ބަނޑުގައިވާ ކުޑަދަރިފުޅަށް ވަރަށް ގެއްލުން ހުރި ބަލިތަކެކެވެ. އަދި ބައެއްފަހަރު މުޖުތަމައު ގައި ފެތުރޭ ބައެއް ބަލިތަކަކީ އެބަލިތަކަށް މާބަނޑު ދުވަސް ވަރު ވެކުސިން ޖެހުންތޯ ނުވަތަ ނުޖެހުންތޯ ކަޑައަޅަން ދަތިވާ ބަލިތަކެކެވެ. ވުމާއިއެކު ބަލިވެއިނުމުގެ ކުރިން މިފަދަ ބަލިތަކަށް ވެކުސިން ޖެހުން ބުއްދިވެރިއެވެ.\nއެއްވެސް މަޔަކު ވެކުސިންނެއް ޖަހައިގެން ބޭނުމެއްނެތް ނުރައްކަލަކަށް ދާން ބޭނުމެއް ނުވާނެއެވެ. ހަމައެފަދައިން ނުރައްކަލެއްވާ ކަހަލަ އެއްވެސް ބައްޔެއްވެސް ޖެހޭކަށް ބޭނުމެއް ނުވާނެއެވެ. ވިސްނާށެވެ. މުޅިން ރައްކާތެރި އެއްވެސް ވެކުސިނެއް ނުހުރެއެވެ. ބަލިން ހިމާޔަތް ކުރެވޭނެ ކަމުގެ %100 ޔަގީންކަން އޮންނަ ވެކުސިނެއް ނުހުންނަ ފަދައިންނެވެ. އަދި ކޮންމެ ވެކުސިނެއްގައިވެސް ފައިދާއާއި ގެއްލުން ހުރެއެވެ. ނަމަވެސް ބައެއް ހާލަތްތަކުގައި ބަލިޖެހުމުގެ ނުރައްކާ ބޮޑުނަމަ ވެކުސިނުން ބައެއް ގެއްލުން ހުއްޓަސް ވެކުސިން ޖަހަން ޖެހިދާނެއެވެ. އެހެނަސް ބަލިޖެހުމުގެ އެއްވެސް ނުރައްކަލެއް ނެތްނަމަ ބޭނުމެއްނެތް ކިތައްމެ ކުޑަ ގެއްލުމެއްވެސް ވެދާނެ ވެކުސިނެއް ޖެހުމުގެ މާނައެއް ނެތެވެ. ވުމާއިއެކު ވެކުސިން ޖެހުމުގައި ޑޮކުޓަރާއި މަޝްވަރާ ކުރުން ވަރަށް ރަނގަޅު ވާނެއެވެ.\nމާބަނޑު މީނުންނަށް ދިނުން ރަނގަޅު ވަކުސިންތަކަކީ ކޮބާ؟\nބައެއް ވެކުސިންތަކަކީ މާބަނޑު ދުވަސްވަރު ބަލިޖެހުމުގެ ނުރައްކާ އޮތްނަމަ ދިނުން ރަނގަޅު ވެކުސިންތަކެކެވެ. ތިރީގައި އެވަނީ މިގޮތުން ދިނުން ރަނގަޅު ވެކުސިން ތަކެކެވެ.\n- ހެޕަޓައިޓިސް ބީ ވެކުސިން ( މިއީ ބަލިޖެހުމުގެ ނުރައްކާ އޮންނަ މާބަނޑު މީހުންނަށް ދިނުން އެދެވިގެންވާ ވެކުސިނެކެވެ.)\n- އިންފުލުއެންޒާ ވެކުސިން (މިއީ ރޯގާޖެހުމުގެ ސަބަބުން ވަރަށް ބޮޑަށް ބަލިވަ މީހުންނަށް ރޯގާ ރަށުތެރެއަށް ފެތުރިގެން އުޅޭ ދުވަސްވަރު ދިނުން ރަނގަޅު ވެކުސިނެކެވެ.)\n- ޓެޓުނަސް ވެކުސިން (މިއީ ހުރިހާ މައިންނަށްވެސް ދިނުން ރަނގަޅު ވެކުސިނެކެވެ. އަދި ހާއްސަކޮށް ހޮސްޕިޓަލަށް ނުގޮސް ގޭގައިވިހާ މައިން ކޮންމެހެންވެސް ޖަހަންޖެހޭ ވެކުސިނެކެވެ.)\n- މެނިންޖޯކޮއްކަލް (މިއީ ސިކުޑިއަށް ޖެހޭ ބައްޔަކަށް ދޭ ވެކުސިނެކެވެ. )\n- ރޭބީސް ވެކުސިން ( މިއީ ރާއްޖޭގައި ޖެހޭ ބައްޔެއް ނޫނެވެ. މިއީ ކުއްތާ ދަތް އެޅުމުން ޖެހޭ ބައްޔެކެވެ. ނަމަވެސް ރާއްޖޭން ބޭރުގައިއުޅޭ ނަމަ ކުއްތާއެއް ދަތް އަޅައިފިނަމަ މާބަނޑު އަންހެނުންނަށްވެސް ދޭން ޖެހޭނެއެވެ.)\nމާބަނޑުމީހުންނަށް ދިނުން މަނާ ވެކުސިން ތަކަކީކޮބާ؟\nބައެއް ވެކުސިންތަކަކީ މާބަނޑު ދުވަސްވަރު ދިނުން މުޅިން މަނާ ވެކުސިން ތަކެކެވެ. ތިރީގައި އެވަނީ މިގޮތުން މާބަނޑު މީހުންނަށް ދިނުން މަނާ ވެކުސިންތަކެކެވެ.\n- މީސަލްސް ވެކުސިން (މިއީ ހިމަބިއްސަށް ދޭ ވެކުސިނެކެވެ. )\n- މަންޕްސް ވެކުސިން (މިއީ ކޯފުއްޕިއަށް ދޭ ވެކުސިނެކެވެ.)\n- ރުބެއްލާ ވެކުސިން (މިއީ ހިމަބިހީގެ ވައްތަރަކަށް ދޭ ވެކުސިނެކެވެ.)\n- ވަރިސެއްލާ ވެކުސިން (މިއީ ފާނުބަސަންތަށް ދެ ވެކުސިނެކެވެ.)\n- ބީސީޖީ (މިއީ ޓީބީއަށް ދޭ ވެކުސިނެކެވެ.)\n- ދިރޭ ވައިރަސް އަޅައިފައި ހުންނަ އިންފުލުއެންޒާ ވެކުސިން.\nދިނުމުގައި ފަރުވާތެރިވާން ޖެހޭ ވަކިވެކުސިންތަކެއް ހުރޭތަ؟\nތިރީގައި އެވާ ވެކުސިންތަކަކީ ވެކުސިން ޖެހުމުން ބަނޑުގައިވާ ދަރިފުޅަށް ގެއްލުންވާކަން ނުވަތަ ނުވާކަން ޔަގީން ކުރެވިފައި ނުވާ ވެކުސިންތަކެކެވެ.\n- ހެޕަޓައިޓިސް އޭ.\n- ނިއުމޯކޮއްކަލް ވެކުސިން.\n- ޕޯލިއޯ ވެކުސިން.\n- އެންތުރެކްސް ވެކުސިން.\n- ޖަޕަނީސް އެންސިފެލައިޓިސް ވެކުސިން.\n- ޓައިފޮއިޑު ވެކުސިން.\n- ރީދޫ ހުމުގެ ވެކުސިން.\n- ވެކްސިނިއާ ވެކުސިން.\nވިލާތު ހިމަބިހި German measles (Rubella)


Match ah haaziru nuvumun Victory 40,000 rufiyaa in joorimanaa koffi - One Online\nވިކްޓަރީ ސްޕޯޓްސް ކްލަބު -- ފޮޓޯ/ އެފްއޭއެމް\nމެޗަށް ހާޒިރުނުވުމުން ވިކްޓަރީ 40،000 ރުފިޔާ އިން ޖޫރިމަނާކޮށްފި\nދިރާގު ދިވެހި ލީގުގައި ކްލަބު ގްރީން ސްޓްރީޓްސްއާ ދެކޮޅަށް ކުޅެން އޮތް މެޗަށް ހާޒިރުނުވުމުން ވިކްޓަރީ ސްޕޯޓްސް ކްލަބު 40،000 ރުފިޔާ އިން ޖޫރިމަނާކޮށްފިއެވެ.\nމިދިޔަ ބުރާސްފަތި ދުވަހު ކުޅުމަށް ހަމަޖެހިފައިވާ އެ މެޗަށް ވިކްޓަރީ ހާޒިރުނުވުމުން ގްރީން ސްޓްރީޓްސް މޮޅުވީ ކަމަށް ވަނީ ނިންމައިފައެވެ. ވިކްޓަރީން މެޗަށް ހާޒިރުނުވުމުން ގްރީނަށް ވަނީ ތިން ޕޮއިންޓާއި ދެ ގޯލު ލިބިފައެވެ.\nއެފްއޭއެމް އިން މައްސަލަ ބެލުމަށްފަހު ވިކްޓަރީން ދަނޑަށް ހާޒިރުވެފައިނުވާތީ ޕްރިމިއާ ލީގު މުބާރާތުގެ ގަވާއިދުގެ 11.6 ވަނަ މާއްދާއަށް ރިއާޔަތްކޮށް، އެކްލަބު 40،000 ރުފިޔާއިން ޖޫރިމަނާކުރުމަށް ނިންމިއެވެ. ވިކްޓަރީއަށް ކުރިއަށް ހުރި މެޗުތަކުގައި ކުޅެވޭނީ އެ ފައިސާ ދައްކާ ހަލާސްކުރުމުންނެވެ.\nގްރީންއާ ދެކޮޅަށް ކުޅުނު މެޗުގެ ކުރިން ބޭއްވި ނޫސްވެރިންގެ ބައްދަލުވުމުގައި ޓީމު ހަމަނުވެދާނެ ކަމަށް ވިކްޓަރީއާ މިހާރު ހަވާލުވެ ހުރި އެ ކްލަބުގެ އެސިސްޓަންޓް ކޯޗު އާދަމް އަބްދުއްލަތީފް (ލައްޗޭ) ވެސް ވަނީ ބުނެފައެވެ.\nއެ ނޫސްވެރިންގެ ބައްދަލުވުމުގައި ވާހަކަދައްކަމުން ލައްޗޭ ބުނީ ޓީމުގެ ފަރިތަކުރުންތަކުގައި ވެސް ބައިވެރިވެފައިވަނީ ވަރަށް މަދު ކުޅުންތެރިން ކަމަށާއި ފަރިތަކުރުންތަކަށް ކުޅުންތެރިން ހަމަނުވަނީ ކްލަބުގެ ތެރޭގައި މައްސަލަތަކެއް އުޅޭތީ ކަމަށެވެ. އަދި ގްރީނާ ދެކޮޅަށް ކުޅޭ މެޗަށް ކުޅުންތެރިން ހަމަވާނެކަން ނޭނގޭ ކަމަށް ވެސް އޭނާ ބުންނެވެ.\nވިކްޓަރީގެ ބައެއް ކުޅުންތެރިން މިވަގުތު ތިބީ 18 އަހަރުން ދަށުގެ ސާފް ޗެމްޕިއަންޝިޕްގައި ވާދަކުރުމަށް ޒުވާން ގައުމީ ޓީމާއެކު ނޭޕާލުގައެވެ. އެ މުބާރާތުގެ ސެމީ ފައިނަލަށް ރާއްޖެ ދަތުރުކޮށްފައިވާ އިރު، މިމަހުގެ 29ގެ ނިޔަލަށް އެ މުބާރާތް ކުރިއަށްދާނެއެވެ.\nލައްޗޭ ބުނީ ޒުވާން ގައުމީ ޓީމުގައި ވިކްޓަރީގެ ހަ ކުޅުންތެރިން ތިބުމާ ގުޅިގެން އެ ޓީމު އަންނަންދެން ވިކްޓަރީގެ މެޗުތައް ފަސްކޮށްދިނުމަށް އެފްއޭއެމްގައި އެދުނު ނަމަވެސް، އެހެން ކްލަބުތަކުގައި ވެސް ޒުވާން ގައުމީ ޓީމަށް ކުޅޭ ކުޅުންތެރިން ތިބި ކަމަށް އެފްއޭއެމް އިން އެންގި ކަމަށެވެ. އެހެންކަމުން ހަމައެކަނި ވިކްޓަރީގެ މެޗުތައް ފަސްކުރުމަކީ އިންސާފުވެރި ގޮތަކަށް ނުވާނެ ކަމަށް އެފްއޭއެމް އިން ބުނެފައިވާ ކަމަށް ވެސް އޭނާ ބުންޏެވެ.\nގިނަ ގޮންޖެހުންތަކަކާއެކު ވިކްޓަރީން މިސީޒަނަށް ނުކުތީ ވަރަށް ޒުވާން ސްކޮޑަކާއެކުއެވެ. ޓީމުގައި އިތުރު މައްސަލަތަކެއް ޖެހި، ވިކްޓަރީގެ ކޯޗެއްގެ ގޮތުގައި ހުރި މުހައްމަދު އާދަމް ވެސް ވަނީ ދާދި ފަހުން މަގާމުން އިސްތިއުފާ ދީފައެވެ. ވިކްޓަރީއަށް ކުރިމަތިވެފައިވާ އެންމެ ބޮޑު މައްސަލައަކީ މުސާރައިގެ މައްސަލައެވެ.\nވިކްޓަރީގެ އިތުރުން އެހެން ކްލަބުތަކުން ވެސް ދަނީ މުސާރައިގެ މައްސަލަތަކާ ކުރިމަތިލަމުންނެވެ. ފާއިތުވެދިޔަ އަހަރުތަކުގައި އެސްއޯއީގެ ދަށުން ސަރުކާރު ހިއްސާވާ ކުންފުނިތަކުން ކްލަބުތަކަށް ފައިސާގެ އެހީތެރިކަން ފޯރުކޮށްދިން ނަމަވެސް، މިއަހަރު އެ ކުންފުނިތަކުން އެއްބަސްވުންތައް އާކޮށްފައެއް ނުވެއެވެ. އެހެންކަމުން މިއަހަރު ކްލަބުތަކަށް ފައިސާ ދެމުންދިޔައީ ފުޓްބޯލް އެސޯސިއޭޝަން އޮފް މޯލްޑިވްސް (އެފްއޭއެމް) އިންނެވެ. އެކި ފަހަރުތަކުގެ މަތިން އެފްއޭއެމް އިން ފައިސާ ދޫކުރުމުންދާ އިރު، ފަހުން ފައިސާ ހަވާލުކުރަން ހަމަޖައްސާފައިވާ މުއްދަތު ފަހަނައަޅައިގެން ގޮސްފައިވާކަން ބައެއް ކްލަބުތަކުން ފާހަގަކުރެއެވެ. އެހެންކަމުން ގިނަ ކްލަބުތަކަށް ވަނީ ގިނަ އުނދަގޫތަކަކާ ކުރިމަތިލާން ޖެހިފައެވެ.\nގުޅޭ ޓެގު ދިވެހި ޕްރިމިއާ ލީގު ފުޓްބޯޅަ ވިކްޓަރީ ސްޕޯޓްސް ކަލްބު ކްލަބު ގްރީން ސްޓްރީޓްސް


Addu Marathon kaamiyaabu kamaai eku baahvaifi\nއައްޑޫ މެރެތަން ކާމިޔާބުކަމާއި އެކު ބާއްވައިފި\nއައި-ރަނާސް އިން އިންތިޒާމްކޮށްގެން، އައްޑޫ ސިޓީ ކައުންސިލާއި ގުޅިގެން ބޭއްވި ތިންވަނަ އައްޑޫ މެރެތަން ކާމިޔާބުކަމާއި އެކު ނިންމާލައިފިއެވެ.\nމިދިޔަ ބުރާސްފަތި ދުވަހުގެ ހަވީރުން ފެށިގެން ކުރިއަށްދިޔަ މި ހަަރަކާތުގައި ވަނީ ރާއްޖޭގައި ފުރަތަމަ ފަހަރަށް ބޭއްވި 100ކިލޯމީޓަރުގެ އަލްޓްރާ ރަން މެރެތަން، ފުލްް މެރެތަން، ހާފް މެރެތަން، 10ކިލޯމީޓަރުގެ ދުވުން،5ކިލޯމީޓަރުގެ ދުވުން އަދި ކުޑަކުދިންގެ ދުވުމުގެ ހަރަކާތްތަކެއ ކުރިއަށް ގެންގޮސްފައެވެ.\nފާހަގަކޮށްލެވޭ ގޮތުގައި ރާއްޖޭގައި ފުރަތަމަ ފަހަރަށް ބޭއްވި އަލްޓްރާ މެރެތަންގައި ފަސް ފަރާތަކުން ވަނީ ބައިވެރިވެފައެވެ. މި ދުވުމުން އެއްވަނަ ހާސިލްކޮށްފައިވަނީ އިންޑިޔާގެ ދުވުންތެރިއެއްކަމުގައިވާ ލާލް ބަހާދުރެވެ. އޭނާ މި މެރެތަން ނިންމާފައިވަނީ 10ގަޑިއިރާއި 54ސިކުންތުންނެވެ. އޭނާގެ ފަހަތުން ދެވަނައަށް މި ދުވުން ނިންމާފައިވަނީ ރާއްޖޭގެ މަޝްހޫރު މެރެތަން ދުވުންތެރިޔާ އާތިފެވެ.\nއައްޑޫ މެރެތަންގެ 10ކިލޯމީޓަރުގެ ދުވުމުގައި އިނގިރޭސިވިލާތުން ދިވެހިރާއްޖެއަށް ކަނޑައަޅާފައިވާ ސަފީރު ކެރޮން ރޮސްލާވެސް ވަނީ ބައިވެރިވެ ވަޑައިގެންފައެވެ. މިއީ އެކަމަނާ އައްޑޫ ސިޓީއަށް ޒިޔާރަތްކުރެއްވި ފުރަތަމަ ފަހަރެވެ. މީގެ އިތުރުން އުމަރު ސަލީމް (އޮއްތޮ)ވެސް ވަނީ މި މެރެތަންގެ ތެރެއިން ބޭއްވި މަގުމަތީގެ ސަލާމަތާއި ރައްކާާތެރިކަމާއި ބެހޭގޮތުން އާންމުން ހޭލުންތެރިކުރުވުމުގެ ހަރަކާތްތަކުގައި ބައިވެރިވެފައެވެ.\nއައްޑޫ މެރެތަން އަކީ އައިރަނާސްގެ ޓްރެވަލް މެރެތަންސް އޮފް މޯލްޑިވްސް ސީރީސްގައި ހިމެނޭ އެންމެ ފަހުގެ މެރެތަންއެވެ. މި އިވެންޓްގެ މެއިން ސްޕޮންސަރ އަކީ ސްރީލަންކަން އެއާލައިންސްއެވެ.


ޓައިފޫން ހައިޝެންގެ މިސްރާބު މިހާރު ހުރީ ކޮރެއާއާއި ދިމާލަށް - DhiDaily\nޓައިފޫން ހައިޝެންގެ މިސްރާބު މިހާރު ހުރީ ކޮރެއާއާއި ދިމާލަށް\nޖަޕާނަށް އަރާފައިވާ ޓައިފޫން ހައިޝެން ޖަޕާނުގެ ދެކުނުގެ ރަށްތަކަށް އެރުމަށްފަހު މިހާރު މިޞްރާބު ހުރީ ކޮރެއާއާއި ދިމާލަށް ކަމަށް މޫސުމާއި ބެހޭ އިދާރާތަކުން ހާމަކޮށްފިއެވެ.\nޖަޕާނަށް އިއްޔެ އަރާފައިވާ މި ތޫފާނުގައި މާ ބޮޑު ގެއްލުންތަކެއް ނުވި ކަމުގައި ވީ ނަމަވެސް ދެކުނު ކޮރެއާއިން އަންނަނީ މި ތޫފާނަށް ވަރަށް ބޮޑަށް ތައްޔާރުވަމުންނެވެ. ދެކުނު ކޮރެއާގެ މޫސުމާއި ބެހޭ އިދާރާތަކުން ބުނާ ގޮތުގައި ހައިޝެން ދަތުރު ކުރަމުން އަންނަނީ ގަޑިއަކު 90 މޭލު ބާރު މިނުގައެވެ. އަދި މި ތޫފާންގެ މިޞްރާބެއްގެ ގޮތުގައި ލަފާކުރެވެނީ ކޮރެއާގެ ދެވަނައަށް އެންމެ ބޮޑު ސިޓީކަމަށްވާ ބުސާންއެވެ.\nވައިބާރުވުމުގެ ސަބަބުން މި ހިސާބުގަނޑުން މި ވަގުތު އެކަނި 5000 ގޭގެ ކަރަންޓު ކެނޑިފައިވާ ކަމަށާއި، އެ ޤައުމުގެ ރިސޯޓު ޖެޖޫ އައިލެންޑުންވެސް ވަނީ ކަރަންޓު ކެނޑިފައެވެ. މިހާތަނަށް 1000 މީހުން ރައްކާތެރި ތަންތަނަށް ގެންގޮސްފައިވާއިރު އެ ޤައުމުންވަނީ 300 ފްލައިޓް ކެންސަލްކޮށްފައެވެ. އެ ޤައުމުގެ ސޭފްޓީ މިނިސްޓްރީއިން ވަނީ ރޭލުތަކަށާއި ގިނަ މީހުން އެއްވާ ތަންތަން ބަންދު ކުރުމަށް އަމުރުކޮށްފައެވެ.\nތޫފާން ހައިޝެންއާއި އެކު ޖަޕާނުގެ ކިޔުޝު ރީޖަންގައި 440،000 ގޭގައި ކަރަންޓު ނެތް ކަމަށް އެ ޤައުމުން ވަނީ ބުނެފައެވެ. އަދި 32 މީހަކަށް އެކި ވަރުގެ އަނިޔާތައް ވެފައިވާ ކަމަށާއި އެއްވެސް މީހެެއްގެ ހާލު ސީރިޔަސް ނޫންކަމަށް އެ ޤައުމުގެ ޓީވީ އެންއެޗްކޭއިން މަޢުލޫމާތު ދެއެވެ.\nޖަޕާނުންވަނީ2މިލިޔަން މީހުން ރައްކާތެރި ހިސާބުތަކަށް ގެންދިޔުމުގެ މަސައްކަތްވެސް ފަށާފައެވެ.


މި އިޢުލާންވަނީ 17 ސެޕްޓެންބަރު 2019 1055 ގައި ބާތިލް ކުރެވިފައެވެ.\nނަންބަރު : IL-A/423/2019/60\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 16 ސެޕްޓެމްބަރ 2019 ވާ ހޯމަ ދުވަހުގެ 14:00ގެ ކުރިން، ހުވަދުއަތޮޅު ދެކުނުބުރީ ފަރެސްމާތޮޑާ ކައުންސިލް އިދާރާއަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށްވެސް އަދި ފެކްސް މެދުވެރިކޮށްވެސް ބަލައިގަނެވޭއެވެ. އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެކަނޑައަޅާ ދުވަހުގެ އަދަދަށް ވަޒީފއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަރވިއު އޮންނާނީ 17 ސެޕްޓެމްބަރ 2019 އާއި 25 ސެޕްޓެމްބަރ 2019 އާ ދެމެދު ދުވަހެއްގައި ހުވަދު އަތޮޅު ދެކުނުބުރީ ފަރެސްމާތޮޑާ ކައުންސިލްގެ އިދާރާގައެވެ.\nސުންގަޑި: 16 ސެޕްޓެންބަރު 2019 1400


Note Cosmetics outlet'eh Raajje'ga hulhuvaifi\nވިޔަފާރި - ނޯޓު ކޮސްމެޓިކްސް\nނޯޓް ކޮސްމެޓިކްސްގެ އައުޓްލެޓެއް ރާއްޖޭގައި ހުޅުވައިފި\nފިހާރަ ހުޅުވައިދެއްވީ ޓްރަންސްޕޯޓް މިނިސްޓަރު ނަހުލާ\nގިނަ އަދަދެއްގެ ކޮސްމެޓިކްސް ލިބިގެންދާނެ\nކ. މާލެ 29 ޖެނުއަރީ 2020 | ބުދަ 23:46 3,360\nނޯޓު ކޮސްމެޓިކްސްއިން މާލޭގައި ހުޅުވި ފިހާރަ - ރާއްޖެއެމްވީ\nދުނިޔޭގެ މަޝްހޫރު ކޮސްމެޓިކް ވިއްކާ ''ނޯޓު ކޮސްމެޓިކް'' ގެ މޮނޯ އައުޓްލެޓެއް ރާއްޖޭގައި ހުޅުވައިފިއެވެ.\nމި އައުޓްލެޓް ހުޅުވާފައިވަނީ ރާއްޖޭގައި ފުޅާ ދާއިރާއެއްގައި ކޮސްމެޓިކްސް ވިއްކަމުންދާ ނިއު އެޑިޝަނުންނެވެ. ''ނޯޓު މޭކަޕް'' ބްރޭންޑަކީ ކުޑަ ދުވަސްކޮޅެއްގެ ތެރޭގައި ދިވެހިންގެ ތެރޭގައި ބޮޑު މަޤުބުލު ކަމެއް ހޯދާފައިވާ ބްރޭންޑެކެވެ.\nބުދަ ދުވަހުގެރޭ ބޭއްވި ރަސްމިއްޔާތެއްގައި އެ ފިހާރަ ރަސްމީކޮށް ހުޅުވައިދެއްވީ ޓްރާންސްޕޯޓް މިނިސްޓަރު އައިޝަތު ނަހުލާ އެވެ. ''ނޯޓު'' އިން ބުނީ، އަލަށް މި ހުޅުވުނު އައުޓްލެޓާއެކު ރާއްޖޭގެ ފެޝަން އިންޑަސްޓްރީ އިތުރު ހަރުފަތަކަށް ކުރިއަރާ މި ދާއިރާއިން ކުރިޔަށްދާން ބޭނުންވާ ޒުވާނުންނަށް ގިނަ ފުރުޞަތުތަކެއް ލިބިގެންދާނެ ކަމަށެވެ.\nއެ ރަސްމިއްޔާތުގައި ވާހަކަ ދައްކަމުން ނިއު އެޑިޝަންގެ ޗީފް މަރކެޓިން އޮފިސަރ އިސްމާއިލް އަޒްމީ ބުނީ، އެ ފަދަ އައުޓްލެޓެއް ހުޅުވުނީ މުވައްޒަފުންގެ ބުރަ މަސައްކަތުން ކަމަށެވެ. އަޒްމީ ވަނީ ހުރިހާ މުވައްޒަފުންނަށް ޝުކުރު އަދާކޮށްފައެވެ.\nއެޑިޝަނުން ބުނީ، އަލަށް ހުޅުވުނު ފިހާރައިން ނޯޓު ލައިންގެ ހުރިހާ ސާމާނުތަކެއް ލިބިގެންދާނެ ކަމަށާއި، ކުރިޔަށް އޮތްތަނުގައި ގިނަ ހަރަކާތްތަކެއް ހިންގުމަށް ހަމަޖެހިފައިވާ ކަމަށެވެ.


Polandun court thakah genna badhalah EU in fiyavalhu alhanee | Mihaaru\nޕޮލެންޑުގެ ބޮޑު ވަޒީރު ބީޓާ ސްޒީލްޑޯ. --ފޮޓޯ:ރޮއިޓާސް\nޕޮލެންޑުން ކޯޓުތަކަށް ގެންނަ ބަދަލާ ގުޅިގެން އީޔޫ އިން ފިޔަވަޅު އަޅަނީ\n27 ޖުލައި 2017 - 13:155comments\nވޯސޯ (ޖުލައި 27) - ޕޮލެންޑުގެ ކޯޓުތަކަށް ފަނޑިޔާރުން އައްޔަންކޮށް ވަކިކުރުމުގެ ބާރު ސިޔާސީ ފަރާތްތަކަށް ލިބޭ ގޮތަށް ގެންނަ ބަދަލާ ގުޅިގެން އެ ގައުމާ ދެކޮޅަށް ގާނޫނީ ފިޔަވަޅު އަޅާނެ ކަމަށް ޔޫރަޕިއަން ކޮމިޝަނުން ބުނެފި އެވެ.\nކޮމިޝަނުން ބުނީ ސުޕްރީމް ކޯޓުގެ ފަނޑިޔާރުން ރިޓަޔާ ކުރަން މަޖްބޫރުކޮށް ފަނޑިޔާރުންނަށް ސިޔާސީ ފަރާތްތަކުން ނުފޫޒު ފޯރުވާ ނަމަ އީޔޫގައި އޮންނަ ވޯޓުލުމުގެ ހައްްގު ޕޮލެންޑުގެ ކިބައިން ނަގާނެ ކަމަށެވެ. ޚިޔާލުތަފާތުވުން ބޮޑު ދެ ބިލް ޕޮލެންޑުގެ ރައީސް ވަނީ ވީޓޯ ކުރައްވައިފަ އެވެ. ތިން ވަނަ ބިލް ވަނީ ތަސްދީގު ކުރައްވައިފަ އެވެ. ރައީސް ތަސްދީގު ކުރައްވާ ބިލްތައް ވެސް އެ ގައުމުގެ ޕާލަމެންޓުގެ އަޣުލަބިއްޔަތުން އަލުން ފާސްކުރެވެ އެވެ.\nއެކަމަކު ސަރުކާރުން އަދިވެސް ދަނީ އެބަދަލުތައްް ގެންނަން މަސައްކަތް ކުރަމުންނެވެ. ބޮޑު ވަޒީރު ބީޓާ ސްޒީލްޑޯ ވިދާޅުވީ މަގުމަތީގެ މުޒާހަރާތަކުން އަދި ބޭރުގެ ޕްރެޝަރަކުން ސަރުކާރުން ގެންނަން އުޅޭ ބަދަލު ނުހުއްޓުވޭނެ ކަމަށެވެ.\nއީޔޫ ކޮމިޝަނުން ބުނީ ކޯޓުތަކަށް ގެންނަން އުޅޭ ބަދަލުގެ ސަބަބުން ޕޮލެންޑުގެ ޝަރުއީ ދާއިރާގެ މިނިވަންކަން ގެއްލޭނެ ކަމަށެވެ. އަދި ޕޮލެންޑުން ޝަރުއީ ދާއިރާގެ މިނިވަންކަން ނަގާލައިފި ނަމަ އީޔޫގެ ގަވާއިދުތަކާ ޚިލާފުވި ކަމަށް ބަލާ ފިޔަވަޅު އަޅާނެ ކަމަށް ވެސް ކޮމިޝަނުން ބުނެފައިވެ އެވެ.\nޕޮލެންޑުގެ ޝަރުއީ ދާއިރާ އަށް ގެންނަ ބަދަލުތަކުގެ ތެރޭގައި ގާނޫނު ފާސްވުމާ އެކު ސުޕްރީމް ކޯޓުގެ ފަނޑިޔާރުން އިސްތިއުފާ ދޭން ޖެހެ އެވެ. މަގާމުގައި ދެމިތިބޭނީ ކޮން ފަނޑިޔާރުންނެއްތޯ ނިންމާނީ ޖަސްޓިސް މިނިސްޓަރެވެ. ދެ ވަނަ ބިލުގައިވާ ގޮތުން ނޭޝަނަލް ޖޫޑިޝަރީ ކައުންސިލަށް މެންބަރުން އިންތިޚާބު ކުރުމުގެ ބާރު ދީފައިވަނީ ސިޔާސީ ފަރާތްތަކުންނެވެ. ސުޕްރީމް ކޯޓަށް ފަނޑިޔާރުން ނޮމިނޭޓް ކުރާނީ މި ކައުންސިލުންނެވެ. ތިން ވަނަ ބިލުގައިވާ ގޮތުން ދަށު ކޯޓުތަކުގެ ފަނޑިޔާރުން ވަކިކޮށް އައްޔަން ކުރުމުގެ ބާރުދީފައި ވަނީ ޖަސްޓިސް މިނިސްޓަރަށެވެ.\nއިތުރު ލިޔުންތައް އީޔޫ ކޯޓް ޕޮލެންޑު


Lhafathuge dhaurun faahaga vi adheebun ge therein Bandeyri Hassan Manikufaanu\nޅަފަތުގެ ދައުރުން ފާހަގަވި އަދީބުންގެ ތެރެއިން ބަނޑޭރި ހަސަން މަނިކުފާނު--\nޅަފަތުގެ ދައުރުން ފާހަގަވި އަދީބުންގެ ތެރެއިން ބަނޑޭރި ހަސަން މަނިކުފާނު\nރައިވަރުން ހެދުމުންނާއި ޅަފަތުގެ ދައުރުގެ އަދީބުންގެ ތެރެއިން އެންމެ ފާހަގަކޮށްލެވޭ އަދީބު ބަނޑޭރި ހަސަން މަނިކުފާނާ ބެހޭގޮތުން ހިއްސާކޮށްލާނަމެވެ.\nއިހުގެ އަދީބުން ކުރެ ރައިވަރު ހެއްދެވުމުގައި އެންމެ ފާހަނގަކޮށްލެވޭ އެއް އަދީބަކީ ބަނޑޭރި ހަސަން މަނިކުފާނު އެވެ. ދިވެހިންގެ ތެރޭގައި ބަނޑޭރި ޙަސަން މަނިކުފާނު މަޝްހޫރުވެފައިވަނީ އަރުމާދާއި ދިޔޯގެ ރައިވަރު ލިޔުއްވި ޝާއިރުގެ ގޮތުގަ އެވެ. ބަނޑޭރި ޙަސަން މަނިކުފާނޭ ކިޔުނީ އައްޞުލްޠާން މުޙައްމަދު މުޢީނުއްދީނުލް އައްވަލް ރަސްކަމުގައި މަތިގެ ހެއްދެވި އިރު، މަތިގޭގެ ބަނޑޭރި ކަމުގައި ހުންނެވީތީ އެވެ.\nބަނޑޭރި ހަސަން މަނިކުފާނު އަކީ މީލާދީން 1700 - 1701 ވަނަ އަހަރާއި ދެމެދު ރަސްކަންކުރެއްވި އިސްދޫ އަލީ ރަސްގެފާނުންގެ ހަސަން ރަސްގެފާނުންގެ އަލިމަނިކު ފާނުންގެ ހަސަން މަނިކު ފާނެވެ. އޭނާ އަކީ ސ.ހިތަދޫ އަށް އުފަންވި ބޭފުޅެކެވެ. އަދި އުފަންވެވަޑައިގަތީ ހިޖްރައިން 1158 ވަނަ އަހަރު ރަބީއުލްއައްވަލް މަހުގެ 12 ވީ ބުދަ ދުވަހުއެވެ.\nމިމަނިކުފާނު ރަދުންގެ ހަވާސުންގެ ތެރޭގައި އުޅުއްވީ އައްސުލްތާން މުހައްމަދު މުއީނުއްދީނުލް އައްވަލް މިރަދުންގެ އަރިހުގައެވެ.\nބަނޑޭރި ހަސަން މަނިކުފާނު އަދާކުރެއްވި ބައެއް ވަޒީފާތަކަށް ބަލާލާއިރު އައްސުލްތާން މުޙައްމަދު މުއީނުއްދީނުލް އައްވަލް ރަދުންގެ އޮފީސް ކަމުގައިވާ މަތިގެ ހެއްދެވިއިރު އެތާނގެ ބަނޑޭރިކަން ކުރައްވާފައިވެ އެވެ. އަދި ފަހުންވެސް ރަދުންގެ ހާއްސުންގެ ތެރޭގައި ހިމެނި ވަޑައިގެންނެވި އެވެ.\nބަނޑޭރި ޙަސަން މަނިކުފާނު އަކީ ކުޅަދާނަ ޝާއިރެއްގެ އިތުރުން ބަސްމޮށުންތެރި އެކެވެ. ހަރުދަނާ ބުއްދިވެރި ބޭފުޅެކެވެ. އޭނާގެ ރައިވަރުތަކުގެ ތެރެއިން މިޒަމާނަށް އައިރު ފެންނަން އޮތީ ދިޔޯގެ ރައިވަރާއި އަރިއަތޮޅު އަރުމާދު ރައިވަރުކަމަށް ސަލާހުއްދީން ލިޔުއްވާފައިވާ ލިޔުމެއްގައިވެ އެވެ.\nއަދަބީ މަސައްކަތެއްގެ ގޮތުން އަރުމާދު ރައިވަރާ ދިޔޯގެ ރައިވަރު ލިޔުއްވާފައިވާއިރު ބަނޑޭރި ހަސަން މަނިކުފާނު ވަނީ މިދެރައިވަރުވެސް އޭރު ރަސްކަމުގައި ހުންނެވި ރަދުންނަށް ވެދުމަށް އަރުވާފައެވެ.\nބަނޑޭރި ޙަސަން މަނިކުފާނު ފަސްދާނު ލެވިފައިވަނީ ސ. ހިތަދޫ ތަކުރުފާނު މިސްކިތު ގަބުރުސްތާނުގަ އެވެ. އަވަހާރަވީ 04 އެޕްރިލް 1807 މީލާދީ ވީ ހޮނިހިރު ދުވަހުގެ މެންދުރު ވަގުތުގަ އެވެ.


Report: Al jazeera documentry dheke sarukaaru birun, keevve? | Mihaaru\nއަލްޖަޒީރާ އިން ރާއްޖެއާ ގުޅޭ ގޮތުން ތައްޔާރުކުރި ޑޮކިއުމެންޓްރީގެ ޓްރެއިލާއަކުން ނަގާފައިވާ ސްކްރީން ޝޮޓެއް. އެމްއެމްޕީއާރުސީގެ ހިޔާނާތާއި ސަރުކާރުން ހިންގި ކަމަށް ބުނާ މަނީލޯންޑެރިން މައްސަލާގައި ބައިވެރިވާ ކަމަށް ތުހުމަތު ކުރާ މީހުން މި ފޮޓޯތަކުގައި ހިމެނޭ\nއަލް ޖަޒީރާ ޑޮކިއުމެންޓްރީ ދެކެ ސަރުކާރު ބިރުން، ކީއްވެ؟\n06 ސެޕްޓެމްބަރ 2016 - 07:24 145 comments\nރާއްޖެއާ ގުޅޭ ގޮތުން އަލް ޖަޒީރާ އިން ހެދި "ސްޓީލިން ޕެރަޑައިސް"އާ އެކު ސަރުކާރުގެ އެޖެންޑާގެ އެންމެ ކުރީގައި މިހާރު އޮތީ ޑިފެންސަށް ކުޅުމެވެ. ކޮރަޕްޝަނާއި ޖަރީމާތައް އެ ޑޮކިއުމެންޓްރީން ފަޅާއަރާނެ ކަމަށް އަލް ޖަޒީރާ އިން ބުނުމާ އެކު ސަރުކާރު ޕްރެޝަރަށް ވެއްޓުނެވެ. ޓީވީތަކުން ވަގުތު ހޯދައިގެން މުޅިން ވެސް ފެންނަނީ ވަޒީރުންނާއި ވެރިކަން ކުރާ ޕާޓީގެ މަޖިލިސް މެމްބަރުން ފިސާރި ފޯރީގައި ސަރުކާރު ދިފާއު ކުރައްވާ މަންޒަރެވެ. ބައެއް ބޭފުޅުން ކޯފާ އިސްކުރައްވައި އަލް ޖަޒީރާ އަށް ވެސް ފާޑުވިދާޅު ވަނީ އެވެ. ފެންވަރެއް ނެތް ބައެއް ކަމަށާއި ޑޮކިއުމެންޓްރީގައި ހަގީގަތެއް ނެތް ވެސް ކަމަށް ސިފަކުރައްވަ އެވެ.\nއެ ޑޮކިއުމެންޓްރީ ދައްކައިފި ނަމަ، ޕީޕީއެމް ބައެއް މެމްބަރުން ވިދާޅުވާ ގޮތުގައި، އަލް ޖަޒީރާއާ ދެކޮޅަށް ދައުވާ ވެސް ކުރާނެ އެވެ. ޑޮކިއުމެންޓްރީ އަށް ދިވެހިންގެ ބަޔަކު ދޮގު މައުލޫމާތު ދީފައިވާ ކަމަށް ސަރުކާރުން ގަބޫލުކުރާއިރު އެ ފަރާތްތަކާ މެދު ފިޔަވަޅު އަޅާނެ ކަމުގެ އިންޒާރު ވެސް މިވަނީ ދީފަ އެވެ. އަލް ޖަޒީރާގެ ތަހުގީގީ ޓީމުގެ ނޫސްވެރިންނަށް ވެސް ޓުވިޓާ މެދުވެރިކޮށް ބިރުދައްކައި އިންޒާރު ދެނީ އެވެ. އެ މައްސަލަ އަލް ޖަޒީރާ އިން އިނގިރޭސިވިލާތުގެ ފުލުހުންނަށް ހުށަހަޅައިގެން ތަހުގީގު ވެސް އެބަ ކުރެ އެވެ.\nސަރުކާރަށް "ސިހުން ލިބި" މި ޑޮކިއުމެންޓްރީ މިހާ ބޮޑު ކަންތައްގަނޑަކަށް ވެގެން މިއުޅެނީ ކީއްވެ ހެއްޔެވެ؟ ސަރުކާރުގެ ބައެއް އިސް ބޭފުޅުން ވިދާޅުވާ ގޮތަށް މިއީ، ސަރުކާރު ވައްޓާލަން ރާވާ ރޭވުންތަކުގެ ފެށުން ހެއްޔެވެ؟\nއަލް ޖަޒީރާ ޑޮކިއުމެންޓްރީ އަށް ފާޑު ވިދާޅުވެ ހޯމް މިނިސްޓަރު އަހްމަދު އަޒްލީނާއި ނިހާން ޗެނަލް 13 ގައި ވާހަކަ ދައްކަވަނީ.\nދިވެހި ސަރުކާރު ތެރޭގައި ހުރި ކޮރަޕްޝަންގެ އަމަލުތަކުގެ ހަގީގަތް ހޯދުމަކީ އަލްޖަޒީރާގެ ތަހުގީގީ ޓީމުން ހިންގާ ފުރަތަމަ ތަހުގީގެއް ވެސް ނޫނެވެ. ގައުމުތަކުގެ އެތައް ޖަރީމާއެއް ފަޅާއަރުވާލި އެވެ. އެހެންކަމުން ރާއްޖެއާ ގުޅޭ ޑޮކިއުމެންޓްރީ އަކީ އެ ޓީމުން ތައްޔާރުކުރި އާދަޔާހިލާފު މަސައްކަތެކޭ ބުނެވޭކަށް ވެސް ނެތެވެ. މިހާރު އާއްމުކޮށްފައިވާ ޓްރެއިލާތަކުގައި ހުރީ ދިވެހިންނަށް އާ ވާހަކަތަކެއް ވެސް ނޫނެވެ.\nރައްޔިތުންނާއި މުއައްސަސާތަކާ ދެކޮޅަށް ދައުލަތުން ޓެރަރިޒަމްގެ އަމަލުތައް ހިންގާ ކަމަށް ތުހުމަތުކުރެ އެވެ. އެމްއެމްޕީއާރުސީގެ ހިޔާނާތާއި މަނީ ލޯންޑެރިންގެ މައްސަލަ ވެސް އޮތީ ފަޅާއަރައިފަ އެވެ. އެކަމަކު އޭގެ މާނަ އަކީ މިހާތަނަށް އާއްމުވެފައި ނުވާ ހަގީގަތްތަކެއް އާ ހެކިތަކާ އެކު އެ ޑޮކިއުމެންޓްރީގައި ނެތް ވާހަކައެއް ނޫނެވެ.\nއަލްޖަޒީރާ އިން ތައްޔާރުކުރި ޑޮކިއުމެންޓްރީގެ ޓްރެއިލާއަކުން ނަގާފައިވާ ސްކްރީން ޝޮޓެއް.\nޓްރެއިލާތަކުގައި އާއްމު ނުކުރިއަސް އިންވެސްޓަރުންތަކަކަށް ވެގެން އަލް ޖަޒީރާގެ ތަހުގީގީ ޓީމުން ސަރުކާރުގެ އިސް ބައެއް ވެރިންތަކަކާ ބައްދަލުކުރި ކަމަށް ވާހަކަ ދެކެވެ އެވެ. ރައްޔިތުންގެ ފައިސާ އަށް ސަރުކާރުން ހިޔާނާތްތެރި ވަނީ ކިހިނެއް ކަން މި ބައްދަލުވުންތަކުން ސާފުވާނެ ކަމަށް ވެސް އޮތީ އަޑު އަރައިފަ އެވެ. މީގެ އިތުރުން ސަރުކާރުން މަނީ ލޯންޑެރިން ހިންގި ގޮތާއި އެކަމުގައި ބައިވެރިވާ މީހުން ވެސް އެ ޑޮކިއުމެންޓްރީން ފަޅާއަރާނެ ކަމަށް ވެ އެވެ.\nޑޮކިއުމެންޓްރީގެ ތަފްސީލުގައިވާ ގޮތުން، އަލް ޖަޒީރާގެ ތަހުގީގީ ޔުނިޓުން މި ޑޮކިއުމެންޓްރީ ތައްޔާރުކޮށްފައި ވަނީ ސަރުކާރުގެ ތެރޭގައި ހުރި ހިޔާނާތާއި ވައްކަމުގެ އިތުރުން ނާޖާއިޒު ގޮތުގައި ބާރުގެ ބޭނުން ކުރާކަން، "އާ ހެކިތަކާ އެކު" ހާމަވާ ގޮތަށެވެ. މިލިއަނުން ނަގުދު ފައިސާ ސައިކަލްތަކުގައި އުފުލައިގެން ސަރުކާރުގެ އިސް ބައެއް ބޭފުޅުންނަށް ގެންގޮސްދިން ގޮތް ސިއްރުން ނަގާފައިވާ އިންޓަވިއުތަކުގައި ސިފަކޮށްދީފައިވާ ކަމަށް އަލްޖަޒީރާ އިން ބުނެފައިވެ އެވެ.\nއެމްޑީގެ ސްޕޯކްސްޕާސަން އަދި މާފަންނު އުތުރު ދާއިރާގެ މެމްބަރު އިމްތިޔާޒު ފަހުމީ ވިދާޅުވީ އަލް ޖަޒީރާ ރިޕޯޓާ ގުޅިގެން ސަރުކާރުން ކަންބޮޑުވެގެން އުޅެން ޖެހޭ ސަބަބެއް ނެތް ކަމަށެވެ. އެއީ ބުރަދަނެއް ނެތް އެއްޗެއް ކަމަށާއި ހާސްވާން ޖެހޭ ސަބަބެއް ނެތް ކަމަށް ސަރުކާރުން ބުނާއިރު "ހާސްވެގެން ތެޅިފޮޅެނީ" ކީއްވެތޯ ވެސް އޭނާ ސުވާލު އުފައްދަވަ އެވެ.\n"ސަރުކާރުން ބިރުގެންފައިވާ މަންޒަރު މިދަނީ ފެންނަމުން. ދައުލަތުގެ މީޑިއާ ބޭނުންކޮށްގެން ބޮޑު ކެމްޕޭނެއް ފަށައިގެން ކުރިއަށް އެބަ ގެންދޭ،" އިންތި ވިދާޅުވި އެވެ.\nސަރުކާރުގެ ބައެއް އިސް ބޭފުޅުން ދެކެވަޑައިގަންނަވާ ގޮތުގައި މި ޑޮކިއުމެންޓްރީގެ މަގްސަދަކީ ކޮރަޕްޝަންގެ ހަގީގަތް ހޯދުމެއް ނޫނެވެ. މިކަން ސީދާ ގުޅިފައި ވަނީ "ބަޣާވާތަކުން" ސަރުކާރު ވައްޓާލަން ހިންގާ ހަރަކާތްތަކާ އެވެ. މިއީ، އެ މަސައްކަތުގެ ފެށުމެއް ކަމަށް ވެސް ބައެއް ބޭފުޅުން ގަބޫލުކުރައްވަ އެވެ.\nރައްޔިތުންގެ މަޖިލީހުގެ މެޖޯރިޓީ ލީޑަރު އަހްމަދު ނިހާން ވިދާޅުވެފައި ވަނީ ދިވެހި ސަރުކާރުން ކޮރަޕްޝަން ހިންގި ކަމުގެ ސާފު ހެއްކެއް އަލް ޖަޒީރާގެ ރިޕޯޓުން ނުދެއްކޭނެ ކަމަށެވެ. އެއީ، އިދިކޮޅު ފަރާތްތަކުން ފައިސާ ދީގެން ތައްޔާރުކުރުވާފައިވާ ޑޮކިއުމެންޓްރީއެއް ކަމަށް އޭނާ ތުހުމަތުކުރައްވަ އެވެ.\nނިހާނެކޭ އެއްގޮތަށް ސަރުކާރުގެ އިސް އެހެން ބޭފުޅުން ވެސް އެ ތުހުމަތުކުރައްވާ ސަބަބުތައް އެ ބޭފުޅުން ދައްކަވަ އެވެ. އެންމެ ބޮޑު އެއް މައްސަލައެއްގެ ގޮތުގައި ނަގަނީ، ޑޮކިއުމެންޓްރީގައި ދިވެހި ސަރުކާރު ބަދުނާމުވާ ވާހަކަތައް ހިމަނާފައިވާއިރު ސަރުކާރުގެ ބަސް ނަގާފައިނުވުމެވެ.\nއަލް ޖަޒީރާގެ ޑޮކިއުމެންޓްރީގެ ޓްރެއިލާ އިން ނަގާފައިވާ ސްކްރީން ޝޮޓެއް: މި ޑޮކިއުމެންޓްރީ އަންނަ ބުދަ ދުވަހު، ރާއްޖެ ގަޑިން ހަވީރު 5:00 ގައި އަލް ޖަޒީރާގެ އިނގިރޭސި ޗެނަލުން ދައްކާނެ.\nޑޮކިއުމެންޓްރީއަކީ ހަގީގަތާ ހިލާފު ވާހަކަތަކެއްގެ މައްޗަށް ބިނާކޮށް ތައްޔާރުކޮށްފައިވާ އެއްޗެއް ކަމަށް ދޭހަވާ ގޮތަށް ވާހަކަ ދައްކަވަމުން ނައިބު ރައީސް އަބްދުﷲ ޖިހާދު ވިދާޅުވީ ދުނިޔޭގެ ތަންތަނުގައި ރިޕޯޓް ނެރެނީ މަރުހަލާތަކެއް ކަޑައްތުކޮށްފައި ކަމަށެވެ. އެންމެ މުހިއްމު ކަމެއްގެ ގޮތުގައި އެމަނިކުފާނު ފާހަގަކުރެއްވީ ރިޕޯޓް ރައްދުވާ މީހުންނާ ސުވާލުކޮށް ހަގީގަތް ހޯދުމެވެ. އެއީ އޮޑިޓް ރިޕޯޓެއް ވިއަސް އަދި އެ ނޫން ރިޕޯޓެއް ވިއަސް ކަންކުރާ އުސޫލް ކަމަށް ވިދާޅުވި އެވެ.\n"ފުރަތަމަ ފައްޓާނީ އިންޓަވިއު އިން. ދެން އޭގެ ފަހުން ރިޕޯޓް އެކުލަވާލާފައި އޭގައި ހުރި ކަންތައްތަކާ ގުޅޭ ގޮތުން މުއައްސަސާތަކުން ހިތްހަމަޖެހޭތޯ އަދި އެއީ ތެދު ވާހަކައެއްތޯ ބަލަން ޖެހޭ. މިފަދަ އެއްވެސް ކަމެއް ނެތް ހިނގާފައި. އެ ނޫން ގޮތަކަށް އެއީ ކުރެވިގެން ވާނެ ކަމެއް ނޫން،" ޖިހާދު ވިދާޅުވި އެވެ.\nހިޔާނާތް ހިންގާ ނަމަ އެކަން ފަޅާއަރުވާލައި، ސަރުކާރު ޖަވާބުދާރީ ކުރުވުމަކީ މައްސަލައެއް ނޫނެވެ. އެކަމުން ރައްޔިތުންނަށް ވާނެ ގެއްލުމެއް ވެސް ނޯންނާނެ އެވެ. ސަރުކާރުން ކަންބޮޑުވެގެން މި އުޅެނީ ކޮން ކަމަކާތޯ އަދި އިދިކޮޅު މީހުންނާ މެދު ސަރުކާރުން ކުރާ ތުހުމަތުތަކުގެ ހަގީގަތް ވެސް އެނގޭނީ މި ޑޮކިއުމެންޓްރީ ދެއްކުމުންނެވެ.\nއިތުރު ލިޔުންތައް އެމްޑީޕީ ސަރުކާރު އިދިކޮޅު ފަރާތްތައް އަލް ޖަޒީރާ ރައީސް އަބްދުﷲ ޔާމީން ބަޣާވާތް މޯލްޑިވްސް ޔުނައިޓެޑް އޮޕޮޒިޝަން


Iphone 12 Launch Kurumaai Eku Apple Ah 81 Billion Dollar Ge Gehllumeh - Vaguthu\nދުނިޔޭގެ އެންމެ ގިނަ މީހުން ބޭނުންކުރާ އެއް ފޯނު ބްރޭންޑް ކަމަށްވާ އެޕަލް ބްރޭންޑުން އެންމެ ފަހުން ނެރުނު އެ ކުންފުނީގެ އައިފޯނު 12 ލޯންޗިންގ އަށްފަހު އެ ކުންފުނީގެ މާކެޓް ވެލިއު ވެއްޓި ބޮޑު ގެއްލުމެއް ލިބިއްޖެއެވެ.\nރިޕޯޓްތައް ބުނާ ގޮތުން އެޕަލްގެ މާކެޓް ވެލިއު ވެއްޓުނީ4އިންސައްތައަށެވެ. އެއީ 81 ބިލިއަން އެމެރިކާ ޑޮލަރުގެ ގެއްލުމެކެވެ.\nއެޕަލް އަށް މި ގެއްލުމާ ކުރިމަތިވީ އެކުންފުނިން އެންމެ ފަހުން ނެރުނު އައިފޯން 12 ގެ ފޯނުތަކަށް ފަހުއެވެ.\nއެޕަލް އިން ވަނީ އައިފޯން 12ގެ 5ޖީ ފޯނާއި މިނީ ފޯނުވެސް ލޯންޗު ކޮށްފައެވެ. މީގެ އިތުރުން އައިފޯން 12 ޕްރޯ އާއި ޕްރޯ މެކްސްވެސް ވަނީ ނެރެފައެވެ. އެންމެ ބާރުގަދަ ދެފޯން ކަމަށްވާ އައިފޯން-12 އާއި އައިފޯން-12 ޕްރޯ މެކްސްގެ އަގު ބޮޑެވެ.\nއެޕަލް ކުންފުނީގެ މާކެޓް ވެލިއު އައިފޯން 12 ނެރުމަށް ފަހު ވެއްޓުނު މައިގަނޑު ސަބަބެއް އަދި ސާފުވެފައި ނުވާއިރު، އެކުންފުނިން ނެރުނު އައިފޯން 12 ގެ ހެޑްސެޓް އާއި އެޑަޕްޓަރު ވިއްކަނީ ވަކިން ކަމަށް ވަނީ ހާމަ ކޮށްފައެވެ.\nއެ ފޯނުތަކަށް ކުރީގެ ފޯނުތަކުގެ އެޑަޕްޓަރު ބޭނުން ނުކުރެވޭނެ ކަމަށާއި ބޭނުން ކުރެވޭނީ "ޔޫއެސްބީ-ސީ" ޓު "ލައިޓްނިން" ކޮޅު ކަމަށް އެޕަލް އިން ވަނީ ބުނެފައެވެ. އެހެން ކަމުން ބޭނުން ކުރެވޭނީ އައިފޯން 11 އިން މަތީގެ ފޯނުތަކުގައި ގެންގުޅޭ އެޑަޕްޓަރުތަކެވެ.\nރިޕޯޓްތައް ބުނާގޮތުގައި އެޕަލްގެ މާކެޓް ވެލިއު ވެއްޓެން ފެށީ އައިފޯން 12 ނެރުމަށް ބޭއްވި އިވެންޓް ފެށުމާއި އެކުއެވެ.\nފޮށި ވެސް ވަކިން ވިއްކަން ފައްޓާ އޭރައް4ޕަސެންޓު ފައިދާވާނެ. އައިފޯން ތޭރަ އައްނަ އިރު އެ ޖެހޭނީ ވަކިން ޕާޓްސ ގަނެގެން އެސެމްބްލް ކުރަން. ސަމްޓައިމް އިޓްސް ހާޑް ޔޫ ނޯ !!\nއޮކްޓޯބަރ 15, 2020 17:45\nހުވާވޭފޯނާއި ސެމްސަންގ ފޯނަށް ގެއްލުން ދޭން އެމެރިކާ ކުރާހާމަސައްކަތުން ބައިކޮޅަށް ގޯލްޖެހެނީ.\nއޮކްޓޯބަރ 15, 2020 23:49\nހުއާވޭ ބްރޭންޑް ފޯން ކުރިއަރާތީވެ އެކަމާ ހަސަދަވެ އެކުންފުނި ބަނގުރޫޓް ކޮށްލަން އެމެރިކާއިން ފާޅުގައި ފިޔަވަޅު އެޅުމުގެ ނަތީޖާ ތިޔަ ފެނުނީ. ބަޔަކަށް ގެއްލުމެއް ދީފައި ކުރި ނޭރޭނެ.\nއޮކްޓޯބަރ 16, 2020 00:21\nފޭނުން ތިބީ މިއޮއް ހުރިހާ ދުވަހު އައިފޯނު 12 އަށް އިންތިޒާރުކޮށްގެން އެކަމު އެޕަލުން ކުރި ކަޑަ ކަމަކުން މިހާރު ފޯނާއެކީ ޗާޖަރު ނުލިބޭތީ އެޕަލްގެ ފޭނުން ހިތްހަމަނުޖެހި ހުރިހާ ކަމެއް ޗޮކުންލާފަ ތި ދިޔައީ\nއޮކްޓޯބަރ 16, 2020 05:50\nރަނގަޅަށް ތިޔަވަނީ.. ނަމުން ސްމާޓް ވީމާ ވާނީ މިކަހަލަ ގޮތް..\nކަމުދާ ފޯނެއް ނޫން. އައިފޯނު 11 (ޕްރޯ މެކްސް) ގެ މިޑްނައިޓް ގްރީން މާ ރީތި.5ޖީ އަކީ ކެންސަރަށް ވާރުތަވާ އެއްޗެއްކަމަށް ވަރަށް ގިނައިން ލިޔެފައި ހުރޭ. ޗާޖަރު ތަތް ކުރަންޖެހެނީ (މިފޯނުގައި) ވަޔަރލެސް ކޮން ފޯނުގެ ފުރަގަހުގައި. މިހެންހެދުމަށްވުރެ ޕަވަރބޭންކް އެއް ގެންގުޅުނަސް މާރަނގަޅު ވާނެ. މިގޮތަށް ތަތް ކުރަނީ ވެސް ދަގެއްފާނުގެ ބާރުގައި. މިހެން ތަތްކޮށްފައި ހުއްޓާ ފޯންކޯލް އެއް އައިސްފި ނަމަ ވާހަކަ ދެއްކޭނެ. ނަމަވެސް ދަގެއްފާނުގެ ބާރު ސިކުނޑި އަށް ކުރާނެކަމަށް ލަފާ ކުރެވޭ. މިފޯނު ގެ އަރިމަތީ ފަށަލަ ތައްވެސް ހަތަރެސްކަން މާބޮޑަށް ހަމަވާގޮތަށް ދައްކަނީ. ހީވަނީ އައިފޯނު5ހެން. ޑިޒައިން މާ ރީތި އައިފޯން 11 ޕްރޯ މެކްސް.\nއޮކްޓޯބަރ 16, 2020 14:50\nފުރަތަމަ ކަމަކަށް ސިކުނޑިއަކީ ދަގަނޑުން ހަދާފަ ހުންނަ އެއްޗެއް ނޫން. އެހެންވީމަ އެވަރު ކުޑަ ދަގެއްފާނުން ސިކުޑިއަކަށް އަސަރެއް ނުކުރާނެ. އަނެއް ކަމަކީ 5ޖީ ކެންސަރަށް މަގުފަހި ވާ ކަމަށް ދައްކާ ވާހަކަ އަކީ ހަގީގަތެއް ނެތް ވާހަކައެއް. 5ޖީ ރޭޑިއޭޝަން އަކީ އިލެކްޓްރޮމެގްނެޓިކް ވޭވްގެ މިލިމީޓާ ވޭވް އެކޭ ކިޔާ ވޭވް އެއް. ެ އެފަދަ ވޭވް ތަކަކީ ހަށިގަނޑުގެ ސެލްތަކުގެ ޑީއެންއޭ މިއުޓޭޓް ކުރެވޭ ވަރަށް ވުރެ ބާރު ދެރަ އެއްޗެއް. 5ޖީ ރޭޑިއޭޝަން އަށް ވުރެ ލޮލަށް ފެންނަ އަލީގެވެސް ފްރީކުއެންސީ މަތިވާނެ.\nއޮކްޓޯބަރ 20, 2020 00:58\nހުވާވޭ އެއް ނޫން. ލިޔެފަ އެހެން އޮތަސް ކިޔަނީ ވާވޭ.


kusheh kushakah vanee4kameh furihama vegen\nކުށެއް ކުށަކަށް ވަނީ4ކަމެއް ފުރިހަމަ ވެގެން\nކުށަކީ އިންސާނަކަށްވީތީ ކޮންމެ މީހަކަށްވެސް ކުރެވިދާނެކަމެކެވެ. ނަމަވެސް މިމުޖުތަމަޢުގައި ތިބޭ ބައެއް މީހުންނަކީ ކުށްކުރުމަށް އާދަވެފައިވާ އަދި ކުށްކުރާ ހިތްވާ މީހުންނެވެ.\nދިވެހިރާއްޖޭގެ ސްޕްރީމްކޯޓްގެ ނަންބަރ 2010/SC-A19 ޤަޟިއްޔާގައިވާ ގޮތުން ކުށެއް ފުރިހަމަވާނީ4މަރުހަލާއަކަށްފަހުގައި ކަމަށް ބުނެފައިވެއެވެ. އެގޮތުން ކުށުގެ ފުރަތަމަ މަރުހަލާއަކީ ކުށުގެ އަމަލު ހިންގުމާއިމެދު ޚިޔާލުކުރާ މަރުހަލާއެވެ. އެހެންނަމަވެސް މިމަރުހަލާގައި ކުރާ ކަންކަމަށް ޤާނޫނުގައި އަދަބު ކަނޑައަޅާފައި ނުވެއެވެ. ސަބަބަކީ މިކަމާއިމެދު ހިޔާލުކޮށް ވިސްނުން ހިންގުމަކީ އޭނާއާއި އޭނާގެ ނަފްސާއި މެދު ހިނގާކަމަށްވާތީ އެވެ. އަދި އޭނާގެ ފަރާތުން އެކަން ފާޅު ނުކުރަނީސް އިތުރު މީހަކަށް އެކަން ނޭނގޭނެތީ އެވެ. މީގެ އިތުރުން އޭނާ އެހިޔާލު ދޫކޮށް ހެޔޮމަގަށް ރުޖޫއަވުމަކީވެސް ވަރަށް ގިނަފަހަރަށް ވެދާނެ ކަމަކަށް ވާތީވެސްމެވެ.\nދެވަނަ މަރުހަލާ އަކީ އަމަލު ހިންގުމަށް ތައްޔާރުވާ މަރުހަލާ އެވެ. މިއަށް ޕްލޭނިންގ ސްޓޭޖް އޭވެސް ކިޔައެވެ. މިމަރުހަލާގައިވެސް މީހާ ކުރާ ކަންކަމަށް އަދަބު ޤާނޫނީ ގޮތުން ކަނޑައަޅާފައި ނުވެއެވެ. މިސާލަކަށް މީހަކު މެރުމަށްޓަކައި ނިޔަތްގަނެ ވަޅިއެއް ގަތުން ހިމެނޭނީ މިމަރުހަލާގައެވެ. އެހެންނަމަވެސް އޭނާ އެވަޅި ގަތީ ކީކުރަންކަން ކަނޑައެޅިގެން އިތުރު ބަޔަކަށް ސާބިތުކޮށް ނުދެވޭނެތީ މިމަރުހަލާގައި ކުރާ ކަންކަމަށް ވެސް އަދަބު ކަނޑައަލާފައި ނުވެއެވެ. އެހެނީ ކުށްކުރަން އުޅޭ މީހާ ފިޔަވައި އިތުރު މީހަކަށް އޭނާގެ ނިޔަތް ނޭނގޭނެތީ އާއި، މިމަރުހަލާގައިވެސް އޭނާގެ ހިޔާލު ބަދަލުވެ ހެޔޮމަގަށް އައިސްދާނެތީ އަދަބު ކަނޑައެޅިފައި ނުވެއެވެ.\nމިމަރުހަލާއަކީ ކުށްކުރަން އުޅޭ މަރުހަލާއެވެ. މިއީ ތިންވަނަ މަރުހަލާއެވެ. ސްޕްރީމްކޯޓްގެ އިސްވެދެންނެވުނު މަރުހަލާގައިވާގޮތުން މިމަރުހަލާއަކީ ކުށުގެ އަމަލު ތަންފީޒުކުރަން ފަށާ މަރުހަލާކަމަށް ވެސް ބުނެފައި ވެއެވެ. މިމަރުހަލާއަކީ އަދަބު ކަނޑައެޅިފައިވާ މަރުހަލާއަކަށްވަނީ މިއީ އޭނާގެ ނިޔަތް އެނގޭގޮތަށް އޭނާގެ އަމަލުތަކުގެ ސަބަބުން މުޖުތަމަޢަށް ނުރައްކަލެއް ކުރިމަތިވެދާނެކަމަށްޓަކައެވެ. އެއީ އެންމެހައި ފަރުދުންނާއި މުޅި މުޖުތަމަޢުގެ ހައްޤާއި މަސްލަހަތަށް އޮތް ގޮންޖެހުމަކުން މުޅި މުޖުތަމަޢު ގެ އަފްރާދުން ހިމާޔަށް ކޮށްދިނުމެވެ.\nކުށެއް ކުރުމުގައި އޮންނަ އެންމެ ފަހުގެ މަރުހަލާ އަކީ ކުށުގެ އަމަލު ފުރިހަމަ ކުރާ މަރުހަލާއެވެ. މިމަރުހަލާގައި އެމީހަކު ކުށްކުރާނެއެވެ. ނަމަވެސް ބައެއް ފަހަރު އެމީހަކު ބޭނުންވާ ނަތީޖާ ނުނުކުމެދާނެއެވެ. މިމަރުހަލާގައި އެމީހަކު ކުރާ ކޮންމެ ކަމެއް ސާބިތުވެއްޖެނަމަ އެކުށަކަށް އަދަބު ލިބޭނެއެވެ.\nކޮންމެ ކުށަކީ އެކުށަކަށް އަދަބެއް ކަނޑައެޅިފައިވާ ކުށެކެވެ. ނަމަވެސް އެއަދަބެއް ލިބޭނީ އެމީހަކު އެކުއްކުރިކަން އެއްވެސް ޝައްކެއް ނެތްމިންވަރަށް ސާބިތު ވުމުންނެވެ. ކުށަކީ ހަމަ ހުރެފައި އެއްވެސް މީހަކު ކުރާނެ ކަމެއް ނޫނެވެ. އެހެނީ ކުށެއް ކުރުމުގެ ކުރިން މިދެންނެވި މަރުހަލާތައް ގިރާކުރާނެއެވެ. އެހެންކަމުން އެމީހަކު ކުށެއް ކުރުމުގެ ކުރިން އަބަދުވެސް އެކުށަކުން ސަލާމަތްވުމުގެ އިޙްތިޔާރު އެމީހަކަށް ލިބިގެން ވެއެވެ.\nކޮންމެ މީހަކީވެސް ކުށާއި، ކުށުގެ ނުރައްކަލުން އެކަހެރިވެގެންވާ މީހަކަށް ވުމަށްޓަކައި އެކި މަރުހަލާތަކުގައި ހެޔޮ މަގު ހިޔާލުކުރުން މުހިއްމެވެ. ސަބަބަކީ ކޮންމެ ކުށަކީ ކޮންމެވެސް މީހެއް ނުވަތަ އެތައް ފަރުދުންގެ ޙައްޤުތަކެއް އެކުލެވިގެންވާ ކަމަކަށް ވާތީވެސްމެވެ.


މުޣަލް އެމްޕަޔަރ- 12 | Sandhaanu\nމުޣަލް އެމްޕަޔަރ- 12\nhttps://sandhaanu.today/14681/ އާއި ގުޅޭ … ވަކި ސުމާރެއްނެތި ތަފާތުކުލަތަކުގެ އަލިން ގަނޑުވަރުތެރެ ޒީނަތްތެރި ކޮށްގެން ހިންގަމުންގެންދިޔަ މަޖާކުރުމުގެ ހަޕްލާތަކަށް ކުރެވިގެންދިޔަ ބޮޑެތި ޚަރަދުތަކާހުރެ ރަސްކަމުގެ ޚަޒަނާ ހުސްވެ ރިޒާވުގައި ހުރި އެއްޗެއްވެސް ވަނީ ހުސްވުމާ ގާތްވެފައެވެ. ރަސްކަމުގެެ މާލީ ޙާލަތު މިހާ ހިސާބަށް ގޮސްފައިވަނިކޮށް ދެން ކުރިލާން ޖެހުނީ އަދި މާބޮޑު މުސީބާތަކާއެވެ. ޖަހާންދާރު ރަސްގެފާނާއި ޒުލްފިގާރުޚާން ވެސް މުޅިން ޣާފިލު ވެފައިވަނިކޮށް ކުރިމަތިން ދައްކާލި ވިލާގަނޑަކީ ފައްރާޚް ސިޔާާރުގެ ލަޝްކަރުގެ ހަނގުރާމަވެރިންނެވެ.\nފައްރާޚް ސިޔާރަކީ ޒުލްފިގާރުޚާނުގެ ނުބައި ރޭވުމުގެދަށުން މަރާލެވުނު ޕްރިންސް އާޒިމުލްޝާންގެ ފިރިހެން ދަރިކަލުންނެވެ. އާޒިމުލް ޝާން އަކީ ބަހާދުރުޝާހު ރަސްގެފާނުގެ ދެވަނަ ފިރިހެން ދަރިކަލުންނެވެ. އެ ރަސްގެފާނުގެ މަރުބަލީގައި ވަލީ އަޙުދުކަމުގައި ވަސިއްޔަތްކުރި ދަރިކަލުންނެވެ. އެހެންނަމަވެސް ޒުލްފިގާރުޚާނުގެ ނުބައި ރޭވުމުގެ ދަށުން އާޒިމުލްޝާން މަރާލުމަށްފަހު ޖަހާންދާރު ޝާހަށް ރަސްކަން ލިބޭގޮތް ހެދީއެވެ.\nޖަހާންދާރުގެ ރަސްކަމަށް ގަނޑުވަރު ތެރޭންވެސް ކުރިމަތިވެފައިވާ އެތަކެއް ބައިވަރު މައްސަލަތަކެއް ޙައްލު ނުކުރެވިގެން އުޅެނިކޮށް ފައްރާޚް ސިޔާރުގެ ބިޔަބޮޑު ލަޝްކަރާ ކުރިމަތިލާން ޖެހުމުން ޖަހާންދާރު ޚާނާއި ޒުލްފިގާރު ޚާން އަދި ޝުޖާޢުއަށް ގޮތްހުސްވެއްޖެއެވެ.\nފައްރާޚްގެ ލަޝްކަރުން ކާމިޔާބުކޮށްފިނަމަ މުޅިއުމުރަށްޓަކައި ރަސްކަން އަތުން ބީވެގެން ދިޔައީކަން އެތިންމީހުންނަށް އެނގެއެވެ. އެހެންކަމުން ގަނޑުވަރުގެ ޚާޒާނާތަކާއި ފާރުތަކުގެ ތެރޭގައި ރައްކާކޮށްފައިހުރި އަގުބޮޑު ޖަވާހިރުތަކާއި ރަންތައް ހޭދަކޮށްގެން ނަމަވެސް ރަނގަޅު ފެނވަރެއްގެ ލަޝްކަރެއް ތައްޔާރު ކުރުމުގެ މަސައްކަތް ފެށިއެވެ. އެހެނަސް ފައްރާޚުގެ ލަޝްކަރާ ކުރިމަތިލެވޭވަރުގެ ލަޝްކަރެއް ތައްޔާރެއް ނުކުރެވުނެވެ.\nފައްރާޚް ސިޔާރު ރަސްކަމަށް އިސްކުރެވުނީ 1713 ގައެވެ. އޭނާގެ ރަސްކަން ދެމިއޮތީ 1719 އަށެވެ. ފައްރާޚުގެ ކާމިޔާބީގެ ފަހަތުގައި ތިބީ ސައްޔިދު ބްރަދާރސް އެވެ. އެއީ އަބްދުއްލާ ޚާނާއި ޙުސައިން އަދި ޢަލީ ޚާން ބަރާހާއެވެ. އެ ތިން ބޭފޫޅުންނަކީ ރަސްގެފާނުގެ އެންމެ ޚާއްސަ ވަޒީރުންކަމުގައި ހަމަޖެއްސެވިއެވެ.\nފައްރާޚް ސިޔާރުގެ ރަސްކަމުގައިވެސް ޒުލްފިގާރު ޚާނުގެ ގިނަ ނިންމުންތަކެއް އެގޮތުގައި ހިންގަމުން ގެންދެވުނެވެ. ޖިޒްޔަ ނެގުން އެއްކޮށް އުވާލުމާއި ޓެކްސް ނެގުމުގެ ކަންތައްތަކުގައި ރައްޔިތުންނަށް ލުއިވާނެ އިތުރު ގޮތްތައް ތަޢާރުފް ކުރުންފަދަ ރަނގަޅު އެތައްކަމެއް އަލަށް ތަޢާރުފް ކުރެވުނެވެ. ސައްޔިދު ބްރަދާރސް ގެ ވިސްނުމާ އެއްގޮތަށް ސިކުންގެ ދެކޮޅުވެރިކަން ނިމުމަކަށްގެނެސް އަދި މަރާތުންނާއި ޖަޓުން އަދި ރާޖުޕުތުން ނާއިއެކު އުފެދިފައިވާ ދެބަސްވުންތައް ޙައްލުކުރުމުގެ މަސައްކަތް ފަށައިގަނެވުނެވެ. ނަމަވެސް އެބައިމީހުންގެ އެއްބަޔަކު އަނެއްބަޔަކާދޭތެރޭ ގުޅުން ގާއިމުކުރަމުން ގެންދިއުމާއި ޖަޓުންގެ ފަރާތުން ދިއްލީއިން އާޣުރާއަށް އޮންނަ މަގުގައި ހިންގަމުން ގެންދާ ދުއްތުރާތަކުގެ ސަބަބުން އެންމެފަހުން ރަސްގެފާނާއި ސައްޔިދު ބްރަދާރސް ވިސްނުން މިކަމުގައި ތަފާތުވެ ކާމިޔާބީއަކާހަމަޔަށް ދެވޭގޮތެއް ނުވިއެވެ.\nރަސްގެފާނުގެފަރާތުން އަދަބުދީގެން ވިޔަސް އެމީހުންގެ ކަންތައް ހަމަޔަކަށް އަޅުވަން ރާޖާ ޖައި ސިންގް ޚިޔާރުކުރައްވާފައި ވަނިކޮށް ސައްޔިދު ބްރަދާސް ގެންދިޔައީ ރާޖާ ޖައި ސިންގަށް އެންގުމަކާ ނުލައި ސުލްޙަވެރިވުމުގެ ވިސްނުމެއްގައި މަޝްވަރާ ކުރަމުންނެވެ.\nކޮންމެއަކަސް އެހިސާބަށް ކަންތައްދިޔައިރު މީހުންގެ ސިކުނޑީގައިވެސް އޮތީ މިނިވަންވެގަތުމުގެ ވިސްނުން ރަނގަޅަށް ވަކިހިއްޕާފައެވެ. އުތުރު އިންޑިއާ ބައެއް ސަރަޙައްދު ތަކުން ގެންދިޔައީ ފާޅުގައި ރަސްކަމަށް ގޮންޖަހަމުންނެވެ. އަދި ބައެއް ސަރަހައްދުތަކުގެ ދަނޑުވެރިންނަށް ލިބޭ އާންމުދަނީ ޓެކްސް ދެއްކުމަށް ދެކޮޅުހަދަމުން ގެންދިޔައެވެ. މިއިން ކޮންމެ ކަމަކުންވެސް ރަސްކަމަށް ނޭދެވޭ އަސަރުތައް ކުރަމުންދިޔައީ އިންތިހާއަށެވެ. މާލީ ގޮތުން ދިމާވަމުންދިޔަ ގެއްލުންތަކާއި ރައްޔިތުންގެ ދެކޮޅުވެރިކަމުން ލިބެމުންދިޔަ ގެއްލުންތަކުގެ ސަބަބުން ރަސްކަމުގެ ދަރުބާރުގައި އޮތީ ރެނދުއަޅައި ވެއްޓެން ކައިރިވެފައެވެ. މިދުވަސްވަރު ޑެކަންސަރަހައްދުގެ އެންމެ އިސް މީހަކަށް ހުރީ ސައްޔިދު ބްރަދާސްގެ މެމްބަރަކު ކަމުގައިވާ ހުސޭން ޢަލީ ޚާނު ގެ ބާރުގައި ބަހައްޓާފައިހުރި މީހެކެވެ. ރަސްގެފާނުގެ އަމުރަށް އޭނާ ތަބާއެއް ނުވެއެވެ. އެންމެފަހުން އެންމެ އިތުބާރުކުރި ސައްޔިދު ބްރަދާސް ވެރިކަމުގެ ލައްޒަތުގައި ރަސްގެފާނު މަރާލުމަށްޓަކައި ޖޯދުޕޫރުގެ އަޖީތު ސިންގް އާއި މަރާތުންނަށް ނިސްބަތްކުރެވޭ ލަޝްކަރެއް ދިއްލީއަށް ގެނެއްސިއެވެ. ފައްރާޚް ސިޔާރު މަރާލުމުގެ ސަބަބުން ގަނޑުވަރުތެރޭގެ ޢިއްޒަތްތެރިންގެ މެދުގައި ޚިޔާލު ތަފާތުވެ ސައްޔިދު ބްރަދާސް އާއި އިދިކޮޅު ޙަރަކާތް ތަކެއް އުފެދިގެން ދިޔައެވެ. އޭގެ ތެރޭގައި އައުރެންގްޒޭބްގެ ޒަމާނުންސުރެން ގަނޑުވަރުތެރޭގެ އިއްޒަތްތެރިންވެސް ހިމެނެއެވެ.\nފުރަތަމަ ދުވަހުއްސުރެން ވެސް އެބޭފުޅުންގެ ވިސްނުން ސައްޔިދު ބްރަދާސް އައި އެއްގޮތެއް ނޫނެވެ. އައުރެންގްޒޭބް ހިންގަވަމުން ގެންދެވި ބައެއް އުސޫލުތައް އުވާލުމާއި ދަނޑުވެރިންގެ ފަރާތުން ސިދާ ރަސްކަމުގެ ދަރުބާރަށް ޓެކްސް އަދާކުރުމުގެ ބަދަލުގައި މެދުވެރިން ބޭނުންކޮށްގެން ޓެކްސް ނެގުމަށްފަހު ގަނޑުވަރަށް ޓެކްސް އަދާކުރުމުގެ އުސޫލަށް އެބޭފުޅުން އެއްބަސްވެ ވަޑައެއް ނުގަންނަވައެވެ. އެކަމުގައި މިހާރުގެ ބަހުން ބުނާނަނަމަ ކޮރަޕްޝަންގެ ފުރުސަތުތައް މާގިނައިން ހުޅުވިގެން ދާތީއެވެ.\nފައްރާޚް ސިޔާރު މަރާލުމަށްފަހު ސައްޔިދު ބްރަދާސްގެ ބާރުގައި އަށް މަސްދުވަހުގެ ތެރޭގައި ތިން ޕްރިންސުން ތަޚުތަށް ވެޑުވިއެވެ. އޭގެ ތެރޭން ދެ ބޭފުޅުންނަކީ ރަފީޢު ދަރަޖާތު އާއި ރަފީޢުއް ދަވްލަތު އެވެ. ( ޝާހްޖަހާން2ގެ ނަމުން މަޝްހޫރުވީ މިބޭފުޅާއެވެ).\nރަފީޢު ދަވްލަތު އަވަހާރަވީ ޒަހަރު ބޮއިގެން ނުވަތަ ޒަހަރުދީގެން ކަމަށް ބުނެވެއެވެ. ތިންވަނަ ޕްރިންސަކީ މުޙަންމަދު ޝާހް އެވެ. އެބޭފުޅާއަކީ ވަކި އުސޫލެއްގައި ހިފާއްޓަން ބޭނުންވާ ޕްރިންސެއްކަމުން ސައްޔިދު ބްރަދާސްގެ ނުފޫޒުދަށުގައި ނުބެހެއްޓުނެވެ. ސައްޔިދު ބްރަދާސްގެ ނުފޫޒުން ރަސްކަމުގެ ގަނޑުވަރު ސަލާމަތް ކުރުމަށްޓަކައި މުޙައްމަދު ޝާހު ބޭނުންކުރެއްވީ ތޫރާނީންގެ ދެބޭފޫޅެކެވެ. އެއީ ޗީން ގިލިޗް ޚާން ( ނިޒާމުލް މުލްކް ) އާއި މުޙަންމަދު ޚާނެވެ. އެއީ 1720 ވަނަ އަހަރެވެ. ކޮންމެއަކަސް ސައްޔިދު ބްރަދާސް ބޭރުކުރެވުނު ނަމަވެސް ރަސްކަން ނެގެހެއްޓޭގޮތެއް ނުވިއެވެ.\nމުޙަންމަދު ޝާހުގެ ރަސްކަން 1719 އިން 1748 އަށް ނިމުނު އިރު ރަސްކަމުގެ އިއްޒަތްތެރިންގެ މެދުގައި އަމިއްލަ އެދުން އޮތީ އިންތިހާއަށް އަށަގެންފައެވެ. އެކިއެކި އިސް މަގާމުތަކަށް އަމިއްލައަށް ވެރިވެގަތުމުގެ ނުރައްކާތެރި އާދަ އޮތީ މައިބަދައިގާ ތަތްލާފައެވެ. ސައްޔިދު ބްރަދާސް ފުރަމުންގެންދިޔަ މަގާމަށް 1720 ވަނަ އަހަރު މުޙަންމަދު ޚާނު އަމިއްލައަށް ޙަވާލުވެގަތެއެވެ. އޭގެ ކުޑަދުވަސްކޮޅެއް ފަހުން އޭނާ މަރުވުމާވިދިގެން އެ މަގާމާއި ހަވާލުވީ ނިޒާމުލް މުލްކް އެވެ. އެހެންނަމަވެސް 1724 ވަނައަހަރު މުޙައްމަދު ޚާނުގެ ފިރިހެން ދަރި ގަމަރުއްދީން ޚާން އަނެއްކާ އެމަގާމު އަތުލައިފިއެވެ. ބައްޕަގެ މަގާމެއް ކަމުގެ ބަހަނާގައެވެ.\nދެންފަހެ، ކޮންމެ ސަރަޙައްދެއްގެ ކޮންމެ ގަވަރނަރަކު ދެކެނީ އޭނާއަކީ އެމްޕަރަރެއް ކަމުގައެވެ. އޭނާއަކީ އެންމެ ބާރުގަދަ މީހާގެ ގޮތުގައިވެސް މެއެވެ. ރަސްގެފާނުގެ އަމުރުފުޅުވެސް ގަބޫލުކުރަނީ ރައްދުވާ ފަރާތަށް ފައިދާތަކެއް ލިބޭނަމައެވެ. މުޣަލް އެމްޕަޔަރގެ މި އަރިއަޅާލުމުގައި އައުރެންގްޒޭބްގެ ފަހުން ވަޑައިގެންނެވި ހުރިހާ ރަސްކަލުންގެ ހިއްސާވެސް ކުޑައެއްނޫނެވެ. ޖަހާންދާރް ޝާހަކީ ޢިއްޒަތުއް-ނަފްސަކަށް އަދި އެހެންމީހުންގެ ޢިއްޒަތާ ކަރާމާތަށް އިޙުތިރާމް ކުރަން ދަންނަ ބޭފުޅަކަށް ނުވިއެވެ. ފައްރާޚް ސިޔާރަކީ ހަރުދަނާ ސިޔާސަތެއް ލިބިވަޑައިގެންފައި ނެތް ކުޅޭކުޅޭ މިޒާޖެއްގެ ބޭފުޅެކެވެ. މުޙައްމަދު ޝާހަކީ ނާޗަރަންގީއާއި މަޖާކުރުމަށް ލޯބިކުރައްވާ ބޭފުޅެކެވެ.\nމުޙައްމަދު ޝާހުގެ އަރިހުގައި ވަޒީފާގެ ކުރިއެރުމާއި ޚާއްސަ އިނާޔަތް ލިބުމާއި ގަނޑުވަރުތެރޭގެ ޚާއްސުންނަށް ވެގަތުމަތީ ތަޢުލީމާއި ތަޖްރިބާއާއި ހުނަރުވެރިކަން ހުރުމަކުން ޙާސިލު ކުރެވޭނެކަމެއް ނޫންކަން އެ ރަސްގެފާނުގެ ޚާއްސަ މެހެމާނާ ކޯކީ ޖިއޯ އާއި އޭނާގެ ގާތް ތިމާގެ މީހުންނަށްވެސް އެނގި ފާޅުވެއްޖެއެވެ. އެކަންތައް ޙާސިލުކުރެވޭނީ ހަމައެކަނި ރަސްގެފާނުގެ ހިތްފުޅު ހަމަޖައްސާ ދިނުމުގެ އުކުޅުތައް، އާދެ މަސާހަބު ބުނެ ޢަމަލު ކުރުމުގެ ހުނަރު ލިބިފައިހުރި މިންވަރަކުންނެވެ.\nމިފަދަ ފެންވަރަކަށް ރަސްކަމުގެ ޝަޚްސިއްޔަތު ގެއްލެމުން ދިޔަ ދަނޑި ވަޅެއްގައި ދަނޑުވެރިންގެ ފަރާތުން މެދުވެރި ކުރުވަމުންދިޔަ ހަމަނުޖެހުންތަކާއި އަދި ޗީން ގިލީޗް ޚާންގެ އިރުޝާދުގެދަށުން އަމިއްލަ ފައިމައްޗަށް ތެދުވުމުގެ ވިސްނުން ހައްތާވެސް ދިޔައީ ވައިގާ ހިފަމުންނެވެ. އަޅުވެތި ކަމަކީ އެއްވެސް ސިފައެއްގައި އިންސާނުންގެ ތަބީޢަތާއި ރުހޭނެ ކަމެއްނޫންކަން ދިޔައީ ސާބިތުވަމުންނެވެ. ރަސްކަމުގެ ކޮއިލުގެތެރޭން ބޭރުވާން ޖެހުމުން ގިލީޗް ޚާން ގެ ބާރުވެރިކަމުގައި ޑެކަން ސަރަހައްދުގައި 1723 އިން 1724 އަށް ސްޓޭޓް އޮފް ޙައިދަރް-އާބާދު އުފަންކުރުވިއެވެ. އަދި މުރުޝިދު ގުލީ ޚާންގެ ބަންގާޅާއި އޮރިއްސާގައި ބާރު ގަދަކުރިއެވެ. 1726 ގައި އޭނާ މަރުވުމުން އެ ސަރަޙައްދު އޮތީ އޭނާގެ ތިމާގެ މީހުންގެ ބާރުގެ ދަށުގައެވެ.\nރަސްކަމުގެ މައި ސަރަޙައްދު ގެތެރޭގައި ހިމެނޭ ޕަންޖާބާއި އަޔޯދްޔާ މިނިވަންވެގަތުން އޮތީ ވަރަށް ކައިރީގައެވެ. މިނިވަންވެ ގަތުމުގެ ވިސްނުން މިގޮތަށް އަރާއަރަ ފޯދިގެންދާން ފެށުމުން އެތައް ދުރު ސަރަޙައްދަކަށް ފެތުރިފައިއޮތް މި ބިޔަ އެމްޕަޔަރ ދެމެހެއްޓުމަށްޓަކައި ބޭނުންވާ ޚަރަދުތައް ކުރާނެފައިސާ ރޭގަނޑުގެ ކުޅި މަޖާ ތަކަށްފަހު ބާކީ އެއް ނުކުރެވެއެވެ. މިލިޓަރީގޮތުން އެ ސަރަޙައްދުތައް ހިފޭއްޓުމަށްޓަކައިވެސް ޚަރަދުކުރާނެ ފައިސާ ހޯދޭނެ މަގުތައް ދިޔައީ ބަންދުވަމުންނެވެ. ފުރުސަތުގެ ބޭނުންކޮށްގެން މަރާތުންވެސް މަލްވާ އާއި ގުޖުރާތު އަދި ބުންޑެލްޚަންދާ ހަމައަށް އުތުރަށް ދެމިގަނެފިއެވެ. މިހިސާބަށް ދިޔަތަނާ ދެންފެނުނީ 1738 އިން 1739 އަށް އީރާނުގެ ވެރިޔަކަށްހުރި ނާދިރު ޝާހް އިންޑިއާގެ މައްޗަށް ވެރިވެގަންނަން ފެށިތަނެވެ.


އަބަދުވެސް އިންތިޒާރު ކުރާނަން – 16 - DhiDaily\nއަބަދުވެސް އިންތިޒާރު ކުރާނަން – 16\nހުމޭދާ ގޭތެރެއަށް ވަދެގެންދިޔައިރު ސިޓިންގ ރޫމްގައި ހުމޭދާގެ މަންމަ ހަސީނާ އާއި ބޭބެ ޚާލިދު އަދި ނާޞިރު ކޮންމެވެސް ވާހަކައެއް ދައްކަން ސިޓިންގރޫމްގައި ތިއްބެވެ.\n”ދަރިފުޅު ކޮބައިތޯ ދެފަރަހަކު މަންމަ ބަލާލައިފިން… ކޮންތާކުން ތިއައީ….“ ހުމޭދާ އެތެރެއަށް ވަނުމުން ހުމޭދާގެ މަންމަ ހަސީނާ އަހާލިއެވެ.\n”އެފަރާތު ޖޯލިފަތީގައިނީ… އެއްޗެއް ކިޔާލަން… “ ހުމޭދާ ބޭރަށް ދިޔަކަން ސިއްރުކުރުމުގެ ގޮތުން ބުނެލިއެވެ.\n”ޤާދިރުބޭ ފޯނުކުރި ދެންމެ… ބުނި އިރުއޮއްސެން ގާތްވެފައ ހުއްޓައި ވަރަށް ގަދަޔަށް ހުންއައިސްގެން ތެދުވަންވެސް ނުކެރިގެނޯ މިއޮތީ … މާދަމަރޭޔޯ ރުޤްޔާ ފަށާނީ….“ ހުމޭދާ އިށީނުމަށް ގޮނޑިން ތަންކޮޅެއް ދައްކަމުން ހަސީނާ ބުނެލިއެވެ.\n”ރަނގަޅުވާނެ… ގިނަދުވަހު މިރަށުގައި ހުރެވޭނެއެއްނު… “ ހުމޭދާއަށް ބޭއިޚްތިޔާރުގައި ބުނެވުނެވެ.\n”އައްދެ.. އަވަހަށްދާށޭ ބޭނުމީ ކިޔާފަ މިހާރު ކިހިނެތް ތިވީ… “ ހުމޭދާއަށް ބަލާލަމުން ހުމޭދާގެ ބޭބެ ޚާލިދު ބުނެލިއެވެ.\n”މިހާރުދެން އަވަހަށް ދާހިތެއްނުވެ.. އެކަމަކު މިކަމުން ރަނގަޅުވާން ބޭނުން… ކިތަންމެ ގިނަ ދުވަހަކު މިކޮޅުގައި ހުރެގެންވެސް ރަނގަޅު ވެއްޖިއްޔާ ކިތައްމެހާވެސް ރަނގަޅެއްނު….“ ހުމޭދާ އޭނާގެ މަންމަގެ އަތުގައި ހިފާލަމުން ބުނެލިއެވެ.\n”ހުމޭދާ ބޭނުމިއްޔާ ކިތަންމެ ގިނަ ދުވަހަކުވެސް މިގޭގައި ހުރެވޭނެ… އަދި ބޭނުމިއްޔާ މިއީ އަމިއްލަ ގެއެއް ކަމުގައި ދެކިގެން މުޅި އުމުރަށްވެސް މިގޭގައި އުޅެންވީ… މަގޭވެސް ފިރިހެން ދަރިއެއް އަބަހުރިވިއްޔަ…“ ސަމާސާ ރާގަކަށް ނާޞިރު ބުނެލިއެވެ.\nހުމޭދާ ބަލާލީ އޭނާގެ މަންމައާއި ބޭބެގެ މޫނަށެވެ. މަންމަގެ މޫނުމަތިންވެސް އަދި ހުމޭދާގެ ބޭބެ ޚާލިދުގެ މޫނުމަތިންވެސް ފެނުނީ ހިނިތުންވުމުގެ އަސަރެވެ. އެކަމާ ހުމޭދާ ވަރަށްބޮޑަށް ހިތްހަމަ ނުޖެހުނެވެ. ނަމަވެސް ހުމޭދާއަކީ މައިންބަފައިންނަށް ކިޔަމަންތެރި އަދި ބޮޑެތި މީހުންނަށް ގަދަރުކުރާ ކުއްޖަކަށްވާތީ ހިތްހަމަ ނުޖެހިފައިހުރި ކަމުގެ އެއްވެސް ސިފައެއް ނުދައްކައެވެ.\n”ނަމާދުކޮށްލަން މިދަނީ….“ ހުމޭދާ ތެދުވަމުން ބުނެލިއެވެ.\nހުމޭދާ ކޮޓަރިއަށްގޮސް ނަމާދުކޮށްލައިގެން އެނދުގައި އޮށޯވެލިއެވެ. އަދި ޚާލިދުގެ އެވާހަކަތަކަށް ވިސްނާލިއެވެ. މަންމަމެން އެގޮތަށް ބޭނުންވި ކަމުގައިވިޔަސް އެއީ ހުމޭދާއަށް ކުރެވޭނެ ކަމެއް ނޫނެވެ. އެއަށްވުރެ ބޮޑަށް ހުމޭދާވަނީ ނާޝިދު ދެކެ ލޯބިވެވިފައެވެ. އަދި ނާޝިދުވެސް ހުމޭދާ ދެކެ އެހާވަރަށް ލޯބިވާކަން އެނގެއެވެ. އެހެން ނޫންނަމަ ހުރިހާ ކަމެއް ދޫކޮށްލާފައި މިއަދު ނާޝިދު ހުމޭދާ ކައިރިއަށް އެރަށަކަށް ނައިހެވެ. ކުއްލިއަށް ހުމޭދާ ބޮލުގައި ރިއްސަންފެށިއެވެ. ކަރުދޮށުގައި އަތްޖައްސާލިއިރު ކޮންމެވެސް ވަރަކަށް ހުންވެސް އައިސްފައިހުރިހެން ހީވިއެވެ. ހުމޭދާ ތެދުވީ ފެންތައްޓެއް ބޯލަން ސިޓިން ރޫމަށް ދިއުމަށެވެ. އެނދުން ތެދުވުމާއެކު ބޮލުގެ ރިއްސުންގަދަވެ ކޮޅަށް ހުންނަން ދަތިވެގެން އަރިއަޅާލައިފިއެވެ. ވެއްޓެން ދިޔަވަގުތު ހުމޭދާއަށް ހިފަހައްޓާލެވުނީ ކޮޓަރިތެރޭގައި ހެދުން އަޅުވަން ބަހައްޓާފައިހުރި ހަރުގައެވެ. އެވަގުތު އެހަރާއެކު ހުމޭދާ އަރިއަޅާލައިގެން ކޮޓަރިތެރެއަށް ވެއްޓުނެވެ. އިވުނު ބާރު އަޑުފަށްގަނޑު ބޭރުގެ ސިޓިންރޫމުގައި ތިބި ހަސީނާމެންނަށްވެސް އިވުނެވެ. އިވުނު އަޑުގެ ބާރުކަމުން ކޮންމެވެސް ކަމެއް ވެއްޖެކަން އެނގުމާއެކު ހަސީނާއާއި، ޚާލިދު ދުވެފައިކޮޓަރިއަށް ވަނެވެ. ފަހަތުން ނާޞިރުވެސް އައެވެ. ހުމޭދާއޮތީ ކޮޓަރިތެރެއަށް ވެއްޓިފައެވެ. ބޮލުގައި ދެއަތުން ހިފަހައްޓައިގެން އޮވެ ތެޅިފޮޅެނީއެވެ.\n”ދަރި…ފުޅާ… ދަރިފުޅާ…. ކިހިނެތްވީ… ؟ ވެއްޓިފައި އޮތް ހުމޭދާ ކައިރީ ބިއްމަތީ އިށީންނަމުން ހަސީނާ ވާހަކަ ދެއްކުމަށް މަސައްކަތް ކުރިއެވެ.\n”މަން…މާ….. މަންމާ… އަހަރެންގެ ބޮލަށް ……. ބޮލަށް ހީވަނީ ކަށިތަކެއް.. ކަށިތަކެއް ހަރާހެން.. ކޮންމެވެސް މީހަކު ކަށި.. ކަށި ހަރަނީ މަންމާ… ވަރަށް ތަދުވޭ… “ ރޮމުން ރޮމުން ހުމޭދާ ވާހަކަ ދެއްކިއެވެ.\n”މަގޭ ދަރިފުޅު… މަގޭ ދަރިފުޅަށް ކިހިނެތްތަ މިވަނީ.. ހުންވެސް އެހާގަދަ… “ ބިންމަތިން ހުމޭދާ ނެގުމަށް މަސައްކަތް ކުރަމުން ހަސީނާ ރޮމުން ރޮމުން ބުނެލިއެވެ.\nޚާލިދުވެސް ހުމޭދާގެ ދެއަތުގައި ހިފަހައްޓައިގެން ބިންމަތިން ނެގޭތޯ މަސައްކަތް ކުރިއެވެ. އޭރުވެސް ހުމޭދާ ބޮލުގައި ދެއަތް އަޅައިގެން ރޮމުން ގެންދެއެވެ. އެއަޑަށް ނާޞިރުގެ އަންހެނުން ޒާހިރާ އާއި ޢާއިޝާވެސް ކޮޓަރިއަށް އައިސްވަނެވެ. ހުރިހާ މީހުންގެ އެހީއާއެކު ހުމޭދާ ބިންމަތިން ނަގާ އެދުގައި ބޭއްވިއެވެ. އޭރުވެސް ހުމޭދާ ރޮމުން ތެޅިފޮޅެނީއެވެ.\n”މަންމާ….. މަންމާ.. އަހަރެންގެ ބޯ.. ކަށިތަކެއް ހަރަނީ… މަންމާ… “ ހުމޭދާ ބޮލުގައި ހިފަހައްޓައިގެން އެނދުމަތީގައި ތެޅިފޮޅެނީއެވެ.\n”ކޮންމެވެސް ގޮތެއްވޭތޯ ޤާދިރުބޭ އާއި ގުޅޭތޯ ބަލަންވީނު… “ ޚާލިދު، ނާޞިރާދިމާއަށް ބަލާލަމުން ބުނެލިއެވެ.\n”އާން… ޤާދިރާ ގުޅޭގޮތުން މިބަލަނީ…“ ފޯނު ނަގައިގެން ބޭރަށް ނިކުންނަމުން ނާޞިރު ބުނެލިއެވެ.\n”ދަރިފުޅާ… ދެން ނުރޮއި… އިރާދަކުރެއްވިއްޔާ ވަރަށް އަވަހަށް ރަނގަޅުވާނެ…. ނާޞިރުބޭ އެދިޔައީ ޤާދިރުބޭ އާއި ގުޅޭތޯ… “ ހުމޭދާގެ ބޮލުގައި ފިރުމަމުން ހަސީނާ ބުނެލިއެވެ.\n”ޤާދިރުބޭވެސް ވަރަށް ގަޔަށް ހުންއައިސްގެން ތެދުވަންވެސް ނުކެރިގެންނޯ… ބުނި ފެންފޮދެއް ކިޔަވާލާފަ ވަރަށް އަވަހަށް އެބަފޮނުވަމޯ…“ ކޮޓަރިތެރެއަށް ވަންނަމުން ނާޞިރު ބުނެލިއެވެ.\n”މަންމާ.. ހޮޑުލަވަނީ… ހޮޑުލަވަނީ…. “ ހުމޭދާ އެނދުން ތެދުވަން މަސައްކަތް ކުރިއެވެ.\n”ދޭބަލަ އަވަސްގޮސް ފާހާނާގައި ހުރި ތަށި ހިފައިގެން އަންނަން… “ ޢާއިޝާ އާއި ދިމާއަށް ބަލާލަމުން ހަސީނާ ބުނބެލިއެވެ.\nޢާއިޝާ ފާހާނާއާއި ދިމާއަށް ދުއްވައިގަތެވެ. ބޭރުން ބޮކި ދިއްލާލުމަށް ސްވިޗް އޮންކޮށްލުމަށްފަހު ކުއްލިއަކަށް ފާހާނާގެ ދޮރުހުޅުވާލިއެވެ. ބޮތްކެއް ނުދިއްލުނެވެ. ބޮކި އެނދީކަންނޭގެއެވެ. ފާހާނާ ތެރެއަށްވަދެ ތަށި ހޯދުމަށްޓަކައި އަތުގައި އޮތް ފޯނުގެ ލައިޓް ދިއްލާލިއެވެ. ލައިޓް ދިއްލާލުމަށްފަހު ތަށި ނަގަން ގުދުވެލީ ވަގުތު ފާހާނާ ތެރެއަށް ޢާއިޝާ ވެއްޓުނެވެ. ހީވީ މީހަކު ފަހަތުން ކޮށްޕާލިހެންނެވެ. އެވަގުތު ފާހާނާގެ ފެންލައިޓުން އެތެރެއަށް އަލިފާން ގަނޑެއް ފައިބައިގެން ދިޔައެވެ. ލޯ ހުޅުވާލާންވެސް އުދަނގޫވާ ވަރަށް ފާހާނާތެރެ އޮތީ އަލިވެފައެވެ. ތަށި ހިފައިގެން ޢައިޝާ ތެދިވިއިރު ކުރިމަތީގައިހުރީ ކަޅުބޮޑު މީހެކެވެ. ބޮޑުކަމުން އޭނާގެ ބޯ ސީލިންގ ގައި ޖެހެއެވެ. މުޅި ހަށިގަނޑުން ދަވަތަކެއް ފާޑު އެއްޗެއް ފައިބަފައިބާ ހުއްޓެވެ. އަނގަމަތިންވެސް ލޭ ފާޑުގެ އެއްޗެއް ފައިބަފައިވާ ހުއްޓެވެ. ޢާއިޝާ އަށް ބިރުންގޮސް ހަޅޭއްލަވައިގަނެވުނެ. އަދި ހުރިތަނަށް ވެއްޓުނެވެ. ޢާއިޝާގެ ހަޅޭކުގެ އަޑަށް ނާޞިރު ދުވެފައިގޮސް ފާހާނާ ތެރެއަށް ވަނެއެވެ. އޭރު ފާހާނާގެ ބޮކިހުރީ ދިއްލިފައެވެ. ޢާއިޝާ އޮތީ ޚަބަރު ހުސްވެގެން ފާހާނާ ތެރެއަށް ވެއްޓިފައެވެ. ފާޚާނާ ތެރޭގައި އިތުރު އެއްވެސް ކަމެއް ފެންނާކަށް ނެތެވެ. ޢާއިޝާ ވެއްޓި ޖެހުނުލެއް ބާރުކަމުން ބޯ އޮތީ ފެޅިފައެވެ. ފާހާނާ ތެރެއަށް ލޭތައް ފައިބަމުންދިޔައެވެ.\n”ޢާއިޝާ ކައްސާލައިގެން ވެއްޓި ބޯފަޅައިގެން ގޮއްސަ މިއޮތީ.. އެމްބިއުލަންސަށް ގުޅާބަލަ އަވަހަށް…. “ ޢާއިޝާ ނެގުމަށް މަސައްކަތް ކުރަމުން ނާޞިރު ގޮވާލިއެވެ.\nޚާލިދު އެވަގުތު ދުވެފައި ފާހާނާ ކައިރިއަށް އައެވެ. އޭރު ޚަބަރު ހުސްވެފައިއޮތް ޢާއިޝާ ނަގައިގަނެގެން ނާޞިރު ފާހާނާ ތެރެއިން ނުކުންނަނީއެވެ.\n”އެމްބިއުލަންސަށް ގުޅާބަލަ… “ ޚާލިދު ފެނުމުން ނާޞިރު ބުންޏެވެ.\nޚާލިދު އަވަސް އަވަހަށް އެމްބިއުލަންސަށް ގުޅުމަށްފަހު ފޮތިގަނޑެއް ހިފައިގެން އައިސް ޢާއިޝާގެ ބޮލުގައި އޮޅާލިއެވެ. އޭރުވެސް ކޮންމެވެސް ވަރަކަށް ބޮލުން ލޭފައިބަމުން ދިޔައެވެ.\n”ވަރަށްބޮޑަށްތަ ފެޅިފައޮތީ…. ކިހިނެތްތަވީ… “ ބޮލުގައި ފޮތިގަނޑު އޮޅަމުން ޚާލިދު ސުވާލު ކުރިއެވެ.\nޒައިނާ – 01\nކޮން ދުވަހަކުން ދެން މިވާހަކަ އަޕް ކުރަނީ…\nOh…. haadha reethi story ekey… waiting for next apisod


Banahah allergic vi Mary ah faruvaa dhinumugai IGMH ge ihumaalu eba oiy! | ThePress\nބަނަހަށް އެލާޖިިކްވި މަރީއަށް ފަރުވާ ދިނުމުގައި އައިޖީއެމްއެޗްގެ އިހުމާލު އެބަ އޮތް!\nއެޑްރެނަލިން އިންޖެކްޝަން ޖެހިތާ2މިނެޓް ތެރޭ މަރީގެ ހިތް ހުއްޓުނު!\nނުބައިކޮށް އިންޖެކްޝަން ޖެހުނީ، ޑޮކްޓަރު ދިން ލިޔުމުގައި ތަފްސީލީ އިރުޝާދު ނެތުމުން: އައިޖީއެމްއެޗް\nރާއްޖޭން ދެވޭ ފިޒިއޮތެރަޕީ ހޯދަން އައުމަށް ލަފާ ދިނިން: އާސަންދަ\nބަނަހެއް ކައިގެން އެލާޖިކް ވި މަރިޔަމް ޒައީމާ ހޮސްޕިޓަލުގައި އެޑްމިޓްކޮށްފައި\nބަނަހަކަށް އެލާޖިކް ވެގެން ބޮޑުވަރުވި، މާލެއަށް އުފަން، އުމުރުން 30 އަހަރުގެ، މަރިޔަމް ޒައީމާ މޫސާ (މަރީ) އަށް އައިޖީއެމްއެޗުން ފަރުވާ ދިން އިރު އެ ހޮސްޕިޓަލުން އިހުމާލުވެފައި ވާ ކަން ހާމަވެއްޖެއެވެ.\nއައިޖީއެމްއެޗް އީއާރުން ފަރުވާ ދެނިކޮށް ހިތުގެ ހިނގުމަށް ބަދަލު އައިސް، ސިކުނޑިއަށް ގެއްލުން ލިބުނު މަރީގެ ކޭސް އާ ގުޅިގެން އާއިލާއަށް އައިޖީއެމްއެޗުން ފޮނުވި ސިޓީގައި ބުނެފައި ވަނީ، އިންޖެކްޝަން އެވިލް ޖެހުމުން "އުނދަގޫތަކެއް" ވާ ކަމަށް ނަރުހުން ގާތު ޕޭޝަންޓް ބުނި ކަމަށެވެ. އަދި އެހެންކަމުން އެވިލްއަށް ޕޭޝަންޓް އެލާޖިކް ކަމަށް ނިންމި ކަމަށް އައިޖީއެމްއެޗުން ބުނެއެވެ.\n"ވަރަށް ގިނަ ފަހަރަށް ބޭހަކަށް ނުވަތަ އިންޖެކްޝަނެއް ޖެހުމުން އުނދަގޫވާކަމަށް ޕޭޝަންޓުން ބުނަނީ އެ ބޭހަކަށް އެލާޖިކް ވުމުގެ މާނައިގައި ކަމުންނާއި، މި ޕޭޝަންޓަކީ އެލާޖިކް ރިއެކްޝަންގެ ހިސްޓްރީ އެއް އޮތް ޕޭޝަންޓަކަށް ވުމުން ނަރުހުންނާއި ޑޮކްޓަރުންނަށް، ޕޭޝަންޓް އެވިލް އަށް އެލާޖިކް ކަމަށް ވިސްނުނު."\nޕޭޝަންޓް ނޭވާލާން އުނދަގޫވެ ކަރުގައި ހިފަހައްޓައިގެން އިނުމާއި ރެސްޕިރޭޓަރީ ރޭޓް މައްޗަށް ދިއުން ފަދަ އަލާމާތްތައް ފެންނަމުން ދިޔަ ކަމަށް އައިޖީއެމްއެޗުން ބުނެއެވެ. އެއީ އެނަފައިލެކްސިސް އަށް ވެ، ހާލަތު އިތުރަށް ގޯސްވަމުންދާ ކަމަށް ޑޮކްޓަރުންނަށް ގަބޫލު ކުރެވުމުން އެޑްރިނަލިން އިންޖެކްޝަން ދޭން ނިންމި ކަމަށް އައިޖީއެމްއެޗުން ބުނެއެވެ. އެ އިންޖެކްޝަން ނުދީ ލަސްކޮށްފި ނަމަ އެނަފިލެކްޓިކް ޝޮކަށް ޕޭޝަންޓް ގޮސް ފުރާނައަށް ގެއްލުން ވެދާނެ ކަމަށް ގަބޫލު ކުރެވިގެން އެ އިންޖެކްޝަން ވަނީ މަރީއަށް ދީފައި ކަމަށް އައިޖީއެމްއެޗުން ބުނެއެވެ.\nއިންޖެކްޝަން ޖެހުނީ ނުބައިކޮށް، މިކަން ހިނގައިގެން ނުވާނެކަން ގަބޫލުކުރަން: އައިޖީއެމްއެޗް\nއެނަފައިލެކްސިސްގައި އެޑްރިނަލިން ދިނުމަށް އޮންނަ އާއްމު އުސޫލަކީ މަސްގަނޑަށް ޖެހުން ނުވަތަ އައިއެމްކޮށް މި އިންޖެކްޝަން ދިނުމެވެ. އަދި މި އިންޖެކްޝަން ކަނޑައެޅިފައިވާ މިންވަރަށް ޑައިލިއުޓް ކޮށްގެން ސްލޯ އިންފިއުޝަން އެއްގެ ގޮތަށް އިންޓްރާ-ވީނަސް ކޮށް ނުވަތަ އައިވީކޮށް ވެސް އެނަފައިލެކްސިސްގައި ދެވިދާނެ ކަމަށް ވެސް މެޑިކަލް ލިޓްރެޗާގައި ލިޔެފައި ވުމުގެ އިތުރުން އަދި ދާއިރާގެ ޑޮކްޓަރުން ވިދާޅުވާ ކަމަށް އައިޖީއެމްއެޗުން ބުނެއެވެ.\nއައިޖީއެމްއެޗުން އާއިލާއަށް ދިން ސިޓީ\nނަމަވެސް ޕޭޝަންޓަށް އެޑްރެނަލިން ދީފައި ވަނީ ޑައިލިއުޓް ނުކޮށް، ސްލޯ އިންފިއުޝަން އެއް ގޮތަށް ނޫން ކަމާއި އައިވީކޮށް ކަމަށް ލިޔެކިޔުންތަކުން ފެންނަން އެބަހުރި ކަމަށް އައިޖީއެމްއެޗުން ބުނެއެވެ. މިކަން މިގޮތަށް ހިނގާފައި ވަނީ ގަސްދުގައި ނޫން ކަމަށާއި، ނަމަވެސް މިހެން މިކަން ދިމާވެފައި ވަނީ އެނަފައިލެކްސިސްގައި އާއްމުކޮށް އައިއެމްކޮށް ޖަހާ އިންޖެކްޝަނެއް އައިވީކޮށް ޖަހަން ލިޔުނު އިރު އޭގެ ތަފްސީލީ އިރުޝާދު ދީފައި ނެތުމުން ކަމަށް އައިޖީއެމްއެޗުން ބުނެއެވެ. އަދި އެވަގުތު ޕޭޝަންޓަށް އަވަސް ފަރުވާ ބޭނުން ވާތީ ޕޭޝަންޓުގެ ފުރާނައަށް ގެއްލުން ވެދާނެކަމަށް ބަލައި ޑޮކްޓަރުން މަސައްކަތް ކޮށްފައި ވަނީ ހެޔޮ ނިޔަތުގައި ކަމުގައިވީ ނަމަވެސް މިގޮތަށް މިކަން ހިނގައިގެން ނުވާނެކަން ގަބޫލުކުރާ ކަމަށް އައިޖީއެމްއެޗުން ބުނެއެވެ.\nމީގެ އިތުރުން ޕޭޝަންޓުގެ ހިތުގެ ހިނގުމަށް ބަދަލު އައިސް ހިތް ހުއްޓެން މެދުވެރިވީ ޕޭޝަންޓުގެ އެނަފައިލެކްސިސްގެ ހާލަތު އެވަގުތު ހުރި ގޮތުން ކަމަށް ބެލެވޭ ކަމަށާއި އެޑްރިނަލިންގެ ސަބަބުން ވީ ކަމެއް ކަމަށް ބުނުމަކީ ދަތި ކަމެއް ކަމަށް އައިޖީއެމްއެޗުން ބުނެއެވެ. ނަމަވެސް ޑައިލިއުޓް ނުކޮށް، ސްލޯ އިންފިއުޝަން ނޫން ގޮތަށް އައިވީކޮށް އެޑްރިނަލިން ދިނުމަކީ ހިތުގެ ހިނގުމަށް ބަދަލު އައިސް ހިތް ހުއްޓުމުގެ ފުރުސަތު އޮތް ކަމެއް ކަމުގައި އެ ހޮސްޕިޓަލުން ބުނެއެވެ.\nމަރީ ގާތުގައި އެހީތެރިޔަކަށް ހުރި، އޭނާގެ ކޮއްކޮ އައިޝަތު ޒައީމާ (އައިޝާ)، 'ދަ ޕްރެސް' އަށް މައުލޫމާތު ދެމުން ބުނީ، މަރީއަކީ ވަރަށް ގިނައިން އެލާޖިކްވެ ފަރުވާ ދީފައިވާ މީހެއް ކަމަށެވެ. އެލާޖިކް ވެގެން ގައި ކަހާތީ ދާ ކޮންމެ ފަހަރަކު ވެސް ހޮސްޕިޓަލުން އޭނާގެ ގަޔަށް އެޑްރެނަލިން އިންޖެކްޝަން ޖަހާ ކަމަށް ބުންޏެވެ. މީގެ ކުރިން ކޮންމެ ފަހަރަކު ވެސް އެ އިންޖެކްޝަން ޖަހަނީ ގައިގެ މަސްގަނޑަށް ކަމަށާއި ނަމަވެސް ބަނަހަށް އެލާޖިކް ވެގެން ދިޔަ ފަހަރު އައިޖީއެމްއެޗުން އެ އިންޖެކްޝަން ޖެހީ އެ އިންޖެކްޝަން ޖަހަން ޖެހޭ އުސޫލަށް ނޫން ކަމަށް ވެސް އައިޝާ ބުނެއެވެ.\nމީގެ ކުރިން އިންޖެކްޝަން ޖެހުމުގައި މައްސަލަތަކެއް ދިމާވި ކަމުގެ މައުލޫމާތު މީޑިއާއަށް ހިއްސާ ނުކުރި ސަބަބު ހާމަ ކުރަމުން އައިޝާ ބުނީ، މަރީއާއި އޭނާގެ މަންމަ މި ވަގުތު ވެސް އޮތީ އައިޖީއެމްއެޗްގައި އެޑްމިޓްކޮށްފައި ކަމަށެވެ. މަންމަ އަކީ ވެސް އަބަދުވެސް ބަލިވެގެން އައިޖީއެމްއެޗުން ފަރުވާ ހޯދާ މީހެއް ކަމުން މަރީއަށް އެ ހޮސްޕިޓަލުން ނުބައި އިންޖެކްޝަނެއް ޖެހިކަން އެނގިއްޖެ ނަމަ މަންމައަށް އެކަމުން ވަރަށް ބޮޑު އަސަރެއް ކުރާނެ ކަމަށް އައިޝާ ބުނެއެވެ. އަދި އެމީހުންގެ މާލީ ހާލަތު ހުރި ގޮތުން މި ވަގުތު ފައިސާ ދައްކައިގެން ސިއްހީ ފަރުވާ ހޯދުމަކީ ދަތިކަމެއް ކަމަށް ވެސް އޭނާ ބުނެއެވެ.\nމަރިޔަމް ޒައީމާ އަށް ފަރުވާ ދިނުމަށްފަހު އައިޖީއެމްއެޗުން ދީފައިވާ ބައެއް ލިއުންތައް\nއައިޖީއެމްއެޗުން ވަނީ މި ކަމާ ގުޅިގެން މަރީގެ ހާލު ގޯސްވި ގޮތް ބެލުމަށް ތަހުގީގެއް ހިންގާފައެވެ. އެ ތަހުގީގު ހިންގި އިރު ވެސް އެފަދަ ކަމެއް ވެގެން މަރީގެ ހާލު ސީރިއަސްވީ ކަމަށް ހޮސްޕިޓަލުން އާއިލާއަށް ހިއްސާކޮށްފައެއް ނުވެއެވެ. ނަމަވެސް ފަހުން އާއިލާއިން ޝަކުވާ ކޮށްގެން އެ ކަމާ ގުޅޭ މައުލޫމާތު ލިބުނު ކަމަށާއި އެ ހޮސްޕިޓަލުން އާއިލާއަށް ލިޔުމެއް ވެސް ހަވާލު ކުރި ކަމަށް އައިޝާ ބުނެއެވެ.\nފިސިއޮތެރަޕީ ހަދަން ރާއްޖެ ދިއުމަށް ވުރެ ބޭނުމީ އިންޑިއާ އިން ފަރުވާ ހޯދަން!\nމަރީގެ ހާލަތު މިހާރު ހުރި ގޮތް ކިޔައިދެމުން އައިޝާ ބުނީ މިހާރު އޮކްސިޖަން ތެރަޕީ ނިމިފައިވާ ކަމަށާއި ފިޒިއޮތެރަޕީ ފަށަން ޖެހިފައިވާ ކަމަށެވެ. ދާދި ފަހުން ވެސް އިންޑިއާގެ އަމްރިތާ ހޮސްޕިޓަލުގައި ފަރުވާ ދެމުން އައި މަރީ ވަނީ ވަރަށް ބޮޑަށް އިންފެކްޝަން ވެގެން އައިސީޔޫގައި ފަރުވާ ހޯދާފައި ކަމަށް އައިޝާ ބުނެއެވެ. އަދި އެ ހޮސްޕިޓަލުން ވަނީ އިންފެކްޝަންވެ ބޮޑުވަރުވާ ނަމަ މަރީގެ ހާލު ގޯސްވެދާނެ ކަމަށް ވެސް ބުނެފައެވެ. އެހެންކަމުން ހައްލަކީ ޕްރައިވެޓް ހޮސްޕިޓަލަކަށް ބަދަލު ކުރުން ކަމަށާއި އެކަމުގައި ފައިސާގެ އެހީ ނެތި ކުރިއަށް ދެވެން ނެތް ކަމަށް އޭނާ ބުނެއެވެ.\nއާސަންދައިން 'ދަ ޕްރެސް' އަށް މައުލޫމާތު ދެމުން ބުނީ، އާސަންދައިގެ ދަށުން ފަރުވާ ހޯދަން ރާއްޖެއިން ބޭރަށް ދާ މީހުންނަށް އެ ހޮސްޕިޓަލްތަކުން ރިކޮމެންޑް ކުރާ ބައެއް ފަރުވާ ތަކަކީ ރާއްޖެއިން ދެވޭ ފަރުވާ ތަކެއް ނަމަ ރާއްޖެއިން އެ ފަރުވާ ހޯދުމަށް އިލްތިމާސްކުރާ ކަމަށެވެ. އެގޮތުން މިހާތަނަށް އައި އިރު މަރީގެ ފަރުވާތަކަށް އާސަންދައިން އަދި ރިޖެކްޓް ކޮށްފައި ނުވާނެ ކަމަށާއި ނަމަވެސް ފިޒިއޮތެރަޕީ ހެދުމަށް ޕްލޭނެއް ހަދައި ރާއްޖެއަށް އައިސް ފަރުވާ ހޯދުމަށް ލަފާ ދީފައި ވާނެ ކަމަށް އާސަންދައިން ބުނެއެވެ.\nމަރިޔަމް ޒައީމާ އަށް ފަރުވާ ދިން އަމްރިތާ ހޮސްޕިޓަލުން ދީފައިވާ ބައެއް ލިއުންތައް\nއާސަންދައިން ވަނީ މަރީގެ ފިޒިއޮތެރަޕީ ފަރުވާ ކުރުމަށް ޕްލޭނެއް ހަދައި މާލެއިން އެ ފަރުވާ ހޯދުމަށް އެދިފައި ކަމަށް ވެސް އައިޝާ ފާހަގަ ކުރެއެވެ. މިހާރު މަރީ އޮތް ހާލަތަށް ބަލާއިރު އެނދުމަތީގައި އޮންނަ ޖެހޭ ކަމަށާއި ކާން ދެނީވެސް ހޮޅިއަކުން ކަމުން މާލެއަށް ގެނެސް ގޭގައި މަރީ ބާއްވައިގެން އުޅުމަކީ ދަތި ކަމެއްގެ ގޮތުގައި އައިޝާ ބުނެއެވެ. މާލޭގައި އެމީހުން ދިރިއުޅޭ ތަނަކީ ތަނަވަސް ތަނެއް ނޫން ކަމުން އެކަމުގައި ދަރިތަކެއް ހުރުމާއި އަދި އައިޖީއެމްއެޗުން މަރީއަށް ފަރުވާ ދިނުމުގައި އިހުމާލުވެފައި އޮތުމަކީ ވެސް އެ އާއިލާ ޖެހިލުންވާ ސަބަބެއް ކަމުގައި އައިޝާ ބުނެއެވެ.\nއައިޖީއެމްޗެއްގެ ފިޒިއޮތެރަޕީ ހިދުމަތް މީގެ ކުރިން އޭނާގެ މަންމަ ވެސް ހޯދާފައިވާ އިރު އެ ޑިޕާޓްމަންޓުން ވެސް ހިދުމަތް ދިނުމުގައި ފަރުވާ ކުޑަކަން ފާހަގަ ކުރެވިފައިވާ ކަމަށް އައިޝާ ބުނެއެވެ. އެ ގޮތުން ގަވާއިދުން ފިޒިއޮތެރަޕީ ނުދެވުމާއި ލަސްތަކެއް އުޅޭތީ އެފަދަ ހިތްހަމަނުޖެހުންތައް ވެސް އެބަހުރި ކަމަށް އައިޝާ ބުނެއެވެ.\nމަރީ އޭނާގެ9އަހަރުގެ ދަރިފުޅާ އެކު\nމި ވަގުތު މަރީގެ ފަރުވާއަށް އެންސްޕާއަށް ވެސް ލައިގެން އުޅޭ ކަމަށާއި އަދި ޖަވާބެއް ނުލިބޭ ކަމަށް އައިޝާ ބުނެއެވެ. އަދި މިހާރު ޒަކާތު ފަންޑުން ވެސް އެހީ ހޯދުމަށް ލިޔެކިޔުންތައް ހުށަހެޅުމަށް ތައްޔާރު ވަމުން ދާ ކަމަށް އޭނާ ބުނެއެވެ. މަރީއަށް އައިޖީއެމްއެޗްގެ އިހުމާލެއް އޮވެގެން މި ހާލަތަށް އޭނާގެ ސިއްހީ ހާލަތު ދިއުމުން އެ ހޮސްޕިޓަލުން ޒިންމާ ނަގަން ޖެހޭނެ ކަމަށް ވެސް އާއިލާއިން ބުނެއެވެ. އަދި މަރީގެ ފަރުވާ އަވަސް ކުރުމަށް އަމްރިތާގެ ޑޮކްޓަރުން ލަފާ ދޭ އިރު އަވަހަށް ފަރުވާ ހޯދުމަކީ އޭނާގެ ހާލަތު ރަނގަޅު ކުރުމަށް ކުރެވެން އޮތް ކަމެއްގެ ގޮތުގައި ވެސް ޑޮކްޓަރުން ވަނީ ފާހަގަ ކޮށްފައެވެ.\n9 އަހަރުގެ އަންހެން ކުއްޖަކު ހުންނަ މަރީ އަކީ އެކަނިވެރި މައެއް ވެސް މެއެވެ. މި ވަގުތު މަރީގެ ހުރިހާ ކަމެއް ބަލަހައްޓަމުން ދަނީ އޭނާގެ އާއިލާއިންނެވެ. މަރީއަށް އަވަސް ޝިފާއެއް ލިބުމަކީ އެ އާއިލާގެ ވަރަށް ބޮޑު އުންމީދެކެވެ. މަރީއަށް ފަރުވާ ހޯދުމުގައި މިހާ ހިސާބަށް ވެސް އާދެވިފައި ވަނީ އެތައް ބައެއްގެ ދީލަތި އެހީތެރިކަމާ އެކުގައި ކަން އާއިލާއިން ފާހަގަ ކުރެއެވެ. އަދި މަރީއަށް ހެޔޮދުއާ ކޮށްދޭ ފަރާތްތަކަށް ވެސް އާއިލާއިން ވަރަށް ހާއްސަ ޝުކުރެއް ވަނީ އަދާކޮށްފައެވެ.\nއަދިވެސް މަރީގެ ފަރުވާ އަށް ދީލަތި އެހީ އާއި ހެޔޮ ދުއާ ބޭނުންވާ ކަމަށް އާއިލާއިން ބުނެއެވެ. މަރީއަށް އެހީވުމަށް ބޭނުންވާ ފަރާތްތައް މަރީގެ ކޮއްކޮ އާއިޝަތު ޒައީމާ 7788714 (ވަޓްސް އަޕް) އަދި މަރީގެ ބޭބެ އަހްމަދު ޒައީމް 7860086 އަށް ގުޅައިގެން ކުރިއަށް ގެންދެވޭނެއެވެ.\n'ދަ ޕްރެސް' ގެ ދުއާއަކީ މާތް ﷲ މަރިޔަމް ޒައީމާއަށް އަވަސް ޝިފާއެއް މިންވަރު ކުރައްވައި އެ އާއިލާއަށް ކެތްތެރިކަން ދެއްވުމެވެ. އަދި އަހަރެމެން ދިވެހިންނަކީ އެކަކު އަނެކަކަށް އެހީތެރިވާ ބައެއް ކަމުގައި ލެއްވުމަށެވެ.\nރިޕޯޓް އައިޖީއެމްއެޗް އާސަންދަ އިންޑިއާ އެހީ އެންސްޕާ\nމަރީ އެލާޖިކްވަނީ ބަނަހަކަށް ނޫން. ބަނަސް ހެދުމަށް ބޭނުންކުރާ އިންގްރީޑިއަންސްގެ ތެރެއިން އެއްޗަކަށް.


Raees Nasheed Ah Dhin Hamalaa, Dhuniyey Ge Mediathakuge Fala Surukheegai - Vaguthu\nރައީސް ނަޝީދަށް ދިން ހަމަލާ، ދުނިޔޭގެ މީޑިއާތަކުގެ ފަލަ ސުރުހީގައި\nރައްޔިތުންގެ މަޖިލީހުގެ ރައީސް، ރާއްޖޭގެ ކުރީގެ ރައީސް މުހައްމަދު ނަޝީދަށް އަމާޒުކޮށް ދިން ހަމަލާ ބައިނަލްއަޤްވާމީ މީޑިއާތަކުގެ ސަމާލުކަމަށް އަތުވެއްޖެއެވެ. ރާއްޖޭގެ ނޫސްތަކުގެ ފަލަ ސުރުހީއިން މި ހަބަރު ފެވިފައިވާ ފަދައިން ދުނިޔޭގެ އެކި ހިސާބު ތަކުގެ މީޑިއާ ތަކުގެ ސުރުހީތަކުން ވެސް ފެނިގެން ދަނީ މި ހަބަރެވެ.\nއެގޮތުން ދުނިޔޭގެ އެކި ހިސާބުތަކުގެ މީހުން ކިޔަމުން އަންނަ މަޝްހޫރު ނޫސް އެޖެންސީތައް ކަމަށްވާ ބީބީސީ، އެންޑީޓީވީ، އަލްޖަޒީރާ، ޓައިމްސް އޮފް އިންޑިއާ އަދި އިންޑިއާ ޓުޑޭ ފަދަ މިކަހަލަ އެތައް ނޫހެއްގައި މި ހަބަރު ލިޔެވިފައިވެއެވެ.\nއިންޑިއާ ޓުޑޭއިން ގެނެސްދީފައިވާ މައުލޫމާތުގައި ބުނެފައިވަނީ ބޮމުގެ ހަމަލާއެއް ކަމަށް ބެލެވޭ ހަމަލާއެއްގައި ރައީސް ނަޝީދު ޒަހަމްވެއްޖެ ކަމަށާއި މިހާރު އަންނަނީ އޭޑީކޭ ހޮސްޕިޓަލުގައި ފަރުވާދެމުން ކަމަށެވެ. މި ނޫހުން ރިޕޯޓު ކޮށްފައިވަނީ ދިވެހިން ފުލުހުންގެ ރަސްމީ ޓްވިޓާ އެކައުންޓުން ކޮށްފައިވާ ޓްވީޓަކަށް އިޝާރާތް ކޮށްފައެވެ.\nބީބީސީއިން ހާމަކޮށްފައިވާ މައުލޫމާތުގައި ބުނެފައިވަނީ ރައީސް ނަޝީދު ގެއިން ބޭރަށް ނިކުންނަވަނިކޮށް ގެޔާ ދިމަ މަގުމަތީގައި އެއްޗެއް ގޮވައި އަނިޔާ ވެފައިވާ ކަމަށެވެ.\nއަލްޖަޒީރާ ނޫހުން މި ހަމަލާގެ މައުލޫމާތު ގެނެސްދީފައިވާއިރު ފާހަގަ ކޮށްފައިވަނީ މިއީ ބޮމުގެ ހަމަލާއެއް ކަމަށާއި، ހަމަލައިގައި އެމަނިކުފާނު ޒަހަމްވެ ފަރުވާ ހޯދަމުން އަންނަ ކަމަށެވެ. ޕީއެސްއެމް އާއި ހަވާލާދީ އިތުރަށް އަލްޖަޒީރާއިން ރިޕޯޓު ކޮށްފައިވަނީ މި ހަމަލައިގައި ބިދޭސީ މީހަކަށް ވެސް އަނިޔާ ވެފައިވާ ކަމަށެވެ.\nބައިނަލްއަޤްވާމީ މީޑިއާ ތަކުގެ ސަމާލުކަން ލިބުމާއި އެކު އެކި ގައުމުތަކުގެ ކެބިނެޓް މިނިސްޓަރުންނާއި، ސިޔާސީ ގޮތުން އިސް ބޭފުޅުން އަންނަނީ ސޯޝަލް މީޑިއާގެ ބޮޑަތި ޕްލެޓްފޯމުތައް މެދުވެރިކޮށް ރައީސް ނަޝީދަށް ހަމްދަރުދީގެ މެސެޖުތައް ފޮނުވައި މި ހަމަލާ ވަރަށް ބޮޑަށް ކުށްވެރި ކުރައްވާފައެވެ.\nރައީސް ނަޝީދަކީ ތިމާވެށީގެ ރޮނގުންނާއި އިންސާނީ ހައްޤުތަކުގެ ރޮނގުން ބައިނަލް އަގްވާމީ އެވޯޑްތަކެއް ވެސް ހާސިލް ކުރައްވާފައިވާ ބޭފުޅެކެވެ.\nމެއި 7, 2021 03:29\nރައްޔިތުންގެ މަޖިލީހުގެ ރައީސް، ރާއްޖޭގެ ކުރީގެ ދެބަދޭތެރޭ ވެއްޓުނު ރައީސް މުހައްމަދު ނަޝީދަށް އަމާޒުކޮށް ދިން ހަމަލާ ބައިނަލްއަޤްވާމީ މީޑިއާތަކާއި ރާއްޖޭގެ ނޫސްތަކުގެ ސަމާލުކަމަށް އަތުވެއްޖެއެވެ. އެގޮތުން ދުނިޔޭގެ އެކި ހިސާބުތަކުގެ މީހުން ކިޔަމުން އަންނަ މަޝްހޫރު ނޫސް އެޖެންސީތައް ކަމަށްވާ ބީބީސީ، އެންޑީޓީވީ، އަލްޖަޒީރާ، ޓައިމްސް އޮފް އިންޑިއާ އަދި އިންޑިއާ ޓުޑޭ ފަދަ މިކަހަލަ އެތައް ނޫހެއްގައި މި ހަބަރު ލިޔެވިފައިވެއެވެ. މިހާރު މިހާދިސާޔައް ހޮލީވުޑު ލޮލީވުޑް ބޮލީވުޑް ފިލްމުހެދުމައްތަޔާރުވަމުންދަނީ މިއަންނައަހަރު ގުރެމީގަ ވަނަކާލާނެ ........\nމެއި 7, 2021 03:42\nއޭނަ އެންމެ ބޭނުންވާ ކަންތައްތައް ތީ..\nމެއި 7, 2021 04:26\nދެރަކަމެއް ސޯލިހުބެ ހުރިހާ ގާތައް ފުރޮޅާތި އެންމެގަލެއްވެސް ނުބާއްވާތި ނުފޮޅުލާ\nމެއި 7, 2021 05:09\nމިއީ އަންނި ބޭނުންވާގޮތް މަޝްހޫރުވާން\nމެއި 7, 2021 06:18\nއިންޑިއާގެ ބޮޑު ރޭވުމެއް!\nމެއި 7, 2021 06:42\nލައިވް ޓީވީގައި ލޯންޗެއްގައި ރައީސަކު އަވަހާރަކޮށްލަން ދިން ހަމަލާ ދުނިޔޭގެ މީޑިއާތަކުން ދެނެހުރިކަމަށްވެސް ނުހަދާ! މިހާރުވެސް ތިކަމުގެ އަޑީގައި ތިބި ބަޔަކާއިމެދު ސުވާލު އުފެދިއްޖެ!\nމެއި 7, 2021 08:14\nރައީސް ނަޝީދު އަމިއްލަ އެދުމަށްޓަކައި ދިވެހި ރައްޔިތުންނާއި ދިވެހި ޤައުމަށް ދިން ހަމަލާ ދުނިޔޭގެ މީޑިއާތަކުގެ ފަލަސުރުޚީގައި އެހެން ގޮަތަކަށް!\nމެއި 7, 2021 11:46\nރައީސް ނަޝީދަކީ ތިމާވެށީގެ ރޮނގުންނާއި އިންސާނީ ހައްޤުތަކުގެ ރޮނގުން ބައިނަލް އަގްވާމީ އެވޯޑްތަކެއް ވެސް ހާސިލް ކުރައްވާފައިވާ ބޭފުޅެކެވެ. މީގެ އިތުރުން އިސްލާމްދީނާއި ދެކޮޅުވެރި ދީނަށް މަލާމާތާއި ފުރައްސާރަކުރުމުގެ ރޮގުން ދީނާއި ދެކޮޅު ކާފަރު ގައުމުތަކުގެ ރުހުން ހޯދާފައިވާ ބޭފުޅެކެވެ. މިހެން ލިޔެލިނަމަ ފުރިހަމަވީސް


Match nunimenees Ronaldo stadium dhookoh hingajje\nއޭސީ މިލާން އާ ދެކޮޅަށް ކުޅުނު މެޗުގައި ރޮނާލްޑޯ ބަދަލު ކުރުމުން، މެޗު ނުނިމެނީސް އޭނާ ސްޓޭޑިއަމް ދޫކޮށް ދިޔަ މައްސަލަ ފެންމަތި ވެއްޖެ އެވެ.\nޔުވެންޓަސްގެ ކޯޗް މައުރީޒިއޯ ސާރީ ވަނީ ދެވަނަ ހާފު ފެށިގެން 10 ވަނަ މިނެޓްގައި ރޮނާލްޑޯގެ ބަދަލުގައި ޕައުލޯ ޑިބާލާ ކުޅެން ނެރެފަ އެވެ. ޔުވެންޓަސް މެޗު މޮޅު ކޮށްދިން ލަނޑު ޑިބާލާ ކާމިޔާބު ކުރީ މެޗުގެ 77 ވަނަ މިނެޓްގަ އެވެ.\nސްކައި ސްޕޯޓްސް އިޓާލިއާއިން ބުނީ މެޗު ނިމުމުގެ ތިން މިނެޓް ކުރިން ރޮނާލްޑޯ ދަނޑުން ނުކުމެގެން ދިޔަ ކަމަށެވެ. ރޮނާލްޑޯ ދަނޑުން ފައިބަން އައީ ހިތްހަމަ ނުޖެހުމުގައި ހުރެކަން އޭނާގެ މޫނު މަތިން އެނގުނެވެ. އަދި އޭނާ ވަނީ ޗޭންޖިން ރޫމަށް ދަމުން އެކަމުގެ ހިތްހަމަ ނުޖެހުން ފާޅުކޮށްފަ އެވެ.\nސާރީ ބުނީ ރޮނާލްޑޯ ސްޓޭޑިއަމް ދޫކޮށް ދިޔަކަން އޭނާއަށް ނޭނގޭ ކަމަށެވެ. އެކަން އެގޮތަށް ކުރި ނަމަ އެއީ މައްސަލައެއް ކަމަށާއި އެނާގެ ޓީމުގެ ކުޅުންތެރިންނާ ގުޅިގެން އެ މައްސަލަ ހައްލު ކުރަން ޖެހޭ ކަމަށެވެ. ރޭ ގެ މެޗަކީ އެއް ހަފުތާ ތެރޭ ރޮނާލްޑޯ ބަދަލު ކުރި ދެ ވަނަ މެޗެވެ. ޗެމްޕިއަންސް ލީގްގައި ރަޝިއާގެ ލޮކޮމޯޓިވް މޮސްކޯ އާ ދެކޮޅަށް ކުޅުނު މެޗުގައި ވެސް ރޮނާލްޑޯ ބަދަލު ކުރި އެވެ.\nސާރީ ބުނީ، އޭނާ އާ ރޮނާލްޑޯ އާ ދެމެދު މައްސަލައެއް ނެތް ކަމަށާއި އެންމެ ރަނގަޅު ކޮންޑިޝަންގައި ނެތް އިރުވެސް ރޮނާލްޑޯއަށް ކުޅެން ފުރުސަތު ލިބުމަކީ އޭނާ ޝުކުރުވެރި ވާން ޖެހޭ ކަމެއް ކަމަށެވެ.\n"މިދިޔަ މަހުވެސް އޭނާގެ ކަކުލަށް މައްސަލައެއް ދިމާވި އެއީ ވަރަށް ކުޑަ މައްސަލައެއް."


Bangladesh ge kureege raees avahaara vejje\nބަންގްލަދޭޝްގެ ކުރީގެ ރައީސް އަވަހާރަވެއްޖެ\nބަންގްލަދޭޝްގެ ކުރީގެ ރައީސް ޖެނެރަލް ހުސެއިން މުހައްމަދު އިރުޝާދު\nބަންގްލަދޭޝްގެ ކުރީގެ ރައީސް ޖެނެރަލް ހުސެއިން މުހައްމަދު އިރުޝާދު މިއަދު އަވަހާރަވެއްޖެ އެވެ.\nއިރުޝާދު އަވަހަރެވައި ވަނީ ސިއްހީ ހާލުކޮޅު ގޯސްވުމާ ގުޅިގެން ފަރުވާ ހޯއްދަވަމުން ގެންދަވާތާ ތިން ހަފުތާވެފައި ވަނިކޮށެވެ. އަވާހަރަވި އިރު އިރުޝާދުގެ އުމުރުފުޅަކީ 89 އެވެ. އާލަސްކަންފުޅު ގޯސްވުމާ ގުޅިގެން އިރުޝާދަށް ވަނީ ބަންގްލަދޭޝްގެ އަސްކަރީ ހޮސްޕިޓަލެއްގައި 10 ދުވަސް ވަންދެން ވެސް ފަރުވާ ދީފަ އެވެ.\nދިހަ އަހަރު ވަންދެން ބަންގްލަދޭޝްގައި ވެރިކަން ކުރެއްވި އިރުޝާދު ވެރިކަމުން ދުރުކުރީ ފަސް ވަނަ ސާކް ސަމިޓަށް މާލެ ވަޑައިގަތުމަށް ފަހު ގައުމަށް ވަޑައިގަތުމުން 1990 ވަނަ އަހަރު ކުރިއަށް ގެންދިޔަ ޑިމޮކްރެސީގެ ހަރަކާތްތަކުގަ އެވެ. އެ ހަރާކާތުގައި އެންމެ އިސްކޮށް ތިއްބެވީ މިހާރުގެ ބޮޑު ވަޒީރު ޝެއިހު ހަސީނާ އާއި އިދިކޮޅު ލީޑަރު ހާލިދާ ޒިޔާ އެވެ. އޭގެ ފަހުން އިރުޝާދުގެ މައްޗަށް ވަނީ ކޮރަޕްޝަނުގެ ކުށް ސާބިތުކޮށް ޖަލަށްލައިފަ އެވެ.\nވެރިކަމަށް ވަޑައިގަތމުގެ ކުރިން އިރްޝާދު ވަނީ ބަންގްލަދޭޝްގެ އަސްކަރިއްޔާގެ ވެރިޔާގެ މަގާމުވެސް ފުރުއްވާފަ އެވެ. އިރުޝާދުގެ ވެރިކަން ފާހަގަ ވެގެން ދިޔައީ ބަންގްލަދޭޝްގައި އިސްލާމީ ޝަރީއަތް ގާއިމްކުރަން މަސައްކަތް ކުރި ލީޑަރެއްގެ ގޮތުގަ އެވެ.


Mee covid nimen ulhey kamuge hiy hamajehun libigannanvee vaguthu: WHO - Hama.mv\nމިއީ ކޮވިޑް ނިމެން އުޅޭކަމުގެ ހިތްހަމަޖެހުން ލިބިގަންނަންވީ ވަގުތު: ޑަބްލިއުއެޗްއޯ\n19 ޑިސެމްބަރ 2020 | 21:20\nޑަބްލިޔު.އެޗް.އޯ. ގެ ޑައިރެކްޓަރ ޖެނެރަލް ޑރ. ޓެޑްރޮސް އަދަނޮމް ގެބްރިޔޭސުސް\nހޮނިހިރު , 19 ޑިސެމްބަރ 2020 | 21:20\nމިއީ ކޮވިޑް-19 ގެ ބަލިމަޑުކަން ނިމެން އުޅޭކަމުގެ ހިތްހަމަޖެހުން ލިބިގަންނަންވީ ވަގުތު ކަމަށާއި އެހެންނަމަވެސް ރައްކާތެރިކަމުގެ ފިޔަވަޅުތަކަށް އަދިވެސް ފަރުވާތެރިކަން ބެހެއްޓުމަށް ޑަބްލިއުއެޗްއޯއިން ބުނެފި އެވެ.\nޑަބްލިއުއެޗްއޯގެ ޑިރެކްޓަ ޖެނެރަލް ޓެޑްރޯސް އަދަނޮމް ގަބްރެޔެސުސް ވިދާޅުވީ ކޮވެކްސް ފެސިލިޓިގެ ދަށުން ދެ ބިލިއަން ކޮވިޑް ވެކްސިން ޑޯޒް ދުނިޔެއަށް ހިލޭ ފޯރުކޮށްދެވޭނެ ކަމުގެ ޔަގީންކަން ލިބިފައިވާ ކަމަށާއި މިއީ ބަލިމަޑުކަން ނިމެން އުޅޭކަމުގެ ކޮޅުމަތި ކަމަށެވެ.\nއޭނާ ވިދާޅުވީ ޑަބްލިއުއެޗްއޯގައި ބައިވެރިވެފައިވާ 190 ގައުމަށްވެސް ކޮވިޑް ވެކްސިން ލިބޭނެ ކަމަށެވެ. އެހެންކަމުން އެއީ ލިބުނު ވަރަށް ބޮޑު ހިތްހަމަޖެހުމެއް ކަމަށާއި 2021 ވަނަ އަހަރުގެ ފުރަތަމަ ކުއާޓަރުގެ ތެރޭގައި އެ ހުރިހާ ގައުމަކަށްވެސް ވެކްސިން ފޯރުކޮށްދެވޭނެ ކަމަށް ޓެޑްރޯސް ވިދާޅުވި އެވެ.\nޑަބްލިއުއެޗްއޯއިން ލަފާކުރާ ގޮތުގައި 2022 ވަނަ އަހަރުގެ ނިޔަލަށް ހުރިހާ ރައްޔިތުންނަށްވެސް ވެކްސިން ފޯރިކޮށްދެވޭނެ އެވެ. އެހެންނަމަވެސް ބަލީގެ ހައިރިސްކު މީހުންނަށް ހުރިހާ ގައުމެއްގައިވެސް އަންނަ އަހަރު ވެކްސިން ދީ ނިމޭނެ ކަމަށް އެ ޖަމިއްޔާއިން ވަނީ ލަފާކޮށްފަ އެވެ.\nކޮވިޑް-19 ވެކްސިން ކޮވިޑް19 ވޯލްޑް ހެލްތު އޮގަނައިޒޭޝަން(ޑަބްލިއުއެޗްއޯ)\nއިންޑިއާގެ ކޮވިޑް ވެކްސިން ރާއްޖެ ގެންނާތީ އިދިކޮޅުން ފާޑު ކިޔައިފި


Anhen fannaanunge agu vazan kuramun "Vishka" dhakkan fashaifi | Mihaaru\nއައިންތު (ކ) އާއި ރިޝްމީ (ވ) ޑައިރެކްޓަރު ނަހުލާގެ އަގުވަޒަންކުރަނީ. --ފޮޓޯ: ހުސެއިން ވަހީދު/ މިހާރު\nއަންހެން ފަންނާނުންގެ އަގު ވަޒަންކުރަމުން "ވިޝްކާ" ދައްކަން ފަށައިފި\n09 މާޗް 2017 - 11:514comments\nފިލްމީ ދާއިރާގެ މީހުންނާއި ފިލްމުގެ ޓީމުގެ މެމްބަރުންނާއި ނޫސްވެރިންނަށް ދައުވަތުދީގެން ބޭއްވި މި ޕްރައިވެޓް ޝޯ ހާއްސަކޮށްފައި އޮތީ އިއްޔެ ފާހަގަކުރި ބައިނަލްއަގްވާމީ އަންހެނުންގެ ދުވަހަށެވެ.\nއެގޮތުން ޔާރާ ޕްރޮޑަކްޝަނުން ވަނީ ޑައިރެކްޓަރު ފާތިމަތު ނަހުލާ އާއި ތަޖުރިބާކާރު އެކްޓްރެސް ނިއުމާ މުހައްމަދު އަދި ނެށުންތެރިޔާ ސުނީތާ އަލީގެ މަސައްކަތުގެ އަގުވަޒަންކޮށްފަ އެވެ. ތިން ފަަންނާނުންނަށް އަގުވަޒަންކުރުމުގެ ފިލާ ހަވާލުކޮށްދިނީ ޔާރާ ޕްރޮޑަކްޝަންގެ ބާނީ އަދި "ވިޝްކާ"ގެ ލީޑް އެކްޓްރެސް އައިޝަތު ރިޝްމީގެ މަންމަ އައިމިނަތު ރަޝީދާ (އައިންތު) އެވެ.\n"އަޅުގަނޑުމެން މިރޭ ތިން އަންހެން ކަނބަލެއްގެ އަގުވަޒަންކުރި ނަމަވެސް އަޅުގަނޑު މި ދާއިރާގައި މަސައްކަތްކުރާ ހުރިހާ އަންހެން ކަނބަލުންނާ މެދު ފަހުރުވެރިވަން. އަޅުގަނޑު ވަރަށް ލޯބިވޭ ފިލްމީ ދާއިރާ ދެކެ. މި ދާއިރާގައި މަސައްކަތްކުރާ ހުރިހާ އަންހެނުންނަށް ޝުކުރުއަދާކުރަން،" ނުވަދިހައިގެ ތެރޭގައި ފިލްމީ ދާއިރާއިން މަޝްހޫރުކަން ހޯދި އައިންތު ބުންޏެވެ.\nރިޝްމީ އާއި އޭނާގެ ކޮއްކޮ އަދި ބަތަލާ މަރިޔަމް އައްޒަ (އައްޒަ) އެ މީހުންގެ މަންމަ އައިންތަށް ވެސް ހަނދާނީ ފިލައެއް ދިނެވެ. ރިޝްމީ އާއި އައްޒަ ބުނި ގޮތުގައި މިއީ އެ މީހުންގެ ކުރިއެރުމަށާއި ޔާރާ ޕްރޮޑަކްޝަނަށް މަންމަ ކޮށްދިން މަސައްކަތް ބަލައިގަނެ ލޯތްބާ އެކު ދިން ޝަރަފެކެވެ..\nޕްރޮޑިއުސަރު/ އެކްޓްރެސް ރިޝްމީ (ވ) އާއި ޑައިރެކްޓަރު/ އެކްޓަރު ރަވީ ސެލްފީއެއް ނަގަނީ. --ފޮޓޯ: ހުސެއިން ވަހީދު/ މިހާރު\n"އަޅުގަނޑުމެންނަށް މިހިސާބަށް ނާދެވުނީސް މަންމަ އާއި ބައްޕަ ނެތި. ހާއްސަކޮށް މަންމަގެ މަސައްކަތް ބަލައިގަނެ އެކަމުގެ ޝަރަފް ދޭން ބޭނުންވޭ،" ރިޝްމީ ބުންޏެވެ.\nޔާރާ ޕްރޮޑަކްޝަނުގެ ކުޑައިގެ ދަށުގައި، ރިޝްމީގެ ބުރަ މަސައްކަތުން މި ފިލްމް އިއްޔެ އުފަންކުރުވީ ތަފާތު ގޮންޖެހުންތަކުގެ ތެރެއިންނެވެ. "ވިޝްކާ"ގެ ވާހަކަ އާއި ސްކްރީންޕްލޭގެ މިލްކުވެރިކަމުގެ މައްސަލާގައި ކެމެރާމަން ހަސަން ހަލީމް (ކޮކޯ) ކޯޓަށް މައްސަލައެއް ހުށަހަޅައި ފިލްމުގެ ޕްރިމިއާ ހުއްޓުވުމުގެ އަމުރަކަށް ވެސް އެދުނެވެ. ނަމަވެސް ކޯޓުން އިއްޔެ ވަނީ އެ އަމުރު ނެރެދެވެން ނެތް ކަމަށް ނިންމައިފަ އެވެ.\nފިލްމުގެ ޑިރެކްޓަރު އަދި ލީޑް އެކްޓަރު ރަވީ ފާރޫގް ބުނީ ފިލްމް ހުއްޓުވަން ބަޔަކު މަސައްކަތްކުރަނިކޮށް، ފިލްމް އެޅުވޭގޮތްވުމަކީ އަންހެނުންގެ ދުވަހު އަންހެނަކަށް ލިބުނު ބޮޑު ކާމިޔާބެއް ކަމަށެވެ.\n"މިއީ ބޮޑު ވިކްޓްރީއެއް،" ރަވީ ބުންޏެެވެ.\nރަވީ ބުނި ގޮތުގައި ރިޝްމީ އަކީ ވަރަށް ގޮތްދޫނުކުރާ އަދި އުނދަގޫކޮށްގެން ވެސް މަސައްކަތް އެންމެ ފުރިހަމަގޮތުގައި ނިންމާ ފަންނާނެކެވެ. ސީއެޗްއެސްސީން ތައުލީމް ހާސިލްކުރުމަށް ފަހު 2003 ވަނަ އަހަރު ފިލްމީ ދާއިރާއަށް ތައާރަފްވެ، މިހާރު މި ދާއިރާގެ އެންމެ އުހުގައި ފައިތިލަ ސާބިތުކޮށްފައިވާ ރިޝްމީ އަށް ތައުރީފްކުރީ ރަވީ އެކަންޏެއް ނޫނެވެ.\n"ފިލްމީ ދާއިރާ އިން އަޅުގަނޑު އެންމެ މަސައްކަތްކޮށްލާ ހިތްވަނީ ރިޝްމީއާ އެކު،" އިއްޔެ އަގުވަޒަންކުރުމުގެ ފިލާ ލިބުނު ނަހުލާ ބުންޏެވެ. "ރިޝްމީ އަކީ ވަރަށް ކޮމިޓެޑް ފަންނާނެއް."\n"ވިޝްކާ" ގެ ޕްރިމިއާގެ ތެރެއިން. --ފޮޓޯ: ހުސެއިން ވަހީދު/ މިހާރު\nނަހުލާ އޭނާގެ ކުރިއަށް އޮތް ފިލްމް ޑައިރެކްޓްކުރަން ރިޝްމީ އަށް އިއްޔެ ހުށަހެޅި އެވެ. ނަހުލާއަށް ފަހު ސުނީތާ ބުނީ ރިޝްމީ އަކީ ފިލްމީ ދާއިރާއިން އޭނާ އެންމެ ފަހުރުވެރިވާ އެކަކު ކަމަށާއި އޭނާ އަކީ ވަރަށް ޑިސިޕްލިން އެކްޓްރެސް އެއް ކަމަށެވެ.\nއިއްޔެ ހަވީރު ޕްރިމިއާ ކުރުމަށް ފަހު "ވިޝްކާ" ވަނީ ރޭ ޝްވެކް ސިނެމާގައި ރަސްމީކޮށް ދައްކަން ފަށައިފަ އެވެ. ކްރައިމް ތްރިލާ ޖޯންރާއަށް ފައްތާފައިވާ މި ފިލްމުގައި ދައްކައިދެނީ ކުށުގެ ވެށީގައި ތާށިވެފައިވާ ޒުވާނަކާއި މައުސޫމް އަންހެން ކުއްޖަކާ ދެމެދު އުފެދޭ ގުޅުމަކާއި އޭގެ ވަށައިގެން ހިނގާ ކަންކަމެކެވެ.\nމައިގަނޑު ތިން ކެރެކްޓާއެއް ފެނިގެންދާ މި ފިލްމުގެ ޑައިލޮގްތަކާއި، މަންޒަރުތައް އަސްލާ ވަރަށް އެއްގޮތެވެ. ބައެއް ކަހަލަ އަނިޔާވެރި ސީންތައް ދައްކާފައިވަނީ އާއްމު ދިވެހި ފިލްމަކުން ފެނިފައިނުވާހާ އަސްލާ އެއްގޮތަކަށެވެ. ރަވީ އާއި ރިޝްމީ އަސްލާ ވީހާ ވެސް އެއްގޮތަކަށް ފިލްމް ގެނެސްދޭން ވަރަށް ބުރަކޮށް މަސައްކަތް ކޮށްފައި ހުއްޓެވެ. އަދި ފިލްމުގެ ނިމުން އަންނަނީ ހީނުކުރާ ކަހަލަ ގޮތަކަށެވެ.\nއިތުރު ލިޔުންތައް ރަވީ ފާރޫގު އައިޝަތު ރިޝްމީ ދިވެހި ފިލްމް އިންޑަސްޓްރީ